**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Φεβρουαρίου 2021, ημέρα Παρασκευή και ώρα 10.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασίλειου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις». (4η συνεδρίαση – β΄ ανάγνωση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, οι Υφυπουργοί Παιδείας και Θρησκευμάτων, κυρία Ζωή (Ζέττα) Μακρή και Ευάγγελος (Άγγελος) Συρίγος, αντίστοιχα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Παπακώστα - Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Ξεκινά η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις».

Θα λάβουν τον λόγο οι Εισηγητές και οι Ειδικοί Αγορητές των Κομμάτων για 15 λεπτά και προτείνω οι Βουλευτές, που επιθυμούν να μιλήσουν, να το δηλώσουν, κατά τη διάρκεια της ομιλίας των δύο πρώτων Εισηγητών. Θα λάβουν το λόγο για πέντε λεπτά.

Ορίστε, κύριε Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Θα ήθελα να θέσω ένα θέμα, πριν από την διαδικασία.

 Διαβάζουμε στις εφημερίδες ότι η κατάσταση στα σχολεία έχει γίνει πολύ άσχημη με τον κορονοϊό, ότι η Επιτροπή των Λοιμωξιολόγων συζητεί το ενδεχόμενο να κλείσουν τα σχολεία ή τουλάχιστον μέλη της Επιτροπής τους ακούμε στις τηλεοράσεις να λένε ότι προτείνουν να κλείσουν τα σχολεία.

 Έχουμε ανατροπή των διεθνών ιατρικών ερευνών, σύμφωνα με τις οποίες η μέχρι τώρα άποψη, που επικρατούσε, ήταν ότι «ο ιός δεν κολλάει στα μικρά παιδιά και όσα κολλήσουν τον ιό δεν τον μεταδίδουν». Οι μεταλλάξεις του ιού δίνουν τώρα την εντύπωση – δεν ξέρω, διαβάζω τι λένε οι επιστήμονες – ότι ο ιός και κολλάει και μεταδίδεται στα μικρά παιδιά και στους εφήβους.

Επειδή ανησυχεί η κοινωνία, πιστεύω ότι θα έπρεπε να υπάρξει μια συνεδρίαση της Διαρκούς Επιτροπής Μορφωτικών Υποθέσεων και να έρθει εδώ ένα κλιμάκιο Λοιμωξιολόγων να κάνει συζήτηση μαζί μας. Δεν είναι θέμα, που το διαχειρίζεται, ιδιωτικώς, η Κυβέρνηση με τους Λοιμωξιολόγους, όταν αυτοί, δημοσίως, έχουν διατυπώσει προβληματισμό, για να κλείσουν τα σχολεία. Ούτε μπορούμε να περιμένουμε πότε θα ληφθεί μια απόφαση να κλείσουν τα σχολεία. Είναι ένα κοινωνικό θέμα αυτό, υπάρχει μια ανησυχία και γι’ αυτό προτείνω να συνεδριάσουμε, τη Δευτέρα, ως Επιτροπή, με τη συμμετοχή των Λοιμωξιολόγων.

Υπάρχει και ένα σχετικό αίτημα, παρεμφερές, που έχει κατατεθεί. Στην κυρία Υπουργό απευθύνεται μια επιστολή, αλλά και σε εμάς στα Κόμματα, επιστολή γονέων παιδιών, που φοιτούν στα μουσικά σχολεία. Διατυπώνουν τα ερωτήματα, αλλά και την ανησυχία τους για την αιφνιδιαστική απόφαση του Υπουργείου Παιδείας, για το Σάββατο, όταν τα σχολεία άνοιγαν τη Δευτέρα, να εξαιρέσουμε από το άνοιγμα των σχολείων τα μουσικά γυμνάσια και τα γυμνάσια με λυκειακές τάξεις. Θα ήθελα μια εξήγηση από την κυρία Υπουργό, για ποιο λόγο έγινε αυτό.

 Έχω ακούσει διάφορα επιχειρήματα, όπως για παράδειγμα ότι τα παιδιά, που πηγαίνουν στα μουσικά γυμνάσια, είναι παιδιά από όλη την Αττική, άρα, υπάρχει ο κίνδυνος της μετάδοσης του ιού, δεν είναι από μια περιοχή μόνο. Αν ισχύει αυτό το επιχείρημα, θα έπρεπε να ισχύει, πρώτα απ’ όλα, για όλα τα μουσικά σχολεία. Το Μουσικό Σχολείο Παλλήνης λειτουργεί, τα άλλα δεν λειτουργούν.

Δεύτερον, αν ισχύει αυτό το επιχείρημα – λέω, μπορεί να ισχύει – αν ισχύει, όμως, θα έπρεπε να μη λειτουργούν ούτε τα ιδιωτικά σχολεία και τα πρότυπα, που και αυτά συγκεντρώνουν παιδιά από όλες τις περιοχές της Αθήνας και του Πειραιά.

Άκουσα και άλλο ένα επιχείρημα ότι το προσωπικό, που κάνει μάθημα στα γυμνάσια, κάνει και στα λύκεια, εκεί που υπάρχουν λυκειακές τάξεις, άρα αυτό δεν είναι εύκολο να συμβεί με Webex και δια ζώσης διδασκαλία. Αυτό είναι τεχνικό θέμα. Έχω διαβάσει διευθύνσεις σχολείων, γυμνασίων με λυκειακές τάξεις, που προτείνουν απλούς τρόπους για να ξεπεραστεί αυτό το τεχνικό πρόβλημα. Γι’ αυτό ρωτώ και παρακαλώ μια απάντηση από το Υπουργείο, γιατί αυτή η εξαίρεση των μουσικών σχολείων και των λίγων σχολείων, με λυκειακές τάξεις από το γενικό κανόνα επαναλειτουργίας των γυμνασίων;

Και επαναφέρω την πρότασή μου, τη Δευτέρα, να διεξαχθεί συνεδρίαση της Επιτροπής με λοιμωξιολόγους εδώ στη Βουλή. Δεν μπορεί να πληροφορούμαστε από τις τηλεοράσεις τι συζητείται και όχι υπεύθυνα και επίσημα από τους αρμοδίους εδώ. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, τα θέματα που θέτετε είναι προφανώς, εκτός ημερήσιας διάταξης. Μπορείτε, σύμφωνα με τον Κανονισμό, να τα αιτηθείτε και να ακολουθήσουμε την προβλεπόμενη διαδικασία, εφόσον εγκριθεί να ενταχθούν στην ημερήσια διάταξη της Επιτροπής.

Τον λόγο έχει η Υπουργός Παιδείας και Θρησκευμάτων, κυρία Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

 Καλημέρα, σε όλες και όλους τους συναδέλφους.

Με μια κουβέντα, θα τοποθετηθώ και εκτενέστερα εν συνεχεία, γι΄ αυτό που ειπώθηκε.

Όπως ξέρετε, κύριε Φίλη, η Επιτροπή των Λοιμωξιολόγων ενέκρινε την επαναλειτουργία των σχολείων, νηπιαγωγείων, δημοτικών, γυμνασίων και λυκείων, πλην των λυκείων, που βρίσκονται, σε περιοχές με αυξημένο επιδημιολογικό φορτίο. Αυτή ήταν μια απόφαση, που ελήφθη από την Επιτροπή. Ήταν η εισήγηση μάλλον της Επιτροπής, αυτό εννοώ, η απόφαση ελήφθη, μέσω του Συλλογικού Οργάνου και την οποία, προφανώς, όπως ξέρετε, ακολουθούμε βήμα-βήμα. Η Κυβέρνηση λαμβάνει τις εισηγήσεις της Επιτροπής και λαμβάνει τις αποφάσεις της, με βάση ακριβώς αυτές τις εισηγήσεις. Οι ειδικοί εξετάζουν τα δεδομένα, κάθε μέρα, διαρκώς, τα καινούργια επιδημιολογικά δεδομένα. Να σας δώσω τα τελευταία στοιχεία, που ισχύουν στα σχολεία, με χαρά, εφόσον έχετε θέσει το θέμα. Με βάση δειγματοληπτικούς ελέγχους, σε εκπαιδευτικούς, ο δείκτης θετικότητας είναι 0,23%.

Τα τμήματα, τα οποία είναι κλειστά στη χώρα, με βάση το πρωτόκολλο, που έχει εκδώσει η Επιτροπή και ο ΕΟΔΥ, κλειστά για λόγους πρόληψης και προφύλαξης από τον κορονοϊό είναι στο 0,2% και τα σχολεία, τα οποία είναι κλειστά, για λόγους πρόληψης και προφύλαξης είναι στο 0,5%.

Θα επανέλθω εν συνεχεία και στην εισήγησή μου σχετικά, με περαιτέρω ζητήματα. Ευχαριστώ πολύ.

 **ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Έκανα μια πρόταση, κύριε Πρόεδρε και περιμένω μια απάντηση από την κυρία Υπουργό, να διεξαχθεί η συζήτηση τη Δευτέρα στην Επιτροπή. Τη δέχεται την πρόταση αυτή η κυρία Υπουργός;

 Κυρία Υπουργέ, σας έκανα μια πρόταση. Την δέχεστε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη αυτό είναι αρμοδιότητα του Προέδρου της Βουλής.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εσάς ρωτώ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας απάντησε ο Πρόεδρος. Εγώ έχω μάθει να σέβομαι τις αρμοδιότητές μου.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Η αρμοδιότητά σας ποια είναι; Συμφωνείτε ή όχι; Λέτε στατιστικά στοιχεία. Πεθαίνει κόσμος. Πέθανε ένα κοριτσάκι δεκαπέντε χρονών. Το πήρατε χαμπάρι; Αρρωσταίνουν παιδιά, αρρωσταίνουν εκπαιδευτικοί και μιλάτε για 0 2%, έτσι ψυχρά, με στατιστικά στοιχεία; Επιτέλους, απαντήστε, σας παρακαλώ σε μια πρόταση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, δεν είναι αρμοδιότητα της Υπουργού το τι θα συζητηθεί στην Επιτροπή.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Να δεχθεί ότι είναι λογικό το αίτημα, τίποτα άλλο. Συναινεί; Αυτό ρωτώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Υποβάλατε το αίτημα, θα μεταφερθεί, θα συζητηθεί με τον Πρόεδρο της Βουλής, στον οποίο ανήκει η αρμοδιότητα και θα σας απαντήσουμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εντάξει, ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Εισηγήτρια της Πλειοψηφίας, η κυρία Παπακώστα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ (Εισηγήτρια της Πλειοψηφίας):** Κύριε Πρόεδρε, κυρία Υπουργέ, κύριε Υφυπουργέ, αγαπητοί συνάδελφοι, θα ήθελα, να ξεκινήσω τη σημερινή μου ομιλία με μια φράση του Νέλσον Μαντέλα: «Είμαι αθεράπευτα αισιόδοξος. Δε μπορώ να πω, αν είμαι από τη φύση μου έτσι ή αν είναι κάτι, που το καλλιέργησα με τα χρόνια. Ο αισιόδοξος είναι αυτός, που μπορεί να αντικρίζει κατάματα τον Ήλιο, να μην τυφλώνεται από το φως του και να συνεχίζει, να προχωρά το δρόμο του. Υπήρξαν πολλές σκοτεινές στιγμές με την πίστη στο καλό της ανθρωπότητας, αλλά δε θέλησα ποτέ, να παραδοθώ στην απελπισία. Στην απελπισία βρίσκεται η ήττα και ο θάνατος».

Κυρία Υπουργέ, προχθές το βράδυ, δεχθήκατε στο πολιτικό σας γραφείο – όπως η ίδια δηλώσατε – «μια παρέμβαση από εκείνους που υπερασπίζονται την παραβατικότητα στα Πανεπιστήμια, την ανεξέλεγκτη είσοδο και την αιωνιότητα στη φοίτηση». Θα μου επιτρέψετε να προσθέσω και από εκείνους, που δήθεν αγωνίζονται για ελευθερία, με τον πιο ανελεύθερο, όμως και αντιδημοκρατικό τρόπο, εκείνους που εκφοβίζουν και απειλούν, για να επιβάλλουν την θέση τους, ενώ, ταυτόχρονα, δηλώνουν πως τα Πανεπιστήμια τους ανήκουν. Θα μπορούσε, ξέρετε, αυτό το γεγονός, από μόνο του, να είναι άλλη μια απόδειξη για το λόγο, που εμείς νομοθετούμε, σήμερα. Δεν υπάρχει καμία ανοχή σε τέτοιες έκνομες πράξεις, αλλά ούτε στη φιλοσοφία τους.

Τα Πανεπιστήμια οφείλουν να είναι χώροι ελεύθερης διακίνησης ιδεών και γνώσης και η βία – θα το ξαναπούμε, για ακόμη μία φορά – δεν έχει καμία θέση σε αυτά. Με το παρόν νομοσχέδιο, αυτήν την ελευθερία διασφαλίζουμε, αυτήν προασπιζόμαστε κι αυτή την ελευθερία οφείλουμε να αποκαταστήσουμε. Προχωράμε, λοιπόν, κοιτάμε τον Ήλιο κατάματα, δεν τυφλωνόμαστε από το φως του, συνεχίζουμε το δρόμο μας.

Κυρίες και κύριοι συνάδελφοι, η ηγεσία του Υπουργείου Παιδείας προχώρησε, όπως ανέφερα και στις προηγούμενες εισηγήσεις μου, σε ένα εμβληματικού τύπου νομοσχέδιο, όμως, επιτρέψτε μου σήμερα να το χαρακτηρίσω και ως «υπαρξιακού τύπου». Η παιδεία είναι, πρέπει να είναι, θέλω να πιστεύω για όλους μας ανεξάρτητα από τις όποιες κομματικές ιδεολογίες μας, πάνω και πέρα από τις όποιες πολιτικές μας οπτικές και αντιπαραθέσεις, ο ζωτικός μας χώρος, ο χώρος, που αναπνέει, εξελίσσεται και προάγεται η έρευνα, η επιστήμη και η γνώση.

Τη δημόσια παιδεία πρέπει, λοιπόν, οφείλουμε να την καταστήσουμε απόλυτα εναρμονισμένη με τις επιταγές της σύγχρονης εποχής και να την προσαρμόσουμε, με βάση τα διεθνή και ευρωπαϊκά πρότυπα και ανταγωνισμό, υπό το πρίσμα πάντα, βεβαίως, της αναβάθμισης της ποιότητάς της, της καινοτομίας, του εκσυγχρονισμού και της ανταγωνιστικότητάς της. Σεβόμενοι, πρώτα από όλα και πάνω από όλα, την ελληνική οικογένεια, που μετά από μια πολυετή οικονομική κρίση, που τη συντάραξε συθέμελα, συνεχίζει να πιστεύει, ακόμα και σήμερα, στη δημόσια εκπαίδευση, μοχθεί, για να στείλει τα παιδιά της στα Ελληνικά Πανεπιστήμια. Σεβόμενοι τον Έλληνα γονέα και φορολογούμενο, που δεν αξίζει τα παιδιά του, να σπουδάσουν, σε αίθουσες βανδαλισμένες, με σπασμένες θέσεις και έδρανα. Δεν του αξίζει να νιώθει το φόβο για την ασφάλεια του παιδιού του, δεν του αξίζει να «φτύνει αίμα», στην κυριολεξία, για να πάρει το παιδί του ένα πτυχίο, πολλές φορές, χωρίς κανένα, απολύτως, αντίκρισμα. Σεβόμενοι τους φοιτητές μας, που έχουν όνειρα και ελπίδες για μια καλύτερη ζωή, που έχουν δίψα για μόρφωση και προκοπή, που έχουν όρεξη για δουλειά και δημιουργία και τους αξίζουν τα καλύτερα πτυχία και όχι αυτά για την κορνίζα. Σεβόμενοι τους ακαδημαϊκούς μας, την ελίτ του πνευματικού κόσμου της χώρας μας, που δεν τους πρέπει, δεν τους αξίζει τέτοια απαξίωση και ταπεινωτική συμπεριφορά. Σεβόμενοι, όμως, και την ίδια την κοινωνία, που κουράστηκε και δεν ανέχεται και δεν αντέχει να πληρώνει άλλο πια το μάρμαρο της ασυδοσίας. Σεβόμενοι, όμως, και όλους αυτούς, τους εκατοντάδες, για να μην πω χιλιάδες, που στην πάροδο των χρόνων, μέχρι και σήμερα, υπήρξαν θύματα απειλών, εκβιασμών, βίαιων επιθέσεων, βιασμών, τραμπουκισμών, ταπεινωτικών και εξευτελιστικών συμπεριφορών, αντιδημοκρατικών και ανελεύθερων πρακτικών.

Σεβόμενοι, τέλος, αλλά και αναγνωρίζοντας τη μέγιστη αξία της παιδείας, για την ευημερία του ανθρώπου, οφείλουμε σήμερα να πάρουμε γενναίες αποφάσεις.

Με το παρόν νομοθέτημα, φιλοδοξούμε να αποδώσουμε σε όσους στηρίζουν, αλλά και στηρίζονται από τη δημόσια παιδεία, πανεπιστήμια αναβαθμισμένα, ποιοτικά, σύγχρονα, καινοτόμα και ανταγωνιστικά, μα πάνω απ’ όλα ελεύθερα και προστατευμένα από κάθε διαβρωτικό στοιχείο, απερίσπαστα στην αποστολή και τη λειτουργία τους.

Μίλησα, βεβαίως, στην αρχή για υπαρξιακό νομοσχέδιο.

Ναι, αγαπητοί συνάδελφοι, είναι αυτοσκοπός μας να αποτινάξουμε, επιτέλους, από πάνω μας τις άγκυρες του παρελθόντος, ειδικά στην παιδεία, στη δημόσια παιδεία, γιατί όταν αναμετρηθούμε με την πολιτική μας συνείδηση στο μέλλον, θέλουμε να έχουμε πράξει το δέον και το ηθικό, όχι για μας, αλλά για την ίδια την κοινωνία.

Με ιδιαίτερο ενδιαφέρον και προσοχή, παρακολούθησα, λοιπόν, σε όλες τις προηγούμενες συνεδριάσεις της Επιτροπής μας, τις τοποθετήσεις όλων των συναδέλφων της Αντιπολίτευσης και δη, της Αξιωματικής. Για μία ακόμη φορά, όμως, μου γεννήθηκαν κάποια εύλογα, θεωρώ, κατά την άποψή μου, ερωτηματικά, τα οποία θα θέσω ευθύς αμέσως και τα οποία, επίσης, είναι ρητορικά.

Όταν ισχυρίζεστε ότι υπάρχει αναβρασμός φοιτητών, μαθητών, πανεπιστημιακών, εκπαιδευτικών, που εκδηλώνουν την αντίθεσή τους στο παρόν νομοσχέδιο, για τι ποσοστό ακριβώς μιλάμε, επί του συνόλου;

Και εξηγούμαι. Προσπαθείτε να το παρουσιάσετε, σαν μια γενικευμένη και συνολική αντίδραση των φοιτητών, εκπαιδευτικών και ακαδημαϊκών της χώρας, όταν γνωρίζετε πολύ καλά και σύμφωνα, άλλωστε, με τα επίσημα στοιχεία της Εθνικής Αρχής Ανώτατης Εκπαίδευσης, σε συνολικό αριθμό 668.000 φοιτητών, το ψήφισμα των φοιτητών συγκέντρωσε μόλις 8 χιλιάδες υπογραφές, ήτοι ποσοστό 1,5%.

Αντιστοίχως, δε γνωρίζετε ότι σε συνολικό αριθμό 17.288 διδακτικού προσωπικού, το ψήφισμα των καθηγητών συγκέντρωσε μόλις 900 υπογραφές, ήτοι ποσοστό 5,2%;

Όταν, για να ενισχύσετε τον ισχυρισμό σας, λέτε πως ακόμη και άτομα, που ανήκουν στον δικό μας πολιτικό χώρο, είναι εναντίον του νομοσχεδίου και ιδιαίτερα της πανεπιστημιακής αστυνομίας, τέσσερις, αν θυμάμαι καλά, για τους δικούς σας τίποτα; Σιγήν ιχθύος;

Για τον πρώην Υπουργό σας, τον κ. Μάρδα, ο οποίος, μάλιστα, πρότεινε δεκάδες μυστικούς αστυνομικούς – φοιτητές, εντός των πανεπιστημίων, με το επιχείρημα ότι θα μπορούν να κυκλοφορούν εντός των ιδρυμάτων, χωρίς να φορούν στολή, γιατί είναι εξοικειωμένοι με το πανεπιστημιακό περιβάλλον και γιατί δε θα γνωρίζει κανείς ποιοι είναι, τίποτα; Κανένα σχόλιο; Και δεν παραπέμπει αυτή η άποψη στο περίφημο «σπουδαστικό» της χούντας;

Σπεύσατε, όμως, να λοιδορήσετε τον κ. Συρίγο και να προπαγανδίσετε ασύστολα εναντίον του, όταν σε μια διαδικτυακή συζήτηση επιχείρησε, απλά, να κάνει μια ιστορική αναφορά.

Να διευκρινίσω, δε, ότι καμία σχέση δεν έχει το χαφιεδίστικο «σπουδαστικό» με την ΟΠΠΙ. Ποιος προτείνει, λοιπόν, τελικά, μεθόδους του σπουδαστικού της ασφάλειας, που δρούσε σε μη δημοκρατικές περιόδους, θα μας πείτε;

 Στις δημοσκοπήσεις δε θέλετε να αναφερθούμε, δεν βολεύουν; Γιατί; Επειδή δείχνουν ότι το 60,5% των ερωτηθέντων συμφωνεί με την αστυνομία στα πανεπιστήμια και μάλιστα, από τους δικούς σας ψηφοφόρους, συμφωνεί ποσοστό 38,3%;

Για την ελεγχόμενη είσοδο στα πανεπιστήμια, τι έχετε να πείτε; Για το γεγονός ότι συμφωνούν οι δικοί σας ψηφοφόροι, σε ποσοστό 60,4%, και εδώ σιγήν ιχθύος; Ισχυρίζεστε, βέβαια, τι άλλο θα μπορούσατε, ότι τις παραγγέλνουμε οι ίδιοι, σαν αυτές, που παραγγέλνατε εσείς, επί των ημερών σας, όταν ήσασταν Κυβέρνηση, ένα πράγμα. Δηλαδή, κρίνετε εξ ιδίων τα αλλότρια; Μα, όλες πληρωμένες από εμάς πια; Από εσάς καμιά;

Όχι, αγαπητοί συνάδελφοι της Αξιωματικής Αντιπολίτευσης, η αλήθεια μπορεί να πονάει, αλλά είτε σας αρέσει είτε όχι, αυτή είναι η δεινή για σας πραγματικότητα.

Ισχυρίζεστε ότι ενώ τα έχουμε τα πανεπιστήμια υποχρηματοδοτούμενα και υποστελεχωμένα, εμείς, αντί για προσωπικό και καθηγητές, διορίζουμε αστυνομικούς.

Μάλιστα. Κατ’ αρχήν, επί των ημερών σας, μπορείτε να μας πείτε εσείς, που κόπτεστε τώρα τόσο για την χρηματοδότηση της παιδείας, γιατί είχατε το χαμηλότερο ποσοστό δαπανών, σε επίπεδο δεκαετίας; Αντίθετα, ο προϋπολογισμός του 2021 δεν προβλέπει αύξηση κατά 142 εκατομμύρια ευρώ; Επί των ημερών μας δεν εντάχθηκαν έργα, ύψους 90 εκατομμυρίων ευρώ, περισσότερα σε σχέση με εσάς; Εμείς δε δώσαμε, πριν λίγους μήνες, 550 θέσεις ΔΕΠ και 120 θέσεις διοικητικές; Πόσα χρόνια, πραγματικά, είχαν να δοθούν διοικητικές θέσεις στα πανεπιστήμια μας; Εμείς δε δώσαμε 2.000 θέσεις για διδακτικό έργο και μάλιστα σε εποχή πανδημίας; Όσον αφορά την πολιτική επιλογή, αλλά και απόφασή μας να προσλάβουμε 1.030 αστυνομικούς, δε γνωρίζετε τη βασική αρχή της δημοκρατίας, ότι για να είναι ελεύθερη η παιδεία, πρέπει, πρώτα απ’ όλα, να είναι ασφαλής;

Όσον αφορά την προστασία των προσωπικών δεδομένων και όσα ειπώθηκαν σχετικά με το κέντρο ελέγχου του άρθρου 12, γιατί επιμένετε να βλέπετε φαντάσματα, εκεί που δεν υπάρχουν;

 Κατόπιν σχετικού εγγράφου, από την Αρχή Προστασίας Δεδομένων, συμπεριλάβαμε στον τομέα του υπεύθυνου επεξεργασίας στα ΑΕΙ, μέσω της μονάδας ασφάλειας και προστασίας, που θα συνεπικουρείται από την Ομάδα Προστασίας Πανεπιστημιακών Ιδρυμάτων. Πού εδράζεται αυτή η ρύθμιση; Στο προεδρικό διάταγμα 75/2020, στο ΦΕΚ Α΄ 173, άρθρο 4, που ορίζονται οι υπεύθυνοι επεξεργασίας σε δημόσιες αρχές, η Ελληνική Αστυνομία περιλαμβάνεται. Άρα, ως υπεύθυνους επεξεργασίας, έχουμε συνεργασία ΑΕΙ με ΟΠΠΙ. Επίσης, πριν την έναρξη χρήσης του κέντρου ελέγχου, θα διενεργείται και θα συντάσσεται μελέτη εκτίμησης αντίκτυπου, πάλι κατόπιν συμμόρφωσης με την Αρχή Προστασίας Δεδομένων.

Επομένως, τι είναι αυτό, που αποκρύψαμε, ακριβώς; Το σχετικό έγγραφο δεν κατατέθηκε, μαζί με το σύνολο του νομοσχεδίου και ακόμη στο βαθμό, που ορίζει το σχετικό προεδρικό Διάταγμα, δεν κάναμε όσες τροποποιήσεις προτάθηκαν και ήταν αναγκαίες; Και πόσες φορές πρέπει δε να επαναλάβουμε ότι πουθενά στο νομοσχέδιο και σε καμία διάταξη αυτού δεν προβλέπεται πως θα παρακολουθείται οποιαδήποτε αίθουσα διδασκαλίας και κανένα γραφείο διοικητικού υπαλλήλου ή μέλους ΔΕΠ κανένα email και κανένα τηλέφωνο εντός Πανεπιστημίων;

Όσον αφορά στους αιώνιους φοιτητές, ποια είναι η πρότασή σας; Θα θέλαμε, πραγματικά, να την ακούσουμε και μην μας πείτε για την εφαρμογή μαθημάτων προαπαιτούμενων, για την προαγωγή σε επόμενο εξάμηνο, γιατί σε αρκετά πανεπιστήμια ισχύει το καθεστώς αυτό και δεν έχουν μειωθεί οι αιώνιοι φοιτητές. Το άρθρο 34 και οι παράγραφοι 2 και 3 δεν σας καλύπτουν; Να σας θυμίσω, επίσης τι μας είπε ο Πρύτανης του Αριστοτελείου Πανεπιστημίου Θεσσαλονίκης, για το καθεστώς των μη ενεργών φοιτητών, κατά τη συνεδρίαση της ακρόασης των φορέων. Πως, κατά την διάρκεια αξιολόγησης από μια Ανεξάρτητη Ευρωπαϊκή Αρχή, αδυνατούσαν, από την πλευρά του Πανεπιστημίου, να εξηγήσουν στην Αρχή τι σημαίνει «μη ενεργός φοιτητής» και γιατί να υπάρχει τέτοια κατηγορία. Ξέρετε γιατί; Γιατί δεν υπάρχουν αλλού, στην Ευρώπη, εγγεγραμμένοι για δέκα και δεκαπέντε χρόνια φοιτητές, γι’ αυτό ! Προς υπενθύμιση αυτό. Για να μην αναφερθούμε πάλι σε σχετικές δημοσκοπήσεις, οι οποίες κατέδειξαν ότι η κοινωνία είναι πιο ώριμη από ποτέ και συμφωνεί στην εν λόγω ρύθμιση κατάργησης των αιώνιων φοιτητών, στο συντριπτικό ποσοστό του 75,1%.

Ξέρετε, αγαπητοί συνάδελφοι, με εξαίρεση ίσως σε κάποια σημεία το ΚΙΝΑΛ, το πρόβλημα δεν είναι μόνο, ότι δεν προτείνετε λύσεις, που θα ήταν ασφαλώς θεμιτές, σε ένα γόνιμο διάλογο, αλλά δεν αφουγκράζεστε, ταυτόχρονα, τις ανάγκες της κοινωνίας. Η Κυβέρνηση δημιουργεί ποιοτικά κριτήρια εισαγωγής στα ΑΕΙ, ώστε να εξαλειφθούν φαινόμενα εισαγωγής με 1, 2 ή ή 3 στα 20, με στόχο την ακόμα ποιοτικότερη τριτοβάθμια εκπαίδευση και εσείς επιμένετε και προτείνετε ελεύθερη εισαγωγή στην Ανώτατη Εκπαίδευση; Μηδενισμός των πάντων; Όλοι οι υποψήφιοι, στην ίδια μοίρα, είτε έχουν μοχθήσει είτε όχι; Είτε αξίζουν είτε όχι; Είτε μπορούν είτε δεν μπορούν; Ξέρετε, προσωπική μου άποψη είναι ότι δεν είναι όλοι για όλα. Ο κάθε άνθρωπος, ξεχωριστά, έχει τα δικά του χαρακτηριστικά, ικανότητες, δεξιότητες, κλίσεις, επιθυμίες, στόχους και, με βάση αυτά τα χαρακτηριστικά, πρέπει να κάνει τις πιο σοφές επιλογές, για την ευτυχία του και την ευημερία του. Και η πολιτεία έχει υποχρέωση να του προσφέρει επιλογές ποιοτικές. Προφανώς, δεν συκοφαντούμε εμείς, κ. Φίλη, τον έναν στους πέντε νέους που μπαίνει στο πανεπιστήμιο, με λευκή κόλλα, ως «κουμπούρα». Αλλά πείτε μας, σας παρακαλώ πολύ, αυτόν που μπαίνει στο Πανεπιστήμιο, με λευκή κόλλα, εσείς πώς τον λέτε; Ξεφτέρι, σαΐνι;

Είπατε, επίσης, ότι χιλιάδες υποψήφιοι δεν θα εισαχθούν στην τριτοβάθμια εκπαίδευση και πολλά περιφερειακά τμήματα θα απαξιωθούν και θα κλείσουν. Αναφέρατε μάλιστα και ποσοστά, από μελέτη, που πραγματοποιήθηκε, από ομάδα πανεπιστημιακών του ΣΥΡΙΖΑ ! Αγνοείτε ή κάνετε πως αγνοείτε, κυρίες και κύριοι συνάδελφοι, ότι στα περιφερειακά πανεπιστήμια, από τους 292.564 εγγεγραμμένους φοιτητές, στο σύνολο τους ενεργοί είναι μόνο 189.000 χιλιάδες; Πάνω από 100.000, δηλαδή, δεν φοιτούν στα συγκεκριμένα τμήματα.

 Σας ακούσαμε, επίσης, με έκπληξη, να λέτε ότι θα μείνουν έξω από τα πανεπιστήμια, παιδιά με το χαμηλότερο εισόδημα. Από πού εξάγετε αυτό το συμπέρασμα; Είναι κριτήριο, δηλαδή, για το αν κάποιος υποψήφιος είναι καλός μαθητής, το εισόδημα του; Τι είδους κοινωνικός ρατσισμός είναι πάλι αυτός; Διαρρηγνύεται τα ιμάτιά σας, υποστηρίζοντας ότι ωθούμε τους νέους στα κολέγια και την ιδιωτική εκπαίδευση, κάνοντας πολιτική σπέκουλα, ασφαλώς, πάνω στο θέμα. Αλήθεια, γιατί παραπληροφορείτε τον κόσμο; Δεν υπάρχουν άλλες εναλλακτικές; Φυσικά και υπάρχουν. Η αναβάθμιση των δημόσιων ΙΕΚ, στα οποία θα εισάγουμε, με το αδιάβλητο σύστημα του παράλληλου μηχανογραφικού, δεν αποτελούν μια άλλη ενναλακτική, μια άλλη επιλογή; Χωρίς αυτό να συνεπάγεται, βεβαίως, ότι θα αντικαταστήσουν τα ΑΕΙ.

Είναι αδιανόητη, πραγματικά, η επιμονή σας στην απαξίωση της δημόσιας επαγγελματικής εκπαίδευσης και κατάρτισης. Εκτός, αν πράγματι, όπως είπε και η κυρία Υπουργός, απώτερος σκοπός σας είναι η διαφήμιση των κολεγίων.

Ως προς την ακρόαση των φορέων, η Ομοσπονδία Διοικητικού Προσωπικού Τριτοβάθμιας Εκπαίδευσης διαφωνεί με το σύνολο των ρυθμίσεων του νομοσχεδίου. Μάλιστα. «Να αποσυρθεί», όπως λέει, το νομοσχέδιο. Πολύ ωραία! Αντιπρόταση, όμως; Καμία.

Η ΠΟΣΔΕΠ, η Πανελλήνια Ομοσπονδία Συλλόγων Διδακτικού Προσωπικού Α.Ε.Ι., συμφωνεί με την πρόσβαση στα Α.Ε.Ι., μέσω χρήσης ακαδημαϊκών ταυτοτήτων και χρήση ηλεκτρονικών μέσων εποπτείας, σε ευαίσθητους στους χώρους, συμφωνεί με την ΕΔΕ, συμφωνεί με το Ν+2 θεωρεί δε ότι οι ΟΠΠΙ θα πρέπει να εποπτεύονται από τον Πρύτανη. Η Σύνοδος των Πρυτάνεων συμφωνεί με τις ρυθμίσεις για την ΕΔΕ και την αυτονομία των Α.Ε.Ι.. Ο Πρύτανης του Αριστοτελείου Πανεπιστημίου Θεσσαλονίκης συμφωνεί για την ΕΔΕ, η άποψη της Συγκλήτου είναι ότι η φύλαξη είναι θέμα των Πανεπιστημίων, το θέμα της ασφάλειας, όμως, αφορά την πολιτεία. Παραδέχθηκε δε, για το πειθαρχικό, ότι για πολλά χρόνια, τα Α.Ε.Ι. δεν έχουν εντάξει στον κανονισμό τους τέτοιες προβλέψεις και πως ήρθε η ώρα να το πράξουν. Η άποψη της Συγκλήτου είναι ότι οι νόμοι πρέπει να εφαρμόζονται παντού, χωρίς εκπτώσεις και ότι δεν μπορεί το Πανεπιστήμιο να έχει την ευθύνη για την επίβλεψη του ΟΠΠΙ και πως ο Πρύτανης δεν μπορεί να έχει άποψη για την επιχειρησιακή λογική, για πράξεις των ΟΠΠΙ.

Ο Πρύτανης του Γεωπονικού Πανεπιστημίου Αθηνών δήλωσε ότι «ο αριθμός των εισακτέων σε κάθε Πανεπιστημιακό Τμήμα θα πρέπει να ανταποκρίνεται στις πραγματικές δυνατότητες των ιδρυμάτων, σε προσωπικό και υποδομές και, δεύτερον, στις ρεαλιστικές προοπτικές απασχόλησης των αποφοίτων και τις ανάγκες της οικονομίας», κάτι που προφανώς, αντιλαμβανόμαστε όλοι ότι δεν ισχύει σήμερα.

Ο Πρόεδρος της Εθνικής Ανώτατης Εκπαίδευσης, ο κύριος Μήτκας, παραδέχθηκε επίσης, ότι το νομοσχέδιο τους βρίσκει σύμφωνους, υπό το πρίσμα της βελτίωσης της ποιότητας για τον τρόπο εισαγωγής και τη διάρκεια των σπουδών. Συμφωνούν, επίσης, και όσον αφορά στη θέσπιση ανώτατου ορίου φοίτησης, ως προς το θέμα της ασφάλειας.

Ο Πρόεδρος της Πανελλήνιας Ομοσπονδίας Αξιωματικών δήλωσε ότι «το νομοσχέδιο κινείται προς τη σωστή κατεύθυνση» και συμφωνεί πως «ο ιδιωτικός φύλακας δεν μπορεί να παράξει ασφάλεια».

Ο εκπρόσωπος της Ένωσης Περιφερειών, ο κύριος Βλάχος, δήλωσε ότι η ΕΝΠΕ συμφωνεί στο σύνολο του νομοσχεδίου και πως πρέπει επιτέλους η επαγγελματική εκπαίδευση να αποκτήσει οντότητα μορφωτικού κεφαλαίου, όσον αφορά την εκπαιδευτική της δραστηριότητα.

Και τέλος, ο Πρόεδρος του Σωματείου Ειδικών Φρουρών, συμφώνησε ότι η ΟΠΠΙ θα είναι ένα εναρμονισμένο Σώμα με τα Α.Ε.Ι., ότι θα τους παρασχεθούν όλα τα μέσα, η επανεκπαίδευση, η στήριξη από έμπειρους αξιωματικούς, αλλά και από ένα σύνολο αστυνομικών, που θα λειτουργεί εντός των χώρων των πανεπιστημίων, αλλά θα μπορεί να συνεργαστεί και με αστυνομικούς εκτός αυτών. Ότι όσον αφορά τα προανακριτικά καθήκοντα θα είναι αυτόπτες μάρτυρες παραβατικών συμπεριφορών, ποινικά κολάσιμων πράξεων, θα μπορούν και θα έχουν συλλέξει κάποια στοιχεία, που πρέπει να αξιοποιήσουν αλλά, κυρίως, θα πλαισιώνονται σε ό,τι αφορά τα ανακριτικά τους καθήκοντα από Αξιωματικούς της Ελληνικής Αστυνομίας, που θα είναι πιο έμπειροι και θα τους βοηθήσουν και σε αυτό το κομμάτι της αστυνόμευσης στην άσκηση των καθηκόντων τους.

Σήμερα, δήλωσε «μη ανακριτικοί γίνονται ανακριτικοί αρχιφύλακες εντός δύο μηνών». Αυτό, ως προς απάντηση, περί της τρίμηνης εκπαίδευσης. Καλωσόρισε δε νέους με πτυχίο ΥΥ, για να αιτηθούν, ως ειδικοί φρουροί και θα έχουν ήδη τη νοοτροπία των Α.Ε.Ι. είπε. Ενώ σημείωσε, ότι υπάρχει τεράστια σύγχυση στην έννοια της αυτονομίας και του αυτοδιοίκητου και πως το πανεπιστήμιο δεν είναι ανεξάρτητο, δεν είναι αυτόνομο και πως το Σύνταγμα το έχει αποσαφηνίσει, είναι ξεκάθαρο ότι ανήκει σε όλη την υπόλοιπη Επικράτεια και εκεί σαφώς και μπορεί να λειτουργήσει Αστυνομία.

Κυρίες και κύριοι συνάδελφοι της Αντιπολίτευσης, άκουσα, πολλές φορές, κατά τις προηγούμενες συνεδριάσεις της Επιτροπής μας, να επαναλαμβάνεται ο όρος «Οργουελικό» νομοσχέδιο, «Οργουελιανή» φαντασίωση και ό,τι άλλο, τέλος πάντων υπάρχει σε «Όργουελ», προφανώς, προκειμένου να καταδειχθεί, με διάθεση υπερβολής, θα έλεγα κάθε πρόβλεψή του, για την ασφάλεια στα πανεπιστημιακά ιδρύματα. Όμως, όπως κάθε νόμισμα έχει δύο όψεις, έτσι και εγώ θα ήθελα να σταθώ σε μια άλλη φράση του Τζορτζ Όργουελ, που νομίζω, ότι αυτή είναι που χαρακτηρίζει τον τόπο της δικής μας σκέψης και της πολιτικής μας: «Ελευθερία είναι το δικαίωμα να μπορείς να λες στους ανθρώπους αυτό, που δεν θέλουν να ακούσουν». Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Η χώρα μας περνάει μια κρίσιμη φάση, με αγωνία, ιδιαίτερα οι οικογένειες, αυτήν την περίοδο, για την επιδεινούμενη κατάσταση της πανδημίας. Και η Κυβέρνηση, αντί να σκύψει πάνω από το πρόβλημα, αντί να δείξει ότι αντιλαμβάνεται τους κινδύνους, αντί να δείξει μια συναίσθηση, παίρνει μέτρα, τα οποία επιδεινώνουν την ψυχολογική και κοινωνική κατάσταση των γονέων και των παιδιών.

Τι άλλο σημαίνει η επιμονή, να νομοθετηθεί τώρα, στη μέση της χρονιάς, ότι 24.000 παιδιά δεν θα μπουν εφέτος, σε σύγκριση με πέρσι, στα πανεπιστήμια; Μα δεν αλλάζουν οι όροι εισαγωγής, λέει η κυρία Υπουργός. Είναι το ίδιο πράγμα, ένα παιδί που δίνει εξετάσεις για να μπει στο πανεπιστήμιο φέτος, με πέρυσι; Είναι το ίδιο πράγμα ένα παιδί να μην έχει πάει, πέρσι και φέτος, ουσιαστικά σχολείο, διότι, εντάξει το WEBEX, αλλά ξέρετε τα προβλήματα και τις ανισότητες, που υπάρχουν στην εκπαίδευση. Δεν υποκαθιστά τη φυσική διδασκαλία η τηλεκπαίδευση. Είναι, λοιπόν, το ίδιο πράγμα, τα παιδιά της τρίτης λυκείου φέτος, πέρσι και φέτος, να μην έχουν πάει σχολείο στην ουσία και εσείς να τους δυσκολεύετε την εισαγωγή στα πανεπιστήμια;

Μας λέτε, ότι δεν είναι 24.000. Πόσοι είναι, πέστε μου. Το επιχείρημα, ότι δεν θα μπαίνουν με λευκή κόλλα οι φοιτητές – που δεν υπάρχει είσοδος με λευκή κόλλα στα πανεπιστήμια, αυτό είναι μια δημαγωγία, είναι ένα τρικ επικοινωνιακό – αλλά να δεχθώ εγώ, ότι υπάρχουν με λευκή κόλλα, με 01, με 02, αλλά πόσοι είναι αυτοί; Είναι 100, 200, 300, 500, 1.000 ή 24.000; Γιατί κοροϊδεύετε τον κόσμο, γιατί παίζετε με την αγωνία των ανθρώπων και των παιδιών;

Θέλετε να κόψετε από τα πανεπιστήμια περίπου 24.000 παιδιά φέτος. Του χρόνου, που θα υπάρχει πλέον η ιστορία του συντελεστή βαρύτητας στα μαθήματα, θα επιδεινωθεί η κατάσταση. Δεν τα λένε αυτά μόνο οι επιστήμονες, που επικαλεστήκαμε εμείς, με έρευνα, τα λέει και η ΟΛΜΕ, εδώ στην Επιτροπή. Δεν τα ακούσατε; Τα λένε και άλλοι επιστήμονες, στατιστικολόγοι και άλλοι. Σε όλους δεν απαντάτε. Έχετε πάρει απόφαση, εκτελείτε συμβόλαιο. Το συμβόλαιο είναι να διώξετε παιδιά από τη δημόσια εκπαίδευση και όσα από αυτά μπορούν να πάνε στην ιδιωτική εκπαίδευση, στα κολέγια, τα οποία τα αναβαθμίσατε, τα υπόλοιπα στη μοίρα τους, στην κακή τους μοίρα, σου λέει.

Μα, λέτε, εμείς φτιάχνουμε την τεχνική εκπαίδευση, να πάνε στα ΔΙΕΚ. Τα ΔΙΕΚ δεν είναι εκπαίδευση, είναι κατάρτιση. Να ξέρετε να διαβάζετε τους τίτλους, είναι επαγγελματική κατάρτιση. Άλλο κατάρτιση άλλο εκπαίδευση. Αν ένα παιδί θέλει να συνεχίσει την εκπαίδευσή του, το διώχνετε και του λέτε «πήγαινε στο ΔΙΕΚ». Ποια ΔΙΕΚ, τα υποχρηματοδοτούμενα, τα υποστελεχωμένα, αυτά που, αν δεν είναι 200 άτομα το λιγότερο, θα κλείσουν, σε κάθε περίπτωση, αυτές οι δομές; Να τα μεγάλα ερωτήματα. Και εν πάση περιπτώσει, η συζήτηση που υπάρχει σήμερα για ανώτερη μόρφωση, πώς αντιμετωπίζεται από την Κυβέρνηση; Με το να πετάμε εκτός πανεπιστημίων τα παιδιά;

Θα μπορούσαμε να πούμε και άλλα στοιχεία, αλλά εδώ δεν γίνεται διάλογος, δυστυχώς. Ζητούμε μια μελέτη αντικτύπου από τη μείωση των εισακτέων. Την χρωστάει στη κοινωνία η Κυβέρνηση. Αν διαφωνεί με όσα λέει η ΟΛΜΕ, με όσα λένε οι επιστήμονες, τους οποίους επικαλεστήκαμε εμείς, να φέρετε εσείς μια μελέτη αντικτύπου. Τι σημαίνει αυτό; Τα περσινά αποτελέσματα, υπό το φως των νέων ρυθμίσεων.

Άκουσα και κάτι φοβερό από την Εισηγήτρια της Ν.Δ., ότι ένας στους πέντε, που μπαίνουν στο πανεπιστήμιο, μπαίνει με λευκή κόλλα. Το είπατε σοβαρά ή σας ξέφυγε; Σας ερωτώ, το είπατε σοβαρά, ότι ένας στους πέντε μπαίνει με λευκή κόλλα; Απαντήστε μου, δέχομαι τη διακοπή. Σοβαρά το είπατε; Σοβαρά. Να γραφτεί και αυτό στα πρακτικά, ότι 15.000 παιδιά – διότι αυτό σημαίνει ένας στους πέντε, που μπαίνει στο πανεπιστήμιο – 15.000 παιδιά μπαίνουν με λευκή κόλλα ! Μα είναι δυνατόν, τέτοια γελοιότητα στα επιχειρήματά σας, είναι δυνατόν; Πέστε μας, πόσους θέλετε να κόψετε, πείτε ένα νούμερο. Η ΟΛΜΕ, εμείς και άλλοι λέμε ότι θα είναι πάνω από 20 χιλιάδες φέτος. Εσείς πόσους λέτε; Κοντός ψαλμός, αλληλούια. Κοντή γιορτή, Κυριακή. Μεθαύριο, θα φανεί αυτό το πράγμα. Μην κοροϊδεύετε τον κόσμο, μέσα στην πανδημία.

Κυρίες και κύριοι συνάδελφοι, κοιτάξτε, είναι προφανές, υπήρχε ρύθμιση, την οποία είχε φέρει ο ΣΥΡΙΖΑ. Ήταν ότι μαζί με τις εξετάσεις, για να μπουν τα παιδιά στα πανεπιστήμια, υπήρχε και μια ομάδα τμημάτων, που αλλάζει, κάθε χρονιά, αναλόγως τη ζήτηση, για την ελεύθερη πρόσβαση. Όχι παντού ελεύθερη πρόσβαση, υπήρχε η κάλυψη των θέσεων, μέσα από τις εξετάσεις, υπήρξε εξαρχής η δυνατότητα των παιδιών να ζητούν να πάνε σε τμήματα ελεύθερης πρόσβασης. Ήταν καλύτερο αυτό το πράγμα, ασύγκριτα καλύτερο, από το να σπρώχνετε τα παιδιά αυτά στα ιδιωτικά κολλέγια. Γιατί έχουμε δημόσια εκπαίδευση- ανώτατη εκπαίδευση, που θα αναλάμβανε την ευθύνη να μορφώσει τα παιδιά αυτά, χωρίς να πληρώνουν. Εδώ, δυστυχώς, υπάρχει μία ισοπεδωτική αντίληψη από την πλευρά σας –επαναλαμβάνω – εκτελείτε συμβόλαια.

Το δεύτερο ζήτημα, το οποίο υπάρχει και είναι σοβαρό, κατά τη γνώμη μας, σε αυτό το νομοσχέδιο, είναι το ζήτημα της Δημοκρατίας. Το πρώτο είναι ότι οι κοινωνικές ανισότητες επιδεινώνονται με το να κόβετε τουλάχιστον 20.000 παιδιά, έναν στους τρεις, που πέτυχαν πέρσι από τα πανεπιστήμια, αυτό επιδεινώνεται.

Λέτε ότι τα παιδιά από τις χαμηλές εισοδηματικές τάξεις, από τις φτωχές κατηγορίες, μπαίνουν. Είναι ρατσιστικό να λέμε, ότι δεν μπαίνουν στα πανεπιστήμια, αλλά δεν είναι ρατσιστικό – προσέξτε – είναι αποτέλεσμα της δικής σας ταξικής επιλογής.

Θα επικαλεστώ μία Έκθεση την οποία υπογράφει η κυρία Υπουργός, θα την έχετε διαβάσει, φαντάζομαι, δεν είναι υπηρεσιακή μόνο η υπογραφή της, είναι το νέο τομεακό πρόγραμμα ανάπτυξης 2021-2025, όπου λέει: «Ανισότητες παρατηρούνται, διαχρονικά και στην πρόσβαση στην ανώτατη εκπαίδευση, μεταξύ φοιτητών, που προέρχονται, από υψηλό και πολύ υψηλό κοινωνικό και μορφωτικό επίπεδο 36,3 και 2,1 για το 2001 έναντι 45,6 και 4,7 για το 2014, με αντίστοιχη μείωση στις οικογένειες, με μεσαίο και χαμηλό κοινωνικό και μορφωτικό επίπεδο 52,1 και 9,5, το 2009, έναντι 42,5 και 7,2, το 2014. Κοινή λογική δεν έχετε, επαφή με την κοινωνία δεν έχετε να δείτε τι σημαίνει να δίνει εξετάσεις ένα παιδί, τα φροντιστήρια που χρειάζεται; Ξέρετε πολύ καλά, διαβάζετε τις εκθέσεις, που υπογράφετε, τουλάχιστον, ή λέτε άλλα των άλλων, εδώ μέσα ;

Τα παιδιά, λοιπόν, από φτωχές οικογένειες, όχι επειδή δεν έχουν ικανότητες, αλλά επειδή δεν υπάρχουν τα λεγόμενα ταξικά προκρίματα, η βοήθεια από το σπίτι δεν μπορεί να υπάρξει, η οικονομική βοήθεια με τα φροντιστήρια, δεν μπορεί να υπάρχει το κλίμα, σε μεγάλο βαθμό, που να βοηθήσει τα παιδιά, δίνουν μεγάλο αγώνα, για να μπουν στα πανεπιστήμια, μεγαλύτερο από τα υπόλοιπα παιδιά. Αυτή είναι η πραγματικότητα.

 Και κάτι άλλο: Κόβετε και τα παιδιά από τα νυκτερινά, να μην υπάρχει δυνατότητα ενός εναλλακτικού δρόμου για τα πανεπιστήμια. Μιλάμε για λίγα παιδιά, αλλά που υπήρχε ένα κίνητρο γι΄ αυτό το παιδί να τελειώσει μεγάλο το σχολείο, γιατί δεν μπορούσαν οι αντιξοότητες της ζωής να βοηθήσουν, αλλιώς και να πάει στο πανεπιστήμιο να δοκιμάσει. Το κόβετε και αυτό. Τόσο σκληρή, λοιπόν, ανάλγητη, ταξική είναι η πολιτική σας. Θα πάει στο κολέγιο αυτό το παιδί, που τελειώνει, νυχτερινό σχολείο; Όχι. Του κόβετε τη δυνατότητα για μια μόρφωση ανώτατου επιπέδου.

Κοιτάξτε, είναι προφανές, ότι σε όλα τα ζητήματα, που επικαλείστε στοιχεία, λέτε ανακρίβειες. Δέχομαι να με διακόψετε, κυρία Υπουργέ, τώρα, που μιλώ, δεν ανέχομαι να κάνετε κατάχρηση της δυνατότητας του κανονισμού, που μιλάτε, τελευταία και δίνετε ψεύτικα στοιχεία, συνέχεια.

Είπατε, σας ακούσαμε, «ότι η χρηματοδότηση της παιδείας επί διακυβέρνησης ΣΥΡΙΖΑ έφτασε στο χαμηλότερο σημείο της τελευταίας δεκαετίας». Είναι μεγάλο ψέμα. Τα στοιχεία είναι γραπτά, μπορεί να τα διαπιστώσει ο καθείς. 2010-2015, δηλαδή, τα χρόνια των μνημονίων, μείωση του Προϋπολογισμού του Υπουργείου Παιδείας και Θρησκευμάτων κατά 34%, 2010-2015, οι δαπάνες από 7,4 δισεκατομμύρια σε 4,9 δισεκατομμύρια, δηλαδή, μείον δυόμισι δισεκατομμύρια οι δημόσιες δαπάνες για την παιδεία. Ο τακτικός προϋπολογισμός από 7,1 σε 4,3 δις και το πρόγραμμα δημοσίων επενδύσεων από 349 σε 550 εκατομμύρια. Συνολικά, όμως, έχουμε μείωση –επαναλαμβάνω – των δημοσίων δαπανών από τον προϋπολογισμό για την παιδεία, κατά 34%, τα χρόνια των μνημονίων, 2010 έως 2015.

Οι δαπάνες 2015-2019. Εδώ είναι ο ΣΥΡΙΖΑ. Συνολικές δαπάνες 4,9 δις ήτανε και ανέβηκαν σε 5,5 δις. Δηλαδή, 0,6%. 600 εκατομμύρια παραπάνω, που αυτό είναι αύξηση 12,1%.

Ο τακτικός προϋπολογισμός ανέβηκε από 4,3% σε 4,9 δισεκατομμύρια και το Πρόγραμμα Δημοσίων Επενδύσεων από 550, σε 565 εκατομμύρια ευρώ.

Όταν μιλάμε για Πρόγραμμα Δημοσίων Επενδύσεων, ένα μεγάλο μέρος, όπως και ένα μεγάλο μέρος του ΕΣΠΑ, δυστυχώς, ακόμα και σήμερα, διοχετεύεται όχι στην πραγματική ανάγκη, που θα έπρεπε να εξυπηρετεί, αλλά στο να προσλαμβάνουμε κάθε χρόνο δεκάδες χιλιάδες αναπληρωτές εκπαιδευτικούς.

 Φέτος, ο δικός μας προϋπολογισμός έχει περαιτέρω μείωση του τακτικού προϋπολογισμού, για την εκπαίδευση. Φέτος. Μην τα συμψηφίζετε, τι λέει ο τακτικός προϋπολογισμός και τι λέει το Πρόγραμμα Δημοσίων Επενδύσεων.

 Το Πρόγραμμα Δημοσίων Επενδύσεων υποεκτελείται, κάθε χρόνο. Ο τακτικός προϋπολογισμός είναι το βασικό τι γράφει μέσα και εκεί είσαστε κάτω, έχετε μείωση. Και ακόμα χειρότερα, με μειωμένο προϋπολογισμό το 2020, έχουμε, επίσης, υποεκτέλεση του προϋπολογισμού. Δηλαδή, τι κάνετε; Μέσα στην πανδημία, αφήσατε ανεκτέλεστα κονδύλια του Υπουργείου Παιδείας, για την πανδημία, στην ουσία; Ανικανότητα; Δεν ξέρω.

Κοιτάξτε, πολλοί δείκτες υπάρχουν, που δείχνουν ότι είμαστε χαμηλά. Μην επικαλείστε τους ευρωπαϊκούς δείκτες. Είμαστε πολύ μακριά από τους ευρωπαϊκούς δείκτες. Αν μάλιστα αθροίσουμε στην Ευρώπη τις πολλές πηγές δημόσιας χρηματοδότησης προς την εκπαίδευση και τα πανεπιστήμια, που δεν έχει να κάνει μόνο με τον προϋπολογισμό, αλλά έχει να κάνει και με τις περιφέρειες και την τοπική αυτοδιοίκηση, τότε τα πράγματα είναι πάρα πολύ μακριά από αυτά, τα οποία έχουμε στην Ελλάδα.

Έχω στοιχεία, αν θέλετε μετά, να κάνουμε διάλογο, καμία αντίρρηση, να κάνουμε διάλογο επί στοιχείων.

Σας λέω, όμως, ένα μεγάλο ζήτημα. Η χώρα μας, η Ελλάδα, είναι προτελευταία στην αναλογία φοιτητών προς καθηγητές πανεπιστημίων και είμαστε 2,1 φορές, πάνω από τον ευρωπαϊκό μέσο όρο. Μόνο η Τουρκία είναι αυτή, η οποία είναι από κάτω, έχει καλύτερη αναλογία από εμάς. Την αναφέρω, διότι έχει σημασία αυτή η σύγκριση.

Η Τουρκία έχει καλύτερη αναλογία στα πανεπιστήμια, μεταξύ πανεπιστημιακών και φοιτητών και έχει αναλογία περίπου, σαν και εμάς, στο θέμα των αστυνομικών και του γενικού πληθυσμού. Εκεί πάμε καλά. Συγκρινόμαστε καλά με την Τουρκία στους αστυνομικούς, που προσλαμβάνουμε, στον αριθμό.

Άφησα τελευταίο ένα ζήτημα, το οποίο έχει απασχολήσει, έχει αιφνιδιάσει την κοινή γνώμη. Έχει αιφνιδιάσει για το περιεχόμενό του και την παροιμιώδη δική σας αδιαφορία και ανακρίβεια. Αφορά την προστασία των προσωπικών δεδομένων, άλλως το «φακέλωμα» για να μιλάμε λίγο λαϊκά. Το «φακέλωμα», το οποίο θα γίνει στα πανεπιστήμια. Διότι, μαζί με τον αυταρχισμό της Αστυνομίας, την καταστολή, μια πρόταση, η οποία έχει βρει σύμφωνους, όπως ξέρετε, μόνο τους ειδικούς φρουρούς, γιατί θα πάρετε 1.030 από αυτούς για συντεχνιακούς λόγους, αλλά και άλλους λόγους, είναι σύμφωνοι. Ούτε η ΠΟΑΣΥ είναι σύμφωνη, ούτε οι πρυτάνεις. Είναι μόνο οι ειδικοί φρουροί. Νομοθετείτε, λοιπόν, με τους ειδικούς φόρους.

 Λοιπόν, η Αρχή Προστασίας Προσωπικών Δεδομένων λέει, χαρακτηριστικά, ότι το «νομοσχέδιο εγείρει ζητήματα ασφάλειας των προσωπικών δεδομένων». Διαβάστε το νομοσχέδιο και την απάντηση της Αρχής Προστασίας, σας κάνει δύο κρίσιμες επισημάνσεις για τροποποιήσετε το νόμο, που δεν τις κάνετε τις τροποποιήσεις αυτές.

Η πρώτη είναι ότι η Αστυνομία δεν πρέπει να περιλαμβάνεται σε αυτό, που ονομάζουμε «Υπεύθυνος επεξεργασίας προσωπικών δεδομένων». Αυτό είναι θέμα του πανεπιστημίου, όχι της Αστυνομίας, άρα στο room control δεν θα υπάρχει αστυνομικός μέσα. Περί αυτού πρόκειται. Η ΓΑΔΑ θα ξέρει, κάθε στιγμή, ποια στοιχεία οι υπηρεσίες του πανεπιστημίου συλλέγουν, για την ασφάλεια του πανεπιστημίου. Θα τα ξέρει η ΓΑΔΑ, αμέσως.

Ποια στοιχεία είναι αυτά; Οι φωτογραφίες όσων μπαίνουν και βγαίνουν, ποιοι είναι μέσα, τι κάνουν, τα mail και τα τηλέφωνα. Μα, λέτε, δεν υπάρχει τέτοιο θέμα mail και τηλεφώνων. Ο νόμος λέει, άρθρο 12, παράγραφος 3, ότι στο rooms control έχουμε τα δεδομένα από όλες τις ηλεκτρονικές επικοινωνίες. Tι είναι τα mails; Nα συνεννοούμαστε! Πείτε ότι δεν αφορά αυτό, να το δεχτούμε καλόπιστα.

Δεύτερον, το νομοσχέδιο λέει, επίσης, ότι θα μπουν στα αμφιθέατρα κάμερες, όχι την ώρα της διδασκαλίας. Θα μπουν, όμως, για οτιδήποτε άλλο γίνεται μέσα στο αμφιθέατρο. Δεν το λέει και αυτό; Δείτε το! Γιατί το αφήνετε; Θα βάλετε και κάμερες και στα δωμάτια των φοιτητών μήπως; Αυτό είναι το μοντέλο του πανεπιστημίου, που έχετε στο μυαλό σας; Είναι μεγάλο, σοβαρό ζήτημα και επιμένετε να μην συμμορφώνεστε προς τα όσα λέει η Αρχή Προστασίας Προσωπικών Δεδομένων και είμαι σίγουρος ότι αυτό θα είναι μια αιτία εύλογων δικαιολογημένων αντιδράσεων και των Συγκλήτων και των φοιτητών, μέσα στα πανεπιστήμια. Δεν θα επιτρέψουμε να υπάρξει αυτού του είδους το φακέλωμα, το ηλεκτρονικό φακέλωμα, η διαδικασία της σκληρής επιτήρησης, το καθεστώς Όργουελ στα πανεπιστήμια. Θα μας βρείτε απέναντι και εμάς και την πανεπιστημιακή κοινότητα.

Άφησα τελευταίο, γι’ αυτό το νομοσχέδιο των κοινωνικών ανισοτήτων, που θα θεριεύουν και της δημοκρατίας, που πλήττεται κατάσαρκα, το επιχείρημα ότι νομοθετείτε, με βάση τα όσα είπατε προεκλογικά με το πρόγραμμά σας και με βάση τις δημοσκοπήσεις. Πράγματι, προεκλογικά να δούμε τι είπατε. Είπατε στην κοινή γνώμη, στους πολίτες, που σας ψήφισαν, ότι θα μειώσετε, κατά το 1/3 τους εισακτέους στα πανεπιστήμια; Πού το γράφατε αυτό, πείτε μου! Πού είναι το πρόγραμμά σας, για την παιδεία; Τίποτα από αυτά δεν είπατε! Τώρα, στη ζούλα, μουλωχτά, όπως κάνετε πάντα, μέσα στην πανδημία, με τα σχολεία να κλείνουν και να ανοίγουν και να ξανακλείνουν, απ’ ό,τι φαίνεται, έρχεστε εδώ και δημιουργείτε αυτή την κατάσταση, με το τσεκούρι στα όνειρα των παιδιών και με το τσεκούρι στην τσέπη των οικογενειών. Άρα, λοιπόν, κοροϊδεύετε! Νομοθετείτε, χωρίς να έχετε πει προεκλογικά τέτοια πράγματα. Το ξέρετε και λέτε ότι οι δημοσκοπήσεις είναι υπέρ σας. Ποιες δημοσκοπήσεις; Έγινε δημοσκόπηση, στην οποία ρωτάμε τον κόσμο, εάν πρέπει να μειωθεί ο αριθμός των εισακτέων, κατά 24.000 και ο κόσμος είπε «ναι, να μειωθεί»; Ρωτάτε, εάν πρέπει να μπαίνουν στο πανεπιστήμιο, με λευκή κόλλα και ο άλλος λέει «όχι, δεν πρέπει να μπαίνουν». Κοροϊδεύετε τον κόσμο, δηλαδή, και πληρώνετε κιόλας γι’ αυτές τις δημοσκοπήσεις, αυτό κάνετε! Ποιος Έλληνας πολίτης θα πει ότι πρέπει να μειωθεί ο αριθμός των εισακτέων και, μάλιστα, κατά το 1/3, κατά 24.000; Κανείς δεν θα το πει! Εάν ρωτάτε «να μπουν με λευκή κόλλα», σίγουρα θα πουν «όχι»! Επαναλαμβάνω, αφήστε τα τρικ, αφήστε την παραπλάνηση της κοινής γνώμης, δεν περνάει! Θα υπάρξει ταμείο στο θέμα αυτό σύντομα και, ίσως, εμπλακεί και με πολιτικές εξελίξεις. Θα βλαστημάτε, την ώρα και τη στιγμή, που το ανοίξατε. Θυμηθείτε το!

Δεύτερο θέμα, το θέμα της πανεπιστημιακής αστυνομίας. Είχατε πει προεκλογικά ότι θα κάνετε καθεστώς Όργουελ, στα πανεπιστήμια; Όχι! Είχατε πει ότι θα υπάρξει πανεπιστημιακή αστυνομία, ερήμην των πανεπιστημιακών αρχών; Πού τα λέγατε αυτά; Φέρετε μας τα προεκλογικά σας κείμενα. Πουθενά! Ουδείς είπε ότι δεν πρέπει να υπάρχει φύλαξη στα πανεπιστήμια. Βεβαίως, πρέπει να υπάρχει φύλαξη στα πανεπιστήμια. Εσείς διαλύσατε τη φύλαξη στα πανεπιστήμια, ο κ. Μητσοτάκης, ως Υπουργός Διοικητικής Μεταρρύθμισης, επί κυβερνήσεως Σαμαρά, που απέλυσε διοικητικούς υπαλλήλους και φύλακες πανεπιστημίων. Να προσλάβουμε καινούργιους, καμία αντίρρηση, με ευθύνη, όμως, της πανεπιστημιακής αρχής. Το Σύνταγμα μιλάει για πλήρες αυτοδιοίκητο των πανεπιστημίων. Εάν από αυτό βγάλετε την ασφάλεια και τη φύλαξη των πανεπιστημίων, δεν μένει τίποτα! Μα, λέτε κινδυνεύει η ακαδημαϊκή ελευθερία. Βεβαίως και κινδυνεύει! Το φακέλωμα, το κράτος Όργουελ και η παρουσία αστυνομικών δυνάμεων στα πανεπιστήμια μέσα, είναι επικίνδυνα για την ακαδημαϊκή ελευθερία. Εάν δεν το ξέρετε, ρωτήστε τον Ερντογάν, το ξέρει καλύτερα και το λέει καλύτερα! Άρα, λοιπόν, να ξέρετε, πολλά νομοσχέδια, που καταπατούσαν βάναυσα τα δικαιώματα των παιδιών στη μόρφωση και του λαού στα δημοκρατικά δικαιώματα, ειδικά στο χώρο της εκπαίδευσης, αποσύρθηκαν κακήν κακώς και μαζί τους αποσύρθηκαν και οι πολιτικοί προϊστάμενοι, οι Υπουργοί. Σας θυμίζω, από τα χρόνια της νεότητας μας, επί κυβέρνησης Κωνσταντίνου Καραμανλή, τον ν. 815. Τον πήρατε πίσω! Σας θυμίζω τον κ. Κοντογιαννόπουλο, με τις καταλήψεις, το 1990, επί κυβερνήσεως Κωνσταντίνου Μητσοτάκη, κακήν κακώς και αυτός, δυστυχώς, όμως, με το αίμα του καθηγητή Τεμπονέρα!

Σας θυμίζω την προσπάθεια να αναθεωρηθεί το άρθρο 16, στην πρώτη Κυβέρνηση του Κώστα Καραμανλή. Το πήρατε πίσω, κακήν κακώς και εσείς και όσοι από το ΠΑΣΟΚ νόμιζαν ότι θα συμπράξουν, σε αυτήν την παραβίαση της συνταγματικής νομιμότητας. Σας θυμίζω την κυρία Διαμαντοπούλου, που επαίρεστε ότι ψηφίστηκε από 200 βουλευτές στη Βουλή και η ίδια Βουλή, μετά, ήταν το ίδιο Κόμμα, η Νέα Δημοκρατία, ο κ. Αρβανιτόπουλος πήρε πίσω διατάξεις και μετά χάθηκε και ο κ. Αρβανιτόπουλος και η κυρία Διαμαντοπούλου και η Νέα Δημοκρατία και το ΠΑΣΟΚ. Αυτό είναι το μέλλον, όσων Κομμάτων και πολιτικών προσώπων, που, με τρόπο βάναυσο, επιχειρούν να παραβιάσουν τη δημοκρατία και να δημιουργήσουν προβλήματα, στο δικαίωμα των παιδιών στη μόρφωση. Σκεφτείτε το καλά. Αν δεν ακούσατε χθες την κινητοποίηση, που έγινε, εδώ απέξω, δεν ακούσατε το μέλλον. Ξανά, τις επόμενες μέρες, δεν θα σταματήσει η κινητοποίηση των ανθρώπων, οι δημοκρατικές αντιστάσεις σ’ αυτά τα ανοσιουργήματα, που ετοιμάζετε, δεν θα σταματήσει. Στα πανεπιστήμια θα υπάρξει αντίδραση. Ήδη, πανεπιστήμια και πολλές Σύγκλητοι, όχι λίγες, 15 – 20, αποφάσισαν, ότι είναι κατά του νομοσχεδίου. Πολλοί, μάλιστα, λένε ότι δεν θα το εφαρμόσουν, από τώρα. Λέτε, ότι θα τους κόψετε την επιχορήγηση, κάντε το. Να ξέρετε όμως, ότι έτσι δημιουργείτε τις προϋποθέσεις για μια πολιτική ήττα της Κυβέρνησης. Δεν σας φαίνεται πιθανό αυτό, γιατί διαβάζετε δημοσκοπήσεις. Ξέρετε πόσες δημοσκοπήσεις διαψεύδονται, από τη μία μέρα στην άλλη; Προσέξτε, αυτή τη θηριώδη μακαριότητα, που έχετε σήμερα. Η κοινωνία κοχλάζει, υπάρχει κοινωνικός αναβρασμός. Η πανδημία έχει μπει σε μια νέα φάση και το φόβο των πολιτών, διαδέχεται η οργή. Αυτή η οργή θα σας καταπιεί πολιτικά. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρίες και κύριοι συνάδελφοι, πραγματικά, η εικόνα του να συνεδριάζει η Βουλή και οι Επιτροπές, με άδειες αίθουσες, δεν αρέσει σε κανένα μας. Είναι, όμως, μια πραγματικότητα, την οποία πρέπει να καταλάβουμε και να τηρήσουμε. Σύμφωνα με τις αποφάσεις του Προεδρείου, οι κανονισμοί είναι ότι στη συνεδρίαση της Επιτροπής, στην αίθουσα αυτή, λόγω χωρητικότητας, συμμετέχουν δύο Βουλευτές από κάθε Κόμμα, συμπεριλαμβανομένων των Εισηγητών ή Ειδικών Αγορητών. Αυτή τη στιγμή, έχουμε υπερβεί τον αριθμό αυτόν και από κάποιες παρατάξεις, κατά πολύ. Έχω δείξει μεγάλη ανοχή στο χρόνο των ομιλιών, προκειμένου να αναπληρώσουμε αυτό το κενό, αλλά, δυστυχώς, το θέμα της συμμετοχής είναι ένας κανονισμός, τον οποίο οφείλουμε να τηρούμε, γιατί δίνουμε και παράδειγμα στην κοινωνία.

Επομένως, θα ζητήσω από τα Κόμματα να τηρήσουμε αυτόν τον κανονισμό, να είναι δύο μόνο παρόντες Βουλευτές, από κάθε Κόμμα. Μπορεί να υπάρχει αλλαγή, αν κάποιος θέλει να μιλήσει, με φυσική παρουσία, να φύγει ένας και να έρθει ένας άλλος, για να μιλήσει. Άρα, σας παρακαλώ να τηρήσουμε όλοι τον κανόνα. Αυτή τη στιγμή, βρίσκονται εδώ 5 Βουλευτές από το ΣΥΡΙΖΑ και 3 από τη Νέα Δημοκρατία.

Το λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ)**: Ευχαριστώ, κύριε Πρόεδρε. Κύριοι Υπουργοί, κατά την προχθεσινή συζήτηση επί των άρθρων, είχα δεσμευτεί ότι σήμερα θα ολοκληρώσω την τοποθέτησή μου, με το Γ΄ μέρος, που αφορά το πειθαρχικό δίκαιο των ΑΕΙ, πριν από την συνολική τοποθέτηση για το νομοσχέδιο. Για να υπάρχει, λοιπόν, ένα σαφές πλαίσιο πειθαρχικού των ΑΕΙ, στους εσωτερικούς κανονισμούς, χρειάζεται να προηγηθεί χρειάζεται να προβλέπεται, ένα σαφές νομοθετικό πλαίσιο. Το παρόν νομοσχέδιο το προσπαθεί. Δεν είμαι νομικός και προσπαθώντας να καταλάβω, μιλώντας με ανθρώπους, οι οποίοι έχουν μια εμπειρία, θεωρώ ότι αυτό, το οποίο έχουμε σήμερα στα χέρια μας, χρειάζεται να συμπληρωθεί. Η καταγραφή των αδικημάτων, των παραπτωμάτων των πειθαρχικών θα πρέπει να περιλαμβάνεται, σε ένα νομοθέτημα, περιοριστικά. Δεν μπορεί το κάθε πανεπιστήμιο να διαλέξει τι θέλει, π.χ. να βάλει στο πειθαρχικό και τη σεξουαλική παρενόχληση. Αυτό ορίζεται, με έναν νόμο.

Υπάρχει, ήδη, το προεδρικό διάταγμα 160 του 2008, επί υπουργίας της κυρίας Γιαννάκου, όπως ισχύει, σήμερα, όπου θέτει ένα πλαίσιο, έναν πρότυπο κανονισμό για τα ΑΕΙ, που μπορεί να ακολουθηθεί, ως σχέδιο. Χρειαζόμαστε να είναι όσο το δυνατόν πιο γενικό, να ισχύει για όλα τα ΑΕΙ και αυτό θα αφορά και θα εφαρμόζεται από το σύνολο της ακαδημαϊκής κοινότητας, δηλαδή, από τους φοιτητές, τους μεταπτυχιακούς, το ερευνητικό προσωπικό, τα μέλη ΔΕΠ, το διοικητικό προσωπικό των ΑΕΙ.

Η ακαδημαϊκή κοινότητα ορίζει τους κανόνες, με τους οποίους συμβιώνει, αλλά χρειάζεται και ένα πλαίσιο μίνιμουμ εγγυήσεων. Είναι προφανές και αναφέρθηκε τόσο από τους πρυτάνεις στην ακρόαση των φορέων ότι τα πανεπιστήμια, τόσα χρόνια, δεν έχουν ασχοληθεί σοβαρά με την εφαρμογή του υπάρχοντος νομικού πλαισίου του πειθαρχικού δικαίου. Τα ίδια, λοιπόν, τα πανεπιστήμια οφείλουν να περιλάβουν πειθαρχικές διατάξεις στους εσωτερικούς κανονισμούς τους, που θα αφορούν όλα τα μέλη της ακαδημαϊκής κοινότητας και, με αυτόν τον τρόπο, θα μπορέσουν να λειτουργήσουν, όχι αστυνομικά, αλλά προστατευτικά και να ενισχύσουν την ακαδημαϊκή λειτουργία και την ακαδημαϊκή ζωή. Από την άλλη πλευρά, οι ακαδημαϊκοί ζήτησαν να αποδεσμευτεί το ζήτημα του πειθαρχικού κώδικα από το νομοσχέδιο, που συζητούμε σήμερα και είναι γεγονός ότι δίνει ένα λάθος στίγμα, όταν συζητιέται, μαζί με ζητήματα εισαγωγής στην τριτοβάθμια, φύλαξης ασφαλείας και ανώτατου ορίου φοίτησης.

Προτάθηκε, επίσης, η εισαγωγή πειθαρχικών διατάξεων για τους φοιτητές, στον εσωτερικό κανονισμό των ιδρυμάτων και τονίστηκε ότι οι όποιες πειθαρχικές διατάξεις δεν μπορεί να αφορούν, πρωταρχικά ή αποκλειστικά, το φοιτητικό μόνο σώμα. Πειθαρχικά, για μέλη ΔΕΠ, υπάρχουν, βάσει του π.δ. 160/2008. Το θέμα δεν είναι, αν υπάρχουν ή όχι, αλλά το ότι είναι απαρχαιωμένα και πρέπει και αυτά να οργανωθούν.

Διαπίστωσα ότι διορθώσατε το πρόβλημα, που υπήρχε στη διαβούλευση, ότι αυτός που έκανε τη δίωξη, ήταν ο ίδιος με αυτόν, που επέβαλλε και τις ποινές. Από τη διαβούλευση στην κατάθεση, είδα ότι υπάρχει αυτή η αλλαγή και είναι ορθό.

Συνεπώς, χρειαζόμαστε μία νέα κωδικοποίηση του πειθαρχικού δικαίου, με εκσυγχρονισμό των διατάξεων, που θα αφορά όλα τα ΑΕΙ και θα εφαρμόζεται στο σύνολο της ακαδημαϊκής κοινότητας. Αυτή η κωδικοποίηση θα πρέπει να περιλαμβάνεται, με τη μορφή προτύπου κανονισμού στους εσωτερικούς κανονισμούς του κάθε πανεπιστημίου και αυτό προτείνουμε και εμείς.

Κυρίες και κύριοι συνάδελφοι, στη μέχρι σήμερα συζήτηση στην Επιτροπή μας, τις προηγούμενες μέρες, έγινε φανερό σε όλους ότι ούτε όλα τα πανεπιστήμια είναι ίδια ούτε έχουν όλα τα ίδια προβλήματα. Κοινός τόπος, σε φορείς και Κόμματα, είναι η αναγνώριση του προβλήματος ύπαρξης περιστατικών βίας και ανομίας, σε ορισμένα, κυρίως κεντρικά πανεπιστήμια και πανεπιστημιουπόλεις, ένα φαινόμενο, που έχει πάρει ανεξέλεγκτες διαστάσεις και υπάρχει ανάγκη αντιμετώπισης του, γιατί, στοιχειωδώς, πρέπει να υπάρχει ασφάλεια κίνησης και λειτουργίας στους χώρους του ΑΕΙ.

Δυστυχώς, εκεί σταματάνε και οι οποίες συγκρίσεις. Στο πρώτο μέρος, που ρυθμίζει θέματα εισαγωγής στην τριτοβάθμια εκπαίδευση, η βασική πρωτοβουλία, που παίρνει η Κυβέρνηση, είναι η ελάχιστη βάση εισαγωγής. Ας αναρωτηθούμε, όμως: Πρώτα από όλα, γιατί πάει ο κόσμος στο πανεπιστήμιο; Τι περιμένει; Πόσος κόσμος πάει; Τι του προσφέρει το πανεπιστήμιο, σε σχέση με αυτά, που ονειρεύεται και θέλει; Αν, για παράδειγμα, υπάρχουν - το είπα και χθες - 25 τμήματα λογιστικής, ποιες επιχειρήσεις θέλουν τόσο κόσμο; Πώς συνδέεται η εκπαίδευση, που παρέχουμε, με τις ανάγκες της παραγωγής μας και μετά νέα αναπτυξιακά ή παραγωγικά μοντέλα, που λέμε ότι θέλουμε; Πώς το κάνουμε αυτό; Έχουμε τέτοιο σχέδιο; Υπάρχει τέτοιος σχεδιασμός ή υπάρχουν μόνο οι αποσπασματικές ρυθμίσεις, που νομοθετούμε, κάθε τρεις και πέντε; Χρειάζεται να υπάρξει ένα γενικότερο πλαίσιο ευρύτερης αποδοχής, μια συμφωνία, για να σταματήσει το «ράβε-ξήλωνε»;

Μετά τον «ανεμοστρόβιλο» του κυρίου Γαβρόγλου και του ΣΥΡΙΖΑ, χρειάζεται μία σοβαρή αναδιάρθρωση της τριτοβάθμιας και μιας και ξεκίνησα, λέγοντας για τους λογιστές, να σας πω να σας πω ότι, αν υπάρχουν 25 τμήματα λογιστών, γιατί να μην υπάρχουν βοηθοί λογιστές, που δεν υπάρχει ούτε μία σχολή;

 Επίσης, όλο αυτό το οποίο νομοθετηθείτε, φαίνεται ότι είναι σε μία βάση μπακαλίστικη και κρύβει αυτά που θέλει με κουτοπόνηρο τρόπο. Το τοπίο που φτιάχτηκε στην τριτοβάθμια εκπαίδευση δεν μπορεί να αφορά μόνο τον αριθμό των εισακτέων και να μην ακουμπά τον αριθμό των τμημάτων.

Εμείς σας λέμε ξεκάθαρα, ότι η δική μας πρόταση είναι και ολοκληρωμένη και εύληπτη και σύγχρονη. Σε βασικές αδρές γραμμές, έχει τα εξής σημεία: Θεωρούμε, ότι η βάση εισαγωγής στα ΑΕΙ, χωρίς αναβαθμισμένο γενικό και επαγγελματικό λύκειο, απλά δεν νοείται. Προτείνουμε εθνικό απολυτήριο. Τράπεζα θεμάτων και για τα τρία χρόνια του λυκείου και όχι όπως το έχετε κάνει, μόνο για την 1η λυκείου και ο βαθμός να είναι για την μετάβαση από την 1η λυκείου στη 2α λυκείου, αλλά η επίδοση, που έχουν οι μαθητές, σε αυτά τα τρία χρόνια του λυκείου, να προσμετράται, με ένα ποσοστό, στον τελικό βαθμό. Προτείνουμε το σύστημα εισαγωγής να μην εξαρτάται αποκλειστικά από τις στιγμιαίες εξετάσεις, που δίνουν τα παιδιά, στο τέλος της τριτοβάθμιας εκπαίδευσης, που ουσιαστικά είναι ένας διαγωνισμός. Με βάση το εθνικό απολυτήριο, θα μπαίνουν στα πανεπιστήμια και τα ΑΕΙ θα είναι αυτά, τα οποία θα ορίζουν τα δικά τους κριτήρια, είτε σε επίπεδο σχολών, είτε σε επίπεδο τμημάτων, με τα οποία θα δέχονται τους φοιτητές, περιορίζοντας έτσι και τον κρατικό παρεμβατισμό. Και εφόσον μιλάμε για αυτοδιοίκητο, κάθε σχολή ή τμήμα θα προτείνει ένα - δύο μαθήματα, που θεωρεί βασικά για την εισαγωγή σε μία επιστήμη, θα ορίζει τη βαθμολογία, που πρέπει να υπάρχει στο εθνικό απολυτήριο του κάθε υποψηφίου, για να μπορέσει να γραφτεί στο τμήμα. Αυτή είναι μία συνολική πρόταση, που αφενός στοχεύει στην αναβάθμιση του λυκείου και αφετέρου επιτρέπει στα πανεπιστήμια να επιλέγουν τους φοιτητές, που θέλουν και να βελτιώνουν το επίπεδο σπουδών.

Έτσι όπως ορίζετε εσείς την ελάχιστη βάση εισαγωγής, είναι σαν να έχουμε μια λοταρία. Δεν είναι τίποτα σαφές. Είναι ένα έξυπνο τρικ, που ποτέ δεν ξέρεις τι αποτέλεσμα θα βγάλει. Μιλάτε για το μέσο όρο και όχι για μία βάση του 10 και παραπλανάτε, με την επιχειρηματολογία, ότι μπορώ να βάλω εύκολα ή δύσκολα θέματα, κάθε χρονιά και επομένως, το 10 από μόνο του δεν λέει κάτι. Εδώ, έχουμε μέσο όρο και στα τέσσερα μαθήματα. Θα πάρω παράδειγμα από τη δική μου σχολή, μηχανολόγους - ηλεκτρολόγους. Έχουμε ένα μάθημα βαρύτητας, τα μαθηματικά, αλλά ο μέσος όρος βγαίνει, πριν τη βαρύτητα για τη βαθμολογία. Σε αυτήν την περίπτωση, λοιπόν, αντί να συγκρίνουμε εύκολα ή δύσκολα μαθήματα, συγκρίνουμε ένα μάθημα, το οποίο μπορεί να μην είναι τα μαθηματικά, μπορεί να είναι η έκθεση. Μπορεί κάποιος να γράψει χάλια στα μαθηματικά, να γράψει 5 και να γράψει πολύ καλά στα άλλα, να γράψει 18 και να περάσει στο μαθηματικό! Να έχεις και έναν άλλον υποψήφιο, που θα γράψει πολύ καλά, σε όλα τα άλλα και μαθηματικά θα γράψει πάρα πολύ χάλια. Λοιπόν, τι γίνεται; Αυτός, που θα γράψει καλά μαθηματικά δεν θα περάσει και αυτός, που θα έχει γράψει χάλια μαθηματικά, θα περάσει, γιατί σηκώνεται η βαθμολογία του, από τον μέσο όρο των υπόλοιπων μαθημάτων.

Πιστέψτε μου, αμφιβάλλω, αν θα μακροημερεύσει αυτό το σύστημα. Πάντως, για φέτος, που ετοιμάζεστε να το εισαγάγετε και το προτείνετε, εγώ θέλω να σας πω να το ξανασκεφτείτε. Γιατί, οι μαθητές της 3ης λυκείου βιώνουν για δεύτερο χρόνο όλη αυτή την πρωτόγνωρη εμπειρία της τηλεκπαίδευσης, που ξέρετε, πάρα πολύ καλά, τα προβλήματα της, ότι δεν είναι τόσο εύκολο για όλους και όσα παιδιά δεν έχουν πρόσβαση σε φροντιστήρια και ιδιωτικά μαθήματα κατ' οίκον, είναι αμφίβολο τι επιδόσεις θα μπορέσουν να έχουν, αυτή τη χρονιά. Συν το ψυχολογικό, το οποίο δεν ξεπερνιέται, με τίποτα.

Διατυπώθηκαν διάφορες απόψεις, ακούστηκαν προτάσεις τόσο από τους φορείς όσο και από εμάς, σχετικά με τη μορφή ενίσχυσης της ασφάλειας εντός των ιδρυμάτων και με το χαρακτήρα και τη διοικητική ένταξη του σώματος πανεπιστημιακής φύλαξης, αλλά και για τη διαρκή παρουσία αστυνομικής δύναμης, εντός των πανεπιστημίων. Το νομοσχέδιο του Υπουργείου Παιδείας, παρά το ότι διαφημίστηκε, ως νομοσχέδιο κοινής λογικής, τελικά, εξελίχθηκε σε μία νομοθετική πρωτοβουλία επικοινωνιακής λογικής και μόνο. Στην πραγματικότητα, δεν επιχειρεί να λύσει προβλήματα. Αλλιώς, είναι σίγουρο, ότι θα επεδίωκε και συζήτηση περισσότερη να γίνει και προσπάθεια συγκλίσεων των διαφορετικών απόψεων, που έχουν ακουστεί.

 Εμείς, ως Κίνημα Αλλαγής, έχουμε μια σταθερή άποψη για τα θέματα της παιδείας. Δεν σταθήκαμε σε στείρα άρνηση, δεν περιμένουμε, μέσα από την αντιπαράθεση, χωρίς επιχειρήματα και χωρίς ουσία. Οι παρεμβάσεις μας και η πρόταση νόμου, την οποία καταθέσαμε, αναγνωρίζει το πρόβλημα ανομίας και βανδαλισμών. Συμφωνεί με την ενίσχυση της φύλαξης στους χώρους του πανεπιστημίου, γιατί έτσι θεωρούμε ότι αποκαθιστά το αίσθημα ασφάλειας, για το σύνολο της ακαδημαϊκής κοινότητας και συγχρόνως, σέβεται την συνταγματικά κατοχυρωμένη αυτοδιοίκηση των πανεπιστημίων, την ακαδημαϊκή κοινότητα και τις επιφυλάξεις, που διατυπώθηκαν. Θέλω να σας πω ότι δεν ήταν λίγες. Εάν παρακολουθήσετε, στην ακρόαση των φορέων, τον τρόπο, με τον οποίον τοποθετήθηκαν οι άνθρωποι, από τους οποίους ζητάτε να εφαρμόσουν το νομοθέτημα σας, θα καταλάβετε ότι οι αμφιβολίες, οι αντιδράσεις και η αντίθετη άποψη, είναι μάλλον κυρίαρχες.

Κινούμαστε - και καλέσαμε εσάς και το Υπουργείο Παιδείας να κινηθεί στην ίδια κατεύθυνση - σε ένα πλαίσιο λογικής, χωρίς αχρείαστες ακρότητες, που μόνο ένταση και αναζωπύρωση φαινομένων βίας θα φέρουν στα πανεπιστήμια. Και σας προειδοποιούμε γι’ αυτό. Εσείς επιμένετε στο δικό σας προσωπικό αλάθητο και δεν κάνετε κανέναν απολύτως διάλογο. Αυτές τις μέρες, στην Επιτροπή μας, εξαντληθήκαμε σε παράλληλους μονολόγους, ενώ πραγματικά πιστεύω ότι υπάρχουν δυνατότητες και σημεία, στα οποία μπορούμε να έχουμε και συναινέσεις και συγκλίσεις. Θα σας πω ένα παράδειγμα. Πειθαρχικό δίκαιο. Φύλαξη στα ΑΕΙ. Επιτέλους, αυτή η εμμονή της διαρκούς παρουσίας της Αστυνομίας είναι κάτι, το οποίο θεωρώ, πραγματικά, ότι θα ψηφιστεί, αλλά δεν πρόκειται να υλοποιηθεί. Απλά, θα προσλάβετε χίλιους αστυνομικούς, για την ακρίβεια ειδικούς φρουρούς, οι οποίοι σημαίνει ότι δεν θα έχουν καμία από την εκπαίδευση, που έχουν οι άνθρωποι, οι οποίοι μπαίνουν, με πανελλήνιες εξετάσεις και περνούν 3 χρόνια στις σχολές της Αστυνομίας, δεν θα έχουν καμία ανακριτική δυνατότητα, καμία δυνατότητα αποτροπής. Άρα, τι διαφορά έχει ο ειδικός φρουρός από τη φύλαξη; Ξέρετε ποια είναι η διαφορά; Ότι η φύλαξη θα βαρύνει τα πανεπιστήμια, θα βαρύνει τους ΕΛΚΕ. Άρα, κάνετε και ένα επιπλέον κακό. Μειώνετε τη δυνατότητα των πανεπιστημίων στην έρευνα και τη δυνατότητα να καινοτομήσουν και να μπουν σ’ αυτό που λέμε όλοι «εξωστρέφεια και ανταγωνιστικότητα».

Προτεραιότητά σας, λοιπόν, απ’ ό,τι φαίνεται, είναι τα βραχυπρόθεσμα επικοινωνιακά οφέλη. Και μέχρι εκεί. Εδώ, ο ίδιος ο Υπουργός Προστασίας του Πολίτη παραδέχεται ότι δεν είναι μεταρρύθμιση η εγκατάσταση της Αστυνομίας, μέσα στα πανεπιστήμια και ότι αποτελεί έσχατη λύση. Έτσι, τη χαρακτήρισε. Εσείς επιμένετε ακόμη στην εμβληματικότητα των προτεινόμενων ρυθμίσεων σας; Επίσης, ο Υφυπουργός σας, ο κύριος Συρίγος, όπως και πανεπιστημιακοί φορείς, έμπειροι δάσκαλοι πανεπιστημιακοί, έχουν πολύ μεγάλα ερωτηματικά, για τα περιφερειακά πανεπιστήμια και για τη βιωσιμότητά τους, ενόψει της άμεσης εφαρμογής της ελάχιστης βάσης εισαγωγής, που προτείνετε, χωρίς να έχετε, όμως, προηγουμένως, διαμορφώσει ένα συνολικό σχέδιο για το πόσα πανεπιστήμια, ποιες σχολές, θα πρέπει να συνεχίσουν να λειτουργούν, μέσα σε ένα σύστημα αξιολόγησης και σύνδεσης, με έναν αναπτυξιακό σχεδιασμό.

Κυρίες και κύριοι συνάδελφοι, δεν είναι κοινή λογική να φτάνεις εξαρχής, στο έσχατο μέτρο αμφίβολης συνταγματικότητας, να φτιάχνεις ειδική αστυνομία πανεπιστημίων, κάτι που δεν υπάρχει σε κανένα ευρωπαϊκό πανεπιστήμιο. Ούτε είναι μεταρρύθμιση να επαναφέρεις το ν+2 και να βάζεις νομοθετικό όριο διαγραφής, ουσιαστικά, στο χρόνο που αποφοιτούν, κατά μέσο όρο, οι φοιτητές, που απασχολούνται, σοβαρά με τις σπουδές τους. Ούτε είναι μεταρρύθμιση να μειώνεις τους εισακτέους, με βάση τις προτιμήσεις των υποψηφίων και όχι, με βάση ένα εθνικό σχέδιο και τις δυνατότητες των ιδρυμάτων. Πού είναι το περίφημο πανεπιστημιακό κριτήριο; Που είναι αυτός ο ποιοτικός δείκτης, για τον οποίον εσείς μιλάτε; Επομένως, δεν είναι νομοσχέδιο κοινής λογικής. Είναι νομοσχέδιο επικοινωνιακής λογικής και αμφίβολης αποτελεσματικότητας.

Πιστεύουμε ότι τα πανεπιστήμια και η εκπαίδευση, για να είναι λειτουργικά, για να είναι παραγωγικά, σύγχρονα και καινοτόμα, χρειάζονται έναν μακροπρόθεσμο σχεδιασμό, θεσμική σταθερότητα, ασφάλεια και κοινούς για όλους κανόνες λειτουργίας και, φυσικά, ένα μίνιμουμ ευπρεπούς συμπεριφοράς. Αυτό σημαίνει ότι χρειαζόμαστε συναινετικές λύσεις, αντί για ρυθμίσεις, που αλλάζουν, από τη μία κυβέρνηση στην άλλη, για να μη σας πω ότι αλλάζουν, με τον επόμενο υπουργό της ίδιας κυβέρνησης ! Το ζήσαμε στο παρελθόν, δεν έχουμε διδαχτεί τίποτα.

Μέχρι να γίνει, όμως, αυτό θα πηγαίνουμε και θα ερχόμαστε, θα συζητάμε «νομοσχέδια- μπαλώματα», που θα μένουν στις σελίδες των ΦΕΚ, ως ανεφάρμοστοι νόμοι, έως την τροποποίησή τους, από τον επόμενο υπουργό.

Στο μεταξύ, θα συνεχίσετε εσείς να μιλάτε για μεγάλες μεταρρυθμίσεις και εμβληματικές πρωτοβουλίες ή για αγώνες, κατά της κυβερνητικής αναλγησίας και του σκοτεινού κράτους. Θα γεμίζουμε τηλεοπτικά πάνελ και σελίδες εφημερίδων και ιστοσελίδες του ηλεκτρονικού τύπου, ενώ τα πανεπιστήμια μας, δυστυχώς, θα συνεχίσουν να πορεύονται σε διαφορετικές ταχύτητες, μόνα, ανάλογα με τη γεωγραφική τους θέση, την έκτασή τους το θάρρος και την προσωπική τόλμη των δασκάλων τους. Και, δυστυχώς, κυρία Υπουργέ, δεν υπάρχει πια χρόνος και είναι κρίμα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Κεφαλίδου. Το λόγο έχει ο κ. Δελής, από το Κομμουνιστικό Κόμμα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Σας το είπαμε, κυρίες και κύριοι της Κυβέρνησης, από το ξεκίνημα, ακόμα τούτης της συζήτησης. Σας το φώναξαν ξανά, χτες, με τα συλλαλητήρια τους τα συγκλονιστικά, σε όλη τη χώρα, φοιτητές, εκπαιδευτικοί, γονείς και μαθητές: «Πάρτε πίσω αυτό το νομοσχέδιο. Μην το ψηφίσετε». Αυτό σας λένε όλο και πιο δυνατά και εσείς κάνετε πως δεν ακούτε.

Λέτε να τρελάθηκαν ξαφνικά όλοι αυτοί; Για το δίκιο τους φωνάζουν, να το ξέρετε. Δίκιο, που εσείς το τσαλαπατάτε. Και φωνάζουν, γιατί καταλαβαίνουν ότι ο μαραθώνιος των εξετάσεων τους και των πανελλαδικών θα έχει ακόμα μεγαλύτερη ανηφόρα.

Καταλαβαίνουν ότι το συμπλήρωμα των μηχανογραφικών θα μοιάζει σαν τυχερό παιχνίδι, σαν ΤΖΟΚΕΡ. Βλέπουν μπροστά τους και αισθάνονται τον άμεσο κίνδυνο χιλιάδες σημερινοί μαθητές να βρουν τις πόρτες των πανεπιστημίων κλειστές. Από φέτος, μάλιστα. Γιατί βλέπουν οι λαϊκές οικογένειες τα παιδιά τους να τα μεταχειρίζεστε, για άλλη μια φορά, σαν πειραματόζωα, στα σχέδιά σας τα εκπαιδευτικά.

Αλλά και οι φοιτητές, ξέρετε, τρελαίνονται, κυρία Υπουργέ, όταν τους αντιμετωπίζετε σαν εγκληματίες και πάτε μέσα στις σχολές τους να «μπαστακώσετε» την Αστυνομία. Θυμώνουν, όταν ετοιμάζεστε να σπείρετε κάμερες παντού και άλλα τέτοια, ακόμα και μέσα στα αμφιθέατρα, στους διαδρόμους, στα εργαστήρια.

Και εξοργίζονται όταν, αν τύχει – και τυχαίνει, πολλές φορές, δυστυχώς – να διαμαρτυρηθούν για τις άσχημες συνθήκες των σπουδών τους. Εσείς τους απειλείτε, και από πάνω, με το νέο αυστηρότερο πειθαρχικό κώδικα, που φέρνετε !

Και εξοργίζονται, γιατί, ενώ τα ετοιμάζετε μήνες όλα αυτά – και έρχονται και άλλα τέτοια, όπως λέτε – για τα πανεπιστήμια και τις σχολές τους, που μένουν κλειστά, εδώ και ένα χρόνο, δεν ιδρώνει το αυτί σας και δεν κάνετε τίποτα. Αυτή είναι η πικρή αλήθεια και τη ζούνε χιλιάδες φοιτητές στα πανεπιστήμια.

Είπα «κλειστά πανεπιστήμια»; Όχι, εντελώς. Υπάρχουν και κάποια Τμήματά τους, ξέρετε, για τα οποία εσείς επιτρέπετε να λειτουργούν κανονικότατα και δια ζώσης. Ποια είναι αυτά; Είναι τα ξενόγλωσσα προπτυχιακά Τμήματα, αυτά με τα δίδακτρα – που όλο και ξεφυτρώνουν, σαν τα μανιτάρια, στις Σχολές. Καλή μαγιά, όπως φαίνεται, σας άφησε ο ΣΥΡΙΖΑ - έ; Καλή μαγιά – που πρώτος τα εγκαινίασε αυτά, εδώ, στο Πανεπιστήμιο της Αθήνας.

Είναι φυσικά οι Υπηρεσίες των Ειδικών Λογαριασμών Κονδυλίων Έρευνας - οι ΕΛΚΕ- που αποτελούν την καρδιά των επιχειρηματικών και εμπορικών δραστηριοτήτων των Πανεπιστημίων, δουλειές, που όλο και εξαπλώνονται, όλο και μεγαλώνουν και εδώ μιλάμε για μπίζνες εκατομμυρίων, όχι αστεία.

Και μια και τόσο πολύ σας αρέσουν οι «συμφωνίες αλήθειας», πείτε την επιτέλους την αλήθεια. Πείτε, ότι ακριβώς, για να προστατευτούν αυτές οι δουλειές, επειδή πρέπει να είναι ασφαλείς αυτές οι μπίζνες, φέρνετε μόνιμα και την Αστυνομία, μέσα στα Πανεπιστήμια και όχι για την ανομία και την παραβατικότητα, όπως προσχηματικά ισχυρίζεστε και σταματήστε να καταφεύγετε, σε άθλιες συκοφαντίες και προβοκάτσιες, κατά του Κ.Κ.Ε. και της ΚΝΕ, όπως ο Υφυπουργός, ο κ. Συρίγος, που εξελίσσεται σε ανεκδιήγητο, που έκανε λόγο για τα ΚΝΑΤ. Τα μέλη της ΚΝΕ, λέει, προθυμοποιήθηκαν, μετά τα γνωστά περιστατικά, τάχα να τον προστατεύσουν και εκείνος αρνήθηκε, όπως αρνήθηκε και την προστασία της Χρυσής Αυγής. Αυτά δεν είπατε σε εκείνη τη συζήτηση, κύριε Συρίγο; Τι είναι αυτές οι βρωμιές, που λέτε, κύριε Συρίγο, πού τα είδατε, πού τα ακούσατε όλα αυτά; Γιατί, άντε, δικαιολογηθήκατε για το 1969 και την Αστυνομία της χούντας, κάνοντας λόγο για απλές ιστορικές αναφορές. Αυτό, όμως, που είπατε, στην ίδια συζήτηση, για την ΚΝΕ, για τα ΚΝΑΤ, είναι ο ορισμός, να ξέρετε, της πολιτικής αθλιότητας και σας έχει ακόμα Υφυπουργό Παιδείας ο Πρωθυπουργός! Και εις ανώτερα, λοιπόν.

Για τις μπίζνες των Πανεπιστημίων, λοιπόν, νοιάζεστε και γι’ αυτό φέρνετε την Αστυνομία, μέσα στις Σχολές. Πού να την πείτε, όμως, αυτήν την αλήθεια, εσείς της Κυβέρνησης; Εδώ δεν τολμά να την πει ο ΣΥΡΙΖΑ, ούτε το ΜέΡΑ25, καλά για το ΚΙΝΑΛ δεν το συζητάμε. Γιατί; Γιατί αυτή η αλήθεια, που σας ενώνει, σας εμπνέει και σας καθοδηγεί όλους εσάς, αυτή η αλήθεια, που βγαίνει ολόκληρη από τη στρατηγική της Ευρωπαϊκής Ένωσης, αυτήν, που την έχετε όλοι σας «τιμή σας και καμάρι σας», αυτή, λοιπόν, η αλήθεια λέγεται «Πανεπιστήμιο ΑΕ», «Πανεπιστήμιο-μεγάλο εμπορικό μαγαζί», για το οποίο όλοι σας μοχθείτε είτε είστε στην Κυβέρνηση είτε στην Αντιπολίτευση και αυτό το Πανεπιστήμιο, που φτιάχνετε, είναι αυτό, που εχθρεύεται και ακυρώνει τα μορφωτικά, πρώτα και μετά, τα εργασιακά δικαιώματα των νέων από τις λαϊκές οικογένειες. Γιατί οι άλλες, εδώ που τα λέμε, δεν έχουν πρόβλημα, γι’ αυτές υπάρχουν και τα Χάρβαρντ και τα Γέιλ και η Οξφόρδη, όποτε θέλουν και το μέλλον των παιδιών τους είναι εξασφαλισμένο.

Ας γυρίσουμε λιγάκι, όμως, στο νομοσχέδιο, για να δούμε λίγο πιο προσεκτικά τα επιχειρήματα της Κυβέρνησης, για τούτο το νομοσχέδιο, επιχειρήματα, που ακούγονται επίμονα και εμφανίζονται και ως λογικοφανή. Το βασικό κυβερνητικό επιχείρημα, για την επαναφορά, ουσιαστικά, την ολική επαναφορά της βάσης του 10, δηλαδή, της προκαθορισμένης ελάχιστης βάσης εισαγωγής και μάλιστα, με τη συνέργεια και των ίδιων των Πανεπιστημιακών Σχολών, επαναλαμβάνεται συνεχώς. Ποιο είναι αυτό το επιχείρημα; Λέει η Κυβέρνηση: «Μα, καλά, είναι σωστό να περνάνε στα Πανεπιστήμια με το 1, το 2, το 3 και το 4; Μπορούν αυτοί να παρακολουθήσουν τα μαθήματα, μπορούν να αποφοιτήσουν;» και συνεχίζει πάλι η Κυβέρνηση, «Λοιπόν, αυτό σταματάει, με την ελάχιστη βάση εισαγωγής και έτσι, εξασφαλίζεται η ποιότητα των εισακτέων και άρα η ποιότητα των Πανεπιστημίων.»

Μάλιστα, να δούμε ένα παράδειγμα, να δούμε το Μαθηματικό της Σάμου και το Μαθηματικό της Αθήνας; Φέτος, η βάση εισαγωγής για τη Σάμο ήταν το 4 και για την Αθήνα- μαθηματικές και οι δύο Σχολές - το 14. Γιατί αυτή η μεγάλη διαφορά, σε ομοειδείς Σχολές, άραγε, δεν έχει σχέση με το πόσοι και με ποια σειρά δηλώνουν την Αθήνα και πόσοι δηλώνουν και σε ποια σειρά τη Σάμο; Για ποια σχολή λέτε εσείς ότι μπορεί να γίνονται οι περισσότερες και πιο «μπροστινές» προτιμήσεις; Κοντά στο νου και η γνώση. Ασφαλώς και οι περισσότεροι επιλέγουν την Αθήνα και οι λιγότεροι τη Σάμο, όχι, βέβαια, γιατί υστερεί το Μαθηματικό της Σάμου, σε σχέση με αυτό της Αθήνας, αλλά για έναν και μόνο λόγο. Για να έχουν όσο γίνεται μικρότερο κόστος σπουδών, μιας και οι περισσότεροι υποψήφιοι προέρχονται, όπως είναι γνωστό, από την Αθήνα.

Το κόστος σπουδών, που στη Σάμο, όπως άλλωστε και σε κάθε άλλη πόλη, εκτός μόνιμης κατοικίας, εκτινάσσεται και γίνεται δυσβάστακτο, κάποτε μάλιστα και απαγορευτικό για ένα παιδί λαϊκής οικογένειας. Ο μεγαλύτερος, λοιπόν, αριθμός αυτών, που επέλεξαν στις πρώτες τους προτιμήσεις την Αθήνα, πήγε τη βάση στο 14 και ο πολύ μικρότερος αντίστοιχος αριθμός για τη Σάμο, πήγε τη βάση στο 4 !

Θέλετε να δούμε και άλλο παράδειγμα, την Ιατρική της Αθήνας και την Ιατρική της Αλεξανδρούπολης. Συμβαίνει το ίδιο; Όχι, η διαφορά στις βάσεις, ναι, μεν υπάρχει, αλλά είναι πάρα πολύ μικρή, γιατί το αντίκρισμα συνολικά των πτυχίων της ιατρικής στην καπιταλιστική αγορά εργασίας είναι ισχυρό. Αντίθετα, στην ίδια αγορά εργασίας το αντίκρισμα των πτυχίων των μαθηματικών είναι πολύ - πολύ μικρότερο.

Άρα, εκτός από το κόστος των σπουδών, αποφασιστικό ρόλο για τις βάσεις εισαγωγής, χαμηλές – υψηλές, παίζει και η προοπτική της επαγγελματικής αποκατάστασης. Αυτή είναι, που, σε συνδυασμό και με το κόστος των σπουδών, καθοδηγεί τις προτιμήσεις των υποψηφίων. Λέει, δηλαδή, τι θα διαλέξουν και τι όχι και καθορίζει τελικά και το ύψος των βάσεων εισαγωγής. Οι βάσεις αυτές και οι αυξομειώσεις τους, τέλος, δεν εξαρτώνται επίσης και από τις διαθέσιμες θέσεις των σχολών; Δεν εξαρτώνται από το βαθμό δυσκολίας των θεμάτων;

Όλα αυτά, βεβαίως και ισχύουν, γιατί από την ίδια τους τη φύση οι πανελλαδικές εξετάσεις είναι μια αρένα εξετάσεων εισαγωγής, με τη διαδικασία της κατάταξης και δεν έχουν στόχο να αποτιμήσουν ούτε το μορφωτικό επίπεδο, ούτε τις ικανότητες των μαθητών.

Μιας, όμως και μιλάμε συνέχεια για την ποιότητα των μαθητών και των μελλοντικών φοιτητών και δείχνετε - μιλώ για την κυρία Υπουργό - σαν αυστηρή δασκάλα, την πόρτα στα παιδιά με τις χαμηλές βαθμολογίες, σάς λέμε και τούτο. Δικό σας, όλο δικό σας, είναι αυτό το σχολείο και αυτό είναι, που ευθύνεται, για τις χαμηλές επιδόσεις των μαθητών του, παρά τις προσπάθειες, τις ηρωικές, πολλές φορές, των δασκάλων του. Καρπός της δικής σας συνειδητής πολιτικής, χρόνια τώρα και από όλες τις κυβερνήσεις, είναι η συνεχιζόμενη πτώση του μορφωτικού επιπέδου, με τη σταθερή υποχώρηση από το σχολείο της στέρεης γνώσης, σε όφελος κάποιων δεξιοτήτων επιφανειακών.

Αυτό ψηφίσατε το καλοκαίρι, το ξεχάσατε; Εσείς είστε Υπουργός, λοιπόν, στην παιδεία, κυρία Κεραμέως, όπως και οι προηγούμενοι σας και όταν καταδικάζετε και ενοχοποιείτε αυτά τα παιδιά, στην πραγματικότητα, καταδικάζετε την ίδια την πολιτική σας.

Τώρα, πάμε στο άλλο επιχείρημα. Για να στηρίξετε το λόττο, γιατί για κάτι τέτοιο πρόκειται, του διπλού μηχανογραφικού των υποψηφίων, τι μας λέτε, όταν εμείς αποκαλύπτουμε στον κόσμο τον πραγματικό του ρόλο, ως βοηθού του κόφτη της ελάχιστης βάσης εισαγωγής;

Μα, καλά, μας ρώτησε, προχθές, η κυρία Υπουργός, τι θέλει επιτέλους το ΚΚΕ, να μπαίνει κάποιος σε μια σχολή, με τη 251η του προτίμηση και όχι κάποιος, που την ήθελε αυτήν τη σχολή, πραγματικά;

Πράγματι, είναι προβληματικό αυτό, αλλά για σταθείτε, υπάρχει και μια αποτελεσματικότερη λύση, η οποία, μάλιστα, έχει δοκιμαστεί και με επιτυχία, για αρκετά χρόνια, μέχρι να την καταργήσετε, να μπορεί, δηλαδή, ένας υποψήφιος να κατοχυρώνει μια βαθμολογία, για την επόμενη χρονιά και έτσι, με σταδιακό, έστω τρόπο, να περνά στη σχολή, που πραγματικά εκείνος θέλει. Γιατί δεν το κάνετε αυτό; Γιατί, το αρνείστε, όπως το αρνήθηκε και η κυβέρνηση του ΣΥΡΙΖΑ; Έχετε μήπως τόσο πολύ μεγάλη εμπιστοσύνη στο σχολικό επαγγελματικό προσανατολισμό; Δεν ξέρετε ότι αυτός αραχνιάζει, στις αποθήκες της εκπαιδευτικής σας πολιτικής;

Ξέρετε και κάτι ακόμα; Αλήθεια, πόσα παιδιά; Σκεφτείτε, πόσα παιδιά έχουν κατασταλάξει επαγγελματικά στα 16 τους ή στα 17 τους χρόνια. Αυτό δεν είναι, άραγε, λογικό; Σας φαίνεται παράλογο;. Τα περισσότερα παιδιά ψάχνονται να δουν τι θα κάνουν. Τι νομίζετε, δηλαδή, ότι όλα τα έχουν στρωμένα κι έτοιμα κι από πάνω τους βάζετε και «το μαχαίρι στο λαιμό», για να αποφασίσουν και, μάλιστα, μόνο για το 10% των επιλογών που δικαιούνται από το πεδίο τους; Μετά, όταν τα περισσότερα παιδιά θα μένουν εκτός των πρώτων προτιμήσεων, που δήλωσαν, στο πρώτο μηχανογραφικό, αυτά τα παιδιά θα συμπληρώνουν το δεύτερο, με όσες θέσεις και σε ποιες σχολές περισσεύουν, τις θέλουν δεν τις θέλουν αυτές τις σχολές κι αυτές τις θέσεις.

Αυτό, σοβαρά, τώρα, το λέτε ότι «εξασφαλίζει ότι αυτά τα παιδιά θα πηγαίνουν στις σχολές που θέλουν»; Ποιον κοροϊδεύετε; Ίσα – ίσα, το αντίθετο είναι, που θα συμβαίνει. Θα λειτουργεί και σαν «δεύτερο μαχαίρι», που θα πέφτει στους υποψηφίους, μετά το πρώτο της ελάχιστης βάσης εισαγωγής. Τους λέτε, βέβαια, να μην στενοχωριούνται, γιατί υπάρχουν κι άλλες εναλλακτικές εκπαιδευτικές διαδρομές - τι «ωραία» που τα λέτε - όπως τα δημόσια ΙΕΚ. Ποια, ακριβώς, ΙΕΚ, αλήθεια; Αυτά που κλείνετε, με το νόμο, που ψηφίσατε, τον περασμένο Δεκέμβρη; Για να μην κλείσουν, στην Αθήνα και στη Θεσσαλονίκη, δεν πρέπει να εξασφαλίσει το καθένα από αυτά τα δημόσια ΙΕΚ, τουλάχιστον, 250 σπουδαστές και στην υπόλοιπη Ελλάδα, στις Σέρρες, στα Τρίκαλα, στην Αλεξανδρούπολη, τουλάχιστον, 100; Εσείς δεν το ψηφίσατε αυτό; Το άρθρο 23 είναι σε εκείνο το νόμο. Το ξεχάσατε;

Ποια «δημόσια ΙΕΚ»; Αυτά, που φέτος μειώνετε τη χρηματοδότησή τους, από 85 σε 56 εκατομμύρια; Φυτοζωούσαν που φυτοζωούσαν και πιο πριν και τώρα εσείς, με λιγότερα λεφτά, λέτε στ’ αλήθεια ότι «μπορούν να δεχτούν περισσότερους σπουδαστές» ή μήπως σκοπεύετε, τα χρήματα, που απαιτούνται, να τα βρείτε από τις τσέπες των σπουδαστών των κατά τα άλλα «δημόσιων» ΙΕΚ; Μην τολμήσετε. Οι σπουδαστές των ΙΕΚ δε θα σας το επιτρέψουν.

Για μια στιγμή, όμως, αυτά τα 29 εκατομμύρια, που κόβετε από τα δημόσια ΙΕΚ, τι τα κάνετε; Τα ακουμπάτε όλα μαζί, με κάνα δυο ακόμα, για να ιδρύσετε και να εγκαταστήσετε μόνιμα μέσα στους πανεπιστημιακούς χώρους, τις Ομάδες Προστασίας Πανεπιστημιακών Ιδρυμάτων, δηλαδή, τους Ειδικούς Φρουρούς της Αστυνομίας. Αυτό είναι, που λέμε «παραγωγική αξιοποίηση των κονδυλίων». Λέτε, «για να παταχθεί η παραβατικότητα και η ανομία». Βλέπετε, συμβαίνουν και κάτι απάνθρωπα, πραγματικά, και προβοκατόρικα, ταυτόχρονα, όπως αυτό με τον Πρύτανη της ΑΣΟΕΕ, τα οποία σας έρχονται σαν «μάννα εξ ουρανού», για να υποβαθμίσουν την πολιτική σας.

Δε θα μιλήσουμε για τα ναρκωτικά, που εξαπλώνονται, όλο και περισσότερο, στην κοινωνία από μια πολιτική, που όχι μόνο δε νοιάζεται για την πρόληψη αυτού του εγκληματικού φαινομένου, αλλά δημιουργεί και καινούργιες πιάτσες, με τη χορήγηση της μεθαδόνης. Ούτε θα μιλήσουμε για κάτι νοσηρά φαινόμενα αντιγράφων, στις εξεταστικές πολλών σχολών - όλοι τα ξέρουν αυτά, όσοι πέρασαν από τα πανεπιστήμια - και άλλων τέτοιων φαινομένων με την ευγενική χορηγία της ΔΑΠ, που έχει κάνει τη διαπλοκή επιστήμη και εσείς, με πρώτο-πρώτο τον Πρωθυπουργό, καμαρώνετε και φωτογραφίζεστε με κάτι τέτοια «μπουμπούκια».

Θα μιλήσουμε και θα θυμίσουμε και κάτι άλλο, που οι παλιότεροι το έζησαν στα πανεπιστήμια. Θα θυμηθούμε τους φύλακες, που υπήρχαν σε κάθε σχολή, τις κοινωνικές και προσωπικές σχέσεις, που αυτοί ανέπτυσσαν, με τους διδάσκοντες και τους φοιτητές, το ενδιαφέρον, που είχαν για τους χώρους αυτούς, μέρα νύχτα, στις βάρδιες τους. Ξέρετε, ελάχιστοι από αυτούς έχουν απομείνει πια. Είτε απολύθηκαν, είτε συνταξιοδοτούνται και δεν αντικαθίστανται και αυτό έχει συνέπειες, αλλά τι λένε; Εδώ, σε πολλούς πανεπιστημιακούς χώρους ούτε καν οι λάμπες της νύχτας δεν λειτουργούν, για τους φύλακες θα νοιαστείτε;

Εν τέλει, όσο το διαβάζουμε, τόσο και βρίσκουμε περισσότερους λόγους, για να καταψηφίσουμε αυτό το νομοσχέδιο. Τα υπόλοιπα στην Ολομέλεια, από βδομάδα. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Γκιόκας Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Ειδική Αγορήτρια της Ελληνικής Λύσης, η κυρία Ασημακοπούλου.

**ΣΟΦΙΑ-ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, σε μία διαρκώς εξελισσόμενη παγκόσμια αγορά, ζητούμενο για την πανεπιστημιακή κοινότητα είναι η εστίαση στην έρευνα και στην καινοτομία, με απώτερο στόχο τη στήριξη της εγχώριας οικονομικής δραστηριότητας. Η εμπειρία των πανεπιστημιακών σπουδών φέρνει το άτομο σε επαφή, με μία διαφορετική προσέγγιση της γνώσης, από αυτή, που είχε συνηθίσει, στο πλαίσιο της σχολικής εκπαίδευσης.

Αναφερθήκαμε αναλυτικά στα επιμέρους άρθρα του υπό ψήφιση σχεδίου νόμου και τονίσαμε τις θέσεις της Ελληνικής Λύσης. Η ελάχιστη βάση εισαγωγής, η οποία εισάγεται, θέτει την αναγκαιότητα της ύπαρξης ενός ελάχιστου επιπέδου γνώσης, για την εισαγωγή στην Τριτοβάθμια Εκπαίδευση. Λέμε, ξανά, ότι η εισαγωγή στα ΑΕΙ δεν αποτελεί τη μόνη λύση. Η σημασία της επαγγελματικής εκπαίδευσης είναι, επίσης, πολύ σημαντική. Ξεκάθαρο το μέτρο κινείται στη σωστή κατεύθυνση.

Το ίδιο ισχύει και για τη διάρκεια της φοίτησης. Από τις συζητήσεις με τους φορείς, αυτά που προέκυψαν, ως κατευθύνσεις, δηλαδή, κινήσεις, που πρέπει να γίνουν για την απορρόφηση των συνεπειών του μέτρου, είναι η ενίσχυση της επαγγελματικής εκπαίδευσης, ώστε να είναι συνειδητή επιλογή και όχι λύση ανάγκης. Εκφράστηκε, όμως, και ιδιαίτερη ανησυχία για τη βιωσιμότητα μεγάλου αριθμού τμημάτων των Περιφερειακών Ιδρυμάτων.

Επίσης, είναι απαραίτητο να υπάρξει ιδιαίτερη μέριμνα για τα πανεπιστήμια, η ίδρυση των οποίων συνδέθηκε, με συγκεκριμένους εθνικούς και αναπτυξιακούς σκοπούς, όπως, ταυτόχρονα, είναι αναγκαίο να ληφθούν θεσμικά μέτρα, για το ζήτημα της επιλογής σπουδών, ώστε να είναι ορθότερη η κατανομή των υποψηφίων, με βάση τις προτιμήσεις και τις προσδοκίες τους. Όλα αυτά σε γενικές γραμμές, διότι - όπως αναφέρθηκε - δεν έλαβαν τα δεδομένα, που ζήτησαν από το Υπουργείο Παιδείας και Θρησκευμάτων, στη Διάσκεψη των Πρυτάνεων το Δεκέμβριο. Δηλαδή, δεν υπάρχει σχετική μελέτη, για να δούμε, πώς θα επηρεάσουν τους προγραμματισμούς των ιδρυμάτων.

Ειπώθηκε, επίσης, ότι οι σχολές θα πρέπει, να έχουν λόγο και για τα ποια είναι τα εξεταζόμενα μαθήματα, που θα οδηγούν στο επιστημονικό τους αντικείμενο. Θα πρέπει, λοιπόν, σύμφωνα με αυτήν την πρόταση, να εισαχθούν και νέα μαθήματα ή και να εξετάζονται και μαθήματα, που καταργήθηκαν. Η πρόταση αυτή οδηγεί σε αύξηση των επιστημονικών πεδίων, άρα και των ομάδων προσανατολισμού, κάτι που έχουμε, ήδη, επισημάνει, με την περίπτωση των υποψηφίων στα παιδαγωγικά τμήματα.

Η ασφάλεια στα πανεπιστήμια είναι μείζονος σημασίας, γι΄ αυτό και ο έλεγχος των εισερχομένων είναι αυτονόητη κίνηση, για την είσοδο μόνον όσων πρέπει, να βρίσκονται στο χώρο του πανεπιστημίου, δηλαδή, των φοιτητών, των καθηγητών και των διοικητικών υπαλλήλων και εμείς στην Ελληνική Λύση το είχαμε τονίσει και καταθέσει αυτό σαν πρόταση. Μόνο όσοι έχουν δικαίωμα εντός του χώρου, μόνο όσοι έχουν συγκεκριμένη ταυτότητα. Η χορήγηση ηλεκτρονικών ταυτοτήτων στα μέλη της πανεπιστημιακής κοινότητας είναι ένα από τα πρώτα και βασικά προληπτικά μέτρα, όπως, επίσης, θα πρέπει να υπάρχει ένα σύστημα ανίχνευσης και ειδικές μπάρες για τα οχήματα, όπως παράλληλα έχουμε καταθέσει και την αναγκαιότητα συστάσεως Ειδικού Σώματος Προστασίας των Πανεπιστημίων. Όμως, οι δηλώσεις σας είναι αντιφατικές.

Ο κ. Συρίγος είπε ότι η Αστυνομία θα παρεμβαίνει μόνο σε πράξεις κακουργηματικού χαρακτήρα και ότι στις άλλες περιπτώσεις θα πρέπει να παίρνει την άδεια του πρύτανη. Πώς θα γίνει αυτό; Θα του λέει «Σταμάτα, μέχρι να πάρω την άδεια του πρύτανη»;

Το ότι πρόβλημα υπάρχει σε λίγα πανεπιστήμια, το αναφέρατε και σεις, κυρία Υπουργέ. Δεν αναφέρεται, όμως, κάτι τέτοιο στο σχέδιο νόμου. Θα πρέπει να γίνετε ξεκάθαρη, για να είμαστε σε θέση να αποφασίσουμε. Κατά τα άλλα, το είπαμε και θα συνεχίσουμε να το λέμε, θέλουμε άσυλο ιδεών και όχι άσυλο παρανομίας. Η παρανομία και η παραβατικότητα δεν πρέπει να υπάρχουν στα δημόσια πανεπιστήμια και όποιος τα καταστρέφει, να υποχρεώνεται σε αναγκαστική πληρωμή και ανάληψη ευθύνης των ζημιών. Είναι αναγκαίο να υπάρχει, ως πειθαρχική ποινή, σε αυτές τις περιπτώσεις, η αποπομπή των φοιτητών, που εμπλέκονται σε ζημιές και καταστροφές από το πανεπιστήμιο. Ποιος από εμάς θέλει το παιδί του να φοβάται να πηγαίνει στο πανεπιστήμιο, για να παρακολουθήσει τις διαλέξεις του τμήματός του; Γιατί αυτό επικρατεί, ο φόβος. Όταν πρέπει να περάσεις, ανάμεσα από ναρκωτικά και παρακρατικούς, για να παρακολουθήσεις το μάθημα σου, τότε για τι είδους ανώτατη εκπαίδευση μιλάμε;

Έχετε δει τι ακριβώς συμβαίνει στα πανεπιστήμια του εξωτερικού; Στο εξωτερικό δεν υπάρχει περίπτωση να λάβουν χώρα έκτροπα, εντός των πανεπιστημιακών χώρων και να μην παρέμβει αστυνομική δύναμη.

Αποσυνδέστε τις πρυτανικές εκλογές από τους φοιτητές. Μιλάμε και για αποκομματικοποίηση των πανεπιστημίων, έννοια που, προφανώς, δεν συνάδει, με την έννοια της διακίνησης ιδεών. Όταν αναφερόμαστε σε ελευθερία διακίνησης ιδεών, δεν εννοούμε την ύπαρξη πολιτικών παρατάξεων, εντός του πανεπιστημιακού χώρου. Κι αυτό πρέπει να γίνει σαφές, κατάργηση των φοιτητικών παρατάξεων. Ας απαλλαγούμε, επιτέλους, από τις παθογένειες του παρελθόντος, ας απαλλαγούμε από την ανομία, ας απαλλαγούμε από τον κομματισμό στα πανεπιστήμια μας.

Θα ήθελα να κάνω και μερικές αναφορές στην τηλεκπαίδευση, γιατί είναι σημαντικές. Στις 19/11 του 2020, δηλώνατε ότι για πρώτη φορά, στην ιστορία της χώρας μας, το σύνολο της σχολικής κοινότητας, που αγγίζει τα 1,6 εκατομμύρια μέλη, συμμετείχε σε μαθήματα τηλεκπαίδευσης. Πάνω από 39.800 παράλληλες συνεδρίες γυμνασίων και λυκείων και πάνω από 55.000 παράλληλες συνεδρίες νηπιαγωγείων και δημοτικών είχαν πραγματοποιηθεί, σε όλη τη χώρα.

Με 94 εκατομμύρια λεπτά μαθήματος, η Ελλάδα είχε κερδίσει, όπως υποστηρίζατε, το στοίχημα της τηλεκπαίδευσης. Η ποσοτική παρουσίαση είναι, πράγματι, εντυπωσιακή. Όμως, με τα ποιοτικά χαρακτηριστικά της εκπαίδευσης δεν είδαμε να ασχολείται το Υπουργείο. Μάλλον, δε συνέφερε κάτι τέτοιο, μιας και τα δημοσιεύματα, που κατά καιρούς διαβάζαμε, έδειχναν βαθιά όξυνση των εκπαιδευτικών διαφορών, μεταξύ των κοινωνικών ομάδων.

Σε έρευνά της «Tivolo Greece», σε συνεργασία με την «Infokids.gr», που διεξήχθη το διάστημα, μεταξύ Οκτωβρίου και τέλος Νοεμβρίου του 2020, βρέθηκε ότι μόλις στο 24% των μαθητών μπόρεσε να λάβει μέρος σε ένα σταθερό πρόγραμμα τηλεκπαίδευσης από το σχολείο του και να καλύψει πλήρως την ύλη, σύμφωνα με τις απαντήσεις των γονέων. Αυτό συνέβη, επειδή πολύ μικρό ποσοστό σχολείων μπόρεσε να συνεχίσει κανονικά το πρόγραμμα των μαθημάτων, μέσα από τις ηλεκτρονικές τάξεις.

Το 22% των μαθητών δεν παρακολούθησε μαθήματα on-line από το σχολείο, είτε γιατί ήταν στην ευχέρεια του δασκάλου - καθηγητή είτε γιατί κάποια τα σχολεία δεν παρείχαν καθόλου τη δυνατότητα στους μαθητές να συνεχίσουν την εκπαίδευσή τους, μέσα στην καραντίνα.

Το 76% δήλωσε ότι δεν υπήρξε καμία υποστήριξη από το σχολείο, όσον αφορά στον εξοπλισμό των μαθητών, με τα απαραίτητα μηχανήματα και περιφερειακά, ενώ μόνο το 20% δήλωσε ότι το σχολείο παρείχε τον κατάλληλο εξοπλισμό σε οικογένειες, που τον είχαν ανάγκη. Μόνο το 4% είχε πλήρη υποστήριξη από το σχολείο σε θέματα εξοπλισμού, ενώ αυτό το ποσοστό, με βάση νεότερη έρευνα, ήταν πανελλαδικά 2%.

Μόλις το 15% δήλωσε ότι είναι πλήρως εξοπλισμένο για την εκπαίδευση από το σπίτι, τόσο όσον αφορά στο υλικό σε μηχανήματα όσο και από τη σύνδεση στο ίντερνετ και λογισμικό, ενώ σε άλλη έρευνα βρέθηκε ότι ως προς τον εξοπλισμό σύνδεσης μόνο το 28,2% των καθηγητών δηλώνει ότι είχε όλα τα απαραίτητα μέσα.

Το κυριότερο, όμως, είναι η κακή διάθεση και ψυχολογία της πλειοψηφίας των μαθητών και εκπαιδευτικών. Περισσότεροι από 7 στους 10 εκπαιδευτικούς βιώνουν αίσθημα ματαίωσης, από την έλλειψη ζωντανής επαφής και απρόσκοπτης επικοινωνίας με τους μαθητές τους.

Το 65,4% των μαθητών αναίρεσαν κακόβουλες εισβολές στις ψηφιακές τάξεις, παράγοντας που επιβαρύνει, ακόμη περισσότερο την ψυχολογία των μαθητών.

Όσο για την πολυδιαφημισμένη στήριξη των μη προνομιούχων, έχει αργήσει πολύ. Η πλατφόρμα για τα 200 ευρώ, θα ανοίξει τελικά, έως τα τέλη Φεβρουαρίου.

Επίσης, το άνοιγμα των μισών λυκείων της χώρας και το άλλο μισό σε τηλεκπαίδευση έχει δημιουργήσει αναγκαστικά μαθητές δύο ταχυτήτων, ανάμεσα στις κόκκινες περιοχές και τη λοιπή Επικράτεια. Θα μπορούσε να ειπωθεί ότι εγείρονται και ζητήματα συνταγματικότητας, περί ίσων ευκαιριών στην εκπαίδευση. Δε θα έπρεπε να εξετάσετε κάποια ειδικότερη ρύθμιση για τις περιοχές, που έχουν πληγεί, για μεγαλύτερο χρονικό διάστημα, προκειμένου να αμβλυνθούν οι ανισότητες, ειδικά για τους μαθητές της τρίτης λυκείου;

Αναντίρρητα, η εκπαίδευση βοηθά το άτομο να αποκτήσει αυτογνωσία, συνειδητοποιώντας τις δυνατότητες και τις αδυναμίες του, ώστε να κάνει τις ανάλογες επιλογές στον επαγγελματικό τομέα. Πολλοί νέοι μας εξαναγκάστηκαν, λόγω των δυσμενών συνθηκών, κατά τη διάρκεια των μνημονίων, να φύγουν από την Ελλάδα και να εργαστούν στο εξωτερικό. Είναι οι ίδιοι άνθρωποι, που ζητούν κίνητρα από την πατρίδα τους να γυρίσουν πίσω.

Εμείς, στην Ελληνική Λύση, πιστεύουμε ότι πρέπει να αντιμετωπιστεί, επιτέλους, με σοβαρότητα και υπευθυνότητα, το πρόβλημα της βίας και της παρανομίας στα πανεπιστήμια. Η ανώτατη εκπαίδευση αποτελεί την κορωνίδα των εκπαιδευτικών βαθμίδων και οφείλουμε να την αντιμετωπίσουμε, αναλόγως. Τώρα, πριν να είναι εντελώς αργά. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Η κυρία Σακοράφα έχει το λόγο.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε.

Η τελευταία συνεδρίαση, κυρίες και κύριοι συνάδελφοι, της Επιτροπής, πριν την Ολομέλεια, η δεύτερη ανάγνωση, δηλαδή, προβλέπεται, για να υπάρξει ένα τελικό στάδιο στη σύνθεση των απόψεων, μετά τα στοιχεία, που προέκυψαν στις προηγούμενες συζητήσεις. Με την έννοια αυτή, προϋποθέτει να έχει προηγηθεί στην Επιτροπή διάλογος, που έχει οδηγήσει σε αναθεώρηση των αρχικών θέσεων της Κυβέρνησης ή και της Αντιπολίτευσης.

Σ’ αυτήν εδώ τη συζήτηση, δεν ξέρω, πραγματικά, αν αυτό έχει κανένα νόημα. Η Κυβέρνηση έχει εμφανιστεί εξαρχής «αποφασισμένη», δηλώνει και διακηρύσσει με κάθε τρόπο ότι είναι ανυποχώρητη και απολύτως αντιδραστική, ως προς τις ρυθμίσεις του νομοσχεδίου. Είναι ασφαλώς δικαίωμά της. Απλώς, επισημαίνω ότι μια τέτοια στάση αφαιρεί τη χρησιμότητα από τη σημερινή συζήτηση. Γνωρίζετε πως δε θεωρώ σκόπιμο να αναλώνομαι σε επαναλήψεις, απλώς για να καλύψω το χρόνο, που μου διατίθεται. Εκθέσαμε τις απόψεις μας, ως Κόμμα και αιτιολογήσαμε την άρνηση και την αντίθεσή μας σε αυτό το νομοσχέδιο, με βάση τη δική μας πολιτική θέση και αντίληψη.

Δεν έχω να προσθέσω, ούτε να αλλάξω τίποτα, γιατί δεν υπήρξε τίποτα σε αυτή τη διαδικασία, που να αλλάξει τα πράγματα. Δεν νομίζω ότι έχει νόημα να αναλώνομαι σε πρόσθετη άσκηση κριτικής προς την Κυβέρνηση, τα πράγματα είναι πολύ καθαρά.

Εδώ, θα ήθελα να παρατηρήσω κάτι. Είναι αλήθεια ότι είχαμε από την κυρία Υπουργό μια συγκροτημένη παρουσίαση του νομοσχεδίου, με βάση τη πολιτική αντίληψη, που εκπροσωπεί. Αναρωτιέμαι και θα το πω σαν παράπονο, δεν είναι κριτική, τι προσέφεραν, πέρα από αυτό, οι συμπολιτευτικές παρεμβάσεις; Δυστυχώς, αναλώθηκαν, σχεδόν αποκλειστικά, σε ένα αυτάρεσκο αυτοεπιβεβαιωτικό λόγο, χωρίς βάθος επιχειρημάτων. Γι' αυτό και ήταν ένας λόγος επαναλαμβανόμενος. Δεν έχω τη πρόθεση να κάνω μαθήματα σε κανέναν και όλοι εκτιμούμε τη φιλοτιμία, αλλά ο ρόλος του βουλευτή δεν μπορεί να εξαντλείται στην επίδειξη κομματικής πειθαρχίας και υπακοής. Αυτό ίσως είναι προσόν για τα μεσαία κομματικά στελέχη. Διευκρινίζω, ότι δεν εννοώ καθόλου διαφοροποιήσεις ή διαφωνίες κυβερνητικών βουλευτών. Το λέω, ειλικρινά, ως παράπονο και συγχωρέστε με, αν αδικώ κανένα. Πέρα από το λόγο της κυρίας Υπουργού, εγώ, δεν ένιωσα ότι υπήρξε μια ουσιαστική διαλογική διαδικασία, με δημιουργική επιχειρηματολογία. Η όλη διαδικασία στην Επιτροπή ούτε προσέθεσε, ούτε άλλαξε τίποτα. Συνεπώς, είναι προφανές, ότι και εμείς δεν έχουμε τίποτα να προσθέσουμε στις θέσεις, που εκφράσαμε, στις προηγούμενες παρεμβάσεις μας και στην κατεύθυνσή μας να καταψηφίσουμε το νομοσχέδιο.

Θέλω μόνο να κάνω λίγες μεμονωμένες παρατηρήσεις, επειδή ακούσαμε πολλές φορές, ότι «Τι θέλει επιτέλους η κακόπιστη Αντιπολίτευση. Αυτό είναι το πρόγραμμά μας, γι' αυτό μας ψήφισε ο ελληνικός λαός και το εφαρμόζουμε». Και όμως, δεν έλεγε πουθενά το πρόγραμμά σας, κύριοι της Συμπολίτευσης, ότι θα μειώσετε τον αριθμό των εισακτέων στα ανώτατα εκπαιδευτικά ιδρύματα και μάλιστα, τόσο δραστικά. Τώρα, λοιπόν, εδώ είμαστε, είμαι διαθέσιμη, απέναντι στην κυρία Υπουργό, αλλά και σε κάθε κυβερνητικό βουλευτή, να ρωτήσουμε και να σας πούμε, φέρτε μας να δούμε πού το λέγατε αυτό στο πρόγραμμά σας! Αλλιώς, πρέπει να εφιστούμε, στο ότι δεν είναι αναγκαίο ο κοινοβουλευτικός λόγος να είναι και βάσιμος.

Από το άλλο μέρος, δεν άκουσα κανέναν από τη Συμπολίτευση να αντιμετωπίζει ουσιαστικά τις αρνήσεις και αντιθέσεις των Συγκλήτων. Ακούσαμε μόνο για τους πρυτάνεις, που διαφωνούν μαζί σας, ότι αυτοί ταυτίζονται με τα κακοποιά στοιχεία ή ότι έχουν εθιστεί με το κακό. Δεν άκουσα, επίσης, κανέναν από τη Συμπολίτευση να αντιμετωπίζει ουσιαστικά τη παρέμβαση της Αρχής Προστασίας Προσωπικών Δεδομένων. Αυτή ήταν σαν να μην υπήρχε. Αναρωτιέμαι, με αυτόν τον τρόπο, θα προχωρήσετε στην υπερψήφιση αυτού του νομοσχεδίου και θα το κάνετε νόμο της ελληνικής δημοκρατίας;

Τελικά, μάλλον δεν είναι τυχαίο, ότι ο πιο παραστατικός υποστηρικτής αυτού του νομοσχεδίου ήταν ο Πρόεδρος των Ειδικών Φρουρών, στην ακρόαση των φορέων. Ήταν και ο πιο απελευθερωμένος στην κατασυκοφάντηση των ανωτάτων εκπαιδευτικών ιδρυμάτων της χώρας, αφού βέβαια, μας δήλωσε, ότι δεν υπάρχουν καταγεγραμμένα στοιχεία μεν για την παραβατικότητα και εγκληματικότητα στα ελληνικά πανεπιστήμια και φυσικά, δεν έφερε και κανένα στοιχείο.

Όμως, η πολιτική σας αντίληψη δεν απεικονίζεται μόνο στις διατάξεις για την Αστυνομία και τα συστήματα παρακολούθησης στα πανεπιστήμια. Πέρα από το πώς μεταχειρίζεται όλους τους μαθητές και τις οικογένειές τους, απεικονίζεται ιδιαίτερα στη μεταχείριση των μαθητών των εσπερινών σχολείων, καθώς και αυτών των επαγγελματικών λυκείων. Εκεί, δείχνετε, πολύ παραστατικά, ότι όχι μόνο δεν ενδιαφέρεστε για τις αδύναμες, τις πιο ευάλωτες κοινωνικές ομάδες, αλλά για κάποιο δικό σας λόγο, η πολιτική σας επιδιώκει να δυσχεράνει, ακόμη περισσότερο, τη θέση τους και τον αγώνα τους, σαν να τους τιμωρείτε για την τύχη τους, αλλά και για τη ζωή τους. Μπορείτε, αν θέλετε, να συγχαίρετε τους εαυτούς σας για όλα αυτά. Δεν φαντάζομαι, όμως, να περιμένετε να σας συγχαρούμε και εμείς. Αυτές, βέβαια, ακούσαμε από συνάδελφο της Συμπολίτευσης, ότι είναι οι ιδεοληψίες της Αριστεράς. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Κύριε Πρόεδρε, κυρίες και κύριοι συνάδελφοι, το νομοσχέδιο, για το οποίο συζητάμε, είναι ένα τολμηρό νομοσχέδιο, ένα νομοσχέδιο, που δίνει στο ελληνικό πανεπιστήμιο τη θέση και την αξία, που από καιρό έπρεπε να του έχουν δοθεί. Μέσω αυτού, το Υπουργείο Παιδείας και Θρησκευμάτων επιδιώκει την επίτευξη τριών βασικών στόχων. Πρώτον, την αναβάθμιση των σπουδών του στην τριτοβάθμια εκπαίδευση. Αυτό το επιχειρεί, εισάγοντας ρυθμίσεις, που επαναπροσδιορίζουν το τρόπο εισαγωγής στην τριτοβάθμια εκπαίδευση και οριοθετούν τη διάρκεια φοίτησης των σπουδαστών. Δεύτερον, τη βελτίωση, όπως και την προστασία του ακαδημαϊκού περιβάλλοντος, με διατάξεις για την καλυτέρευση της λειτουργίας και της εικόνας των πανεπιστημίων μας. Τρίτον, τη διασφάλιση μεγαλύτερης αυτονομίας στα ελληνικά πανεπιστήμια.

Ας δούμε, κυρίες και κύριοι συνάδελφοι, κάποια βασικά σημεία του εν λόγω νομοσχεδίου. Αυτό, πρώτα απ’ όλα, θεσπίζει ελάχιστη βάση εισαγωγής ανά σχολή, τμήμα, ή εισαγωγική κατεύθυνση. Τι σημαίνει αυτό; Ότι η εισαγωγή των υποψήφιων φοιτητών προϋποθέτει, σε πρώτη φάση, την επίδειξη της αντίστοιχης προβλεπόμενης ελάχιστης βάσης εισαγωγής. Η τελική εισαγωγή στο κάθε τμήμα, εξαρτάται από το συνολικό αριθμό μορίων, που επιτυγχάνει ο κάθε υποψήφιος, σε σύγκριση με τους υπόλοιπους συνυποψηφίους του, οι οποίοι επίσης επιτυγχάνουν την ελάχιστη βάση εισαγωγής και έχουν δηλώσει το συγκεκριμένο τμήμα, βέβαια και από το συνολικό αριθμό των εισακτέων ανά σχολή. Η θέσπιση αυτής της ελάχιστης βάσης εισαγωγής στοχεύει, πρωτίστως, στη μείωση του ποσοστού μη ολοκλήρωσης των σπουδών, που σήμερα πλησιάζει, δυστυχώς, το 30% του συνόλου των φοιτητών, τη διασφάλιση, δηλαδή, της επιτυχούς φοίτησης και της έγκαιρης ολοκλήρωσης των σπουδών από τους σπουδαστές της κάθε σχολής.

Επίσης, στοχεύει στην εξάλειψη του φαινομένου των εξαιρετικά χαμηλών βάσεων εισαγωγής, το οποίο έχει ενταθεί, πάρα πολύ, τα τελευταία χρόνια. Το να εισάγεται ένας μαθητής με ένα στα είκοσι σε ανώτατα ιδρύματα, απαξιώνει, όπως καταλαβαίνουμε όλοι, τις πανεπιστημιακές σπουδές και μειώνει σημαντικά το κύρος των ελληνικών πανεπιστημίων. Πέρα, όμως, από αυτά, με την ελάχιστη βάση εισαγωγής, ενισχύεται η αυτονομία των ανώτατων εκπαιδευτικών ιδρυμάτων και αυτό, επειδή δίνεται σε κάθε τμήμα η δυνατότητα να διαμορφώσει το δικό του ακαδημαϊκό του προφίλ. Επιπλέον, με αυτή την καινοτόμα ρύθμιση, δεν θα επαφίεται πλέον, τουλάχιστον όχι αποκλειστικά, στην ευκολία ή δυσκολία των εκάστοτε θεμάτων των πανελληνίων, καθώς δεν θα υπάρχει μία κατ’ αρχήν γενικά προβλεπόμενη ανελαστική βάση εισαγωγής.

Ταυτόχρονα, στο νομοσχέδιο, που εξετάζουμε, προβλέπεται η υποβολή μηχανογραφικού δελτίου, σε δύο φάσεις. Στη πρώτη φάση, οι υποψήφιοι θα συμπληρώνουν το μηχανογραφικό δελτίο, με συγκεκριμένο αριθμό επιλογών. Μετά την ανακοίνωση των επιτυχόντων της πρώτης φάσης, οι νέοι εισαχθέντες θα συμμετέχουν στη δεύτερη φάση, κατά την οποία οι επιλογές τους θα περιλαμβάνουν όσα τμήματα εξακολουθούν να έχουν κενές θέσεις, χωρίς περιορισμό πια αριθμού επιλογών. Αυτό γίνεται, για να υπογραμμιστεί και να ενισχυθεί η προτίμηση των υποψηφίων, ώστε αυτοί να σπουδάζουν τα αντικείμενα, που πραγματικά επιθυμούν και να μη βρίσκονται εγκλωβισμένοι σε μία σχολή, που τους είναι αδιάφορη ή ακόμα χειρότερα και δυσάρεστη. Θεσπίζεται ακόμα η δυνατότητα υποβολής παράλληλου μηχανογραφικού δελτίου, το οποίο επιτρέπει την εισαγωγή σε δημόσια ΙΕΚ, με βάση τον αριθμό του απολυτηρίου και άλλα επιμέρους κριτήρια.

Κυρίες και κύριοι συνάδελφοι, πολύ σημαντικές είναι και οι διατάξεις για την προστασία της ακαδημαϊκής ελευθερίας και την εξυγίανση του ακαδημαϊκού περιβάλλοντος. Αυτές προβλέπουν ένα συνεκτικό πλαίσιο για την ασφάλεια και τη προστασία των φοιτητών, εκπαιδευτικών, εργαζομένων και γενικότερα όσων κινούνται, εντός των χώρων των ανώτατων εκπαιδευτικών ιδρυμάτων. Στις διατάξεις αυτές προβλέπεται, μεταξύ άλλων, η ελεγχόμενη είσοδος, μέσω συγκεκριμένων οργάνων και διαδικασιών και η σύσταση των ομάδων προστασίας πανεπιστημιακού ιδρύματος, οι οποίες θα έχουν, ως αποστολή τους, τη πρόληψη και την αντιμετώπιση της παραβατικότητας, εντός των χώρων των πανεπιστημίων, όπως και ένα ολοκληρωμένο πλαίσιο πειθαρχικού δικαίου για τους φοιτητές. Απώτερος στόχος όλων των παραπάνω είναι η πρόληψη και η αποτροπή πράξεων βίας και ανομίας στο ελληνικό πανεπιστήμιο. Το πανεπιστήμιο δεν προορίζεται για τέτοιες πράξεις, παρά μόνο για τη διεύρυνση των πνευματικών οριζόντων, μάθηση και ευγενή άμιλλα.

Δεν θα πρέπει, τέλος, να παραβλέψουμε και τη σημασία των ρυθμίσεων, που εισάγουν ανώτατο χρονικό όριο φοίτησης, με ειδική πρόβλεψη, βέβαια, για όσους ήδη φοιτούν στα ανώτατα εκπαιδευτικά ιδρύματα, αλλά και για τους φοιτητές, με σοβαρό θέμα υγείας δικό τους ή άμεσων συγγενών τους, για εργαζόμενους φοιτητές και ασφαλώς και φοιτητές, που αντιμετωπίζουν κάποια αναπηρία. Με το ανώτατο αυτό όριο, αναμένεται να επιταχυνθεί ο ρυθμός αποφοίτησης και να επέλθει η αποσυμφόρηση των πανεπιστημίων μας.

Κυρίες και κύριοι συνάδελφοι, όπως γίνεται αντιληπτό, το νομοσχέδιο του Υπουργείου Παιδείας προωθεί μία σοβαρή μεταρρύθμιση. Βελτιώνει τη διαδικασία εισαγωγής στην τριτοβάθμια εκπαίδευση, διαφυλάσσει τα ανώτατα εκπαιδευτικά μας ιδρύματα από κάθε πιθανή απειλή και αντιμετωπίζει παθογένειες χρόνων. Η πρωτοβουλία αυτή της Κυβέρνησης δεν αποτελεί μία μόνο υπόθεση. Είναι αίτημα της μεγάλης πλειοψηφίας της ελληνικής κοινωνίας τόσο των εκπαιδευτικών, όσο και των φοιτητών, των μαθητών και οικογενειών τους, αλλά πάνω από όλα είναι μία θετική αλλαγή στο κατεστημένο στη λειτουργία των πανεπιστημίων.

Μία αλλαγή, που θα αυξήσει το κύρος τους, διεθνώς και θα τα καταστήσει επιτέλους χώρους ελεύθερης διακίνησης ιδεών και απρόσκοπτης διεξαγωγής έρευνας και διδασκαλίας. Μπορούμε να έχουμε καλύτερα πανεπιστήμια, αυτό είναι το μόνο σίγουρο, που θα παρέχουν ποιοτικότερες σπουδές στα παιδιά μας και το νομοσχέδιο αυτό αποτελεί ένα σημαντικό πρώτο βήμα προς αυτήν την κατεύθυνση. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Σκουρλέτης, από τον ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, νομίζω πως τα πράγματα δεν είναι καλύτερα σήμερα, σε σχέση με την πρώτη συνεδρίαση μας, διότι έχουμε μία κυβέρνηση, η οποία δεν ακούει τίποτα. Δεν ακούει τις κραυγές αγωνίας των υποψηφίων, των οικογενειών τους, των φοιτητών, τις αποφάσεις των πρυτάνεων, τις συνδικαλιστικές ενώσεις των αστυνομικών και αν θα μπορούσε κανείς να βάλει ένα τίτλο σε ένα μέρος του νομοσχεδίου, θα ήταν «Η μηχανική της αστυνόμευσης» ή αλλιώς «Η εισαγωγή στο ψηφιακό χαφιεδισμό». Διότι αυτό το οποίο έχετε περιγράψει, με απόλυτη ακρίβεια, το «κάμερες παντού», ο τρόπος ζωής, που, παρά τις επισημάνσεις της Αρχής Προστασίας των Δεδομένων, θέλετε να επεξεργάζεστε αυτά τα στοιχεία, ουσιαστικά, δείχνουν ότι πάτε να δημιουργήσετε με βάση, μια αντίληψη ανελεύθερης κοινωνίας, έναν κλειστό χώρο, ο οποίος διαρκώς θα παρακολουθείται και που καμία σχέση δεν έχει με την ελεύθερη διακίνηση των ιδεών, που θα πρέπει να υπάρχει, σε ένα ανώτατο εκπαιδευτικό ίδρυμα.

Μήπως, τελικά, δεν είναι τυχαίο αυτό, που είδαμε χθες, στους δρόμους της Αθήνας, με τα επεισόδια σε βάρος των φοιτητών, όταν την ίδια ώρα συνέβαιναν, για παρεμφερείς λόγους, επεισόδια στη γειτονική μας Τουρκία; Μήπως, τελικά, συγκρίνεστε με τον Ταγίπ Ερντογάν και τη δημοκρατία του, γιατί από τη Δύση δεν βλέπετε Αστυνομία, στα δυτικά πανεπιστήμια δεν υπάρχει. Τη δημοκρατία Ερντογάν, εσείς κύριε Συρίγο, που σας ενδιαφέρουν τα θέματα της εξωτερικής πολιτικής, θα πρέπει να μην την έχετε - την Τουρκία- ως πρότυπο σύγκρισης.

Δυστυχώς, και ο τρόπος που το κάνετε, αυτός ο κατάπτυστος, ο απαράδεκτος τρόπος της δημιουργίας Αστυνομίας, μέσα στα πανεπιστήμια, είναι ο χειρότερος, προσλαμβάνοντας. Βάζετε ειδικούς φρουρούς, δηλαδή, εκείνη την κατηγορία των αστυνομικών, με τη μικρότερη εκπαίδευση, με διαδικασίες, οι οποίες, προφανώς, βολεύουν την αντίληψη, που έχετε για το ρόλο της Αστυνομίας, θέλοντας να διαμορφώσετε σε αυτούς τους ανθρώπους – διότι δεν μπαίνουν μέσα από τις σχολές – μπαίνουν από όχι και τόσο αδιάβλητες διαδικασίες, την αντίληψη του ράμπο, του αστυνομικού - φόβητρο, διότι θέλετε αυτούς τους ανθρώπους να τους δημιουργείτε την εντύπωση ότι είναι μισητοί στην κοινωνία, για να μισούν την κοινωνία. Είναι η αρχή κάθε εξουσίας κάθε ολοκληρωτικής εξουσίας. Αυτό επιχειρείτε να κάνετε, όχι μόνο σε αυτή την περίπτωση, αλλά βλέπουμε ότι τελικά είναι ο μπούσουλάς σας, για να αντιμετωπίζετε τη νόμιμη συνταγματική και κατοχυρωμένη διαμαρτυρία.

Ερχόσαστε και παρουσιάζετε στοιχεία, περί δήθεν μείωσης των δαπανών, επί των ημερών του ΣΥΡΙΖΑ, όταν ξέρουν όλοι ότι και η Υγεία και η Εκπαίδευση ήταν στο στόχαστρο των μνημονιακών πολιτικών, που υλοποιήσατε, ως οδοστρωτήρες, από το 2010 έως 2015. Και όταν ξέρουν ότι για τα θέματα της φύλαξης, ιδιαίτερα τα πανεπιστήμια και τα σχολεία είχαν την τιμητική τους.

Ο σημερινός Πρωθυπουργός, ως Υπουργός Διοικητικής Μεταρρύθμισης, ήταν αυτός που απέλυσε τους σχολικούς φύλακες. Αυτά, βέβαια, δεν μπορεί να τα ξεχάσει ο κόσμος. Και έρχεστε, σήμερα και μιλάτε για υπαρκτά γεγονότα, μεμονωμένα γεγονότα, απολύτως καταδικαστέα, από όλες τις πολιτικές δυνάμεις, τα οποία, όμως, τους δίνετε τέτοιες διαστάσεις, για να υπονομεύσουν τα ελληνικά πανεπιστήμια και για να στηρίξετε την προπαγάνδα σας.

 Θα σας θυμίσω δε, επειδή αναφέρθηκε πριν η Εισηγήτριά σας για διορισμούς διοικητικού προσωπικού, ότι στο προεκλογικό σας πρόγραμμα λέγατε για πέντε αποχωρήσεις και μία πρόσληψη, συνολικά στο δημόσιο. Ήλθε η ίδια πραγματικότητα, ήλθε η κρίση της πανδημίας, για να αποδείξει πόσο σκληρά νεοφιλελεύθερο και προληπτικό ήταν αυτό και συνεχίζεται.

Ακούσαμε δε πως στο εισόδημα, η εισοδηματική κατάσταση των οικογενειών, δεν είναι εμπόδιο για την πρόσβαση στην τριτοβάθμια εκπαίδευση. Το λέτε σε μια χώρα, που έχει τις μεγαλύτερες ιδιωτικές δαπάνες στην παραπαιδεία. Το λέτε σε μια χώρα, που ματώνουν οι ελληνικές οικογένειες, για να βοηθήσουν τα παιδιά τους να μπούνε στην ανώτατη εκπαίδευση, διότι αυτή όντως έχει δώσει πολλές ευκαιρίες κοινωνικής ανέλιξης.

Τελειώνω, λέγοντας το εξής. Το δεύτερο μέρος του νομοσχεδίου, που μας φέρατε, θα μπορούσε να βάλετε ένα τίτλο «business as usually», όπως το ξέρετε να το κάνετε και στους άλλους τομείς της κυβερνητικής πολιτικής. Είστε τα «βαποράκια» των επιχειρηματιών, των ιδιοκτητών των κολεγίων, όλες σας οι ρυθμίσεις θέλουν να σπρώξουν την πελατεία προς τα εκεί. Το κάνετε σε μια σειρά άλλους τομείς, αυτό εκφράζετε, έναν μικρό πυρήνα οικονομικών συμφερόντων, αδιαφορείτε για την εκπαίδευση των παιδιών, αδιαφορείτε για την αξιοπιστία αυτής της εκπαίδευσης, αδιαφορείτε για τα δημόσια πανεπιστήμια, το μόνο που σας νοιάζει είτε είναι η υγεία είτε είναι η εκπαίδευση, είτε είναι δίκτυα ενέργειας, είναι να εξυπηρετήσετε τα συμφέροντα των λίγων. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Παπακώστα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ (Εισηγήτρια της Ν.Δ.):** Για ένα λεπτό, κύριε Πρόεδρε, θα ήθελα να δώσω μια απάντηση στον αγαπητό κύριο Φίλη, σχετικά με ένα ερώτημα, που με ρώτησε από το βήμα, ως Εισηγήτρια του επίμαχου νομοσχεδίου, σχετικά με το θέμα του ενός στους πέντε φοιτητές, που μπαίνουν με λευκή κόλλα στα πανεπιστήμια. Ρώτησε που βρήκα αυτά τα στοιχεία και μάλιστα με έμφαση, και αν εμμένω σε αυτή την άποψη, για να καταγραφεί στα πρακτικά.

Κοιτάξτε, να δείτε, κύριε Φίλη, η αλήθεια είναι ότι δεν μας γνωρίζετε. Είμαι μια νέα βουλευτής, θα ήθελα να σας πω όμως, ότι από νομική διαστροφή, σπάνια θα με πιάσετε αδιάβαστη.

Όσον αφορά στο συγκεκριμένο θέμα η αλήθεια είναι ότι δεν προκύπτει από κάποιο στοιχείο του Υπουργείου, δεν το βρήκα σε κάποια λίστα ή σε κάποια έκθεση, το βρήκα, όμως, κάπου αλλού: Σε σας ! Είναι ένα δικό σας άρθρο, λοιπόν, «Χωρίς ορίζοντες», το οποίο δημοσιεύσατε στην εφημερίδα «ΔΗΜΟΚΡΑΤΙΑ», στις 25 Ιανουαρίου, ημέρα Δευτέρα. Τι είπα, λοιπόν, εγώ σήμερα; Και προφανώς, δεν συκοφαντούμε, εμείς κύριε Φίλη, τον έναν στους πέντε νέους, ως «κουμπούρα», που μπαίνει στο πανεπιστήμιο, με λευκή κόλλα. Τι είπατε, λοιπόν, εσείς στις 25 Ιανουαρίου; «Μήπως υπερβάλλω; Ας αποφασίσει ο αναγνώστης. Για καιρό, η Νέα Δημοκρατία συκοφαντεί τον έναν στους πέντε νέους, ως κουμπούρα, που μπαίνει στο πανεπιστήμιο, με λευκή κόλλα». Εγώ, κύριε Φίλη, επειδή σέβομαι όλους τους συναδέλφους και πρωτίστως εσάς, διότι έχετε διατελέσει Υπουργός Παιδείας, βλέποντας ότι έχετε κάνει αυτήν τη δημοσίευση, θεώρησα ότι είναι κάτι θέσφατο και ισχύει. Αν, λοιπόν, εσείς αναιρέσετε, ότι αυτό, το οποίο είπατε εσείς, στο συγκεκριμένο άρθρο δεν ισχύει, τότε εγώ θα ζητήσω από τον κύριο Πρόεδρο, να διαγραφεί από τα πρακτικά. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Προφανώς, όλοι ξέρουμε να διαβάζουμε. Στο άρθρο λέει, ότι η Νέα Δημοκρατία ισχυρίζεται, συκοφαντεί ότι ένα στα πέντε παιδιά, που δίνει και μπαίνει στο πανεπιστήμιο …. όχι εσείς. Εσείς αναπαράγετε τη βουλγκάτα της Νέας Δημοκρατίας.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ(Εισηγήτρια της Πλειοψηφίας)**: Εγώ αναπαρήγαγα, κύριε Φίλη, αυτό που είπατε εσείς. Εγώ αυτό που αναπαρήγαγα ήταν το δικό σας άρθρο.

**ΝΙΚΟΛΑΟΣ ΦΙΛΗΣ(Εισηγητής της Μειοψηφίας)**: Έχουμε νοημοσύνη όλοι. Στο άρθρο λέω ότι η Νέα Δημοκρατία συκοφαντεί τα παιδιά και λέει ότι ένας στους πέντε μπαίνουν με λευκή κόλλα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας)**: Δώστε μας στοιχεία, δεν το έχουμε πει ποτέ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Σε όλα τα κανάλια τα λέτε και εσείς λέτε, ότι ένας στους πέντε μπαίνει με λευκή κόλλα. Σας παρέσυρα εγώ; Το Κόμμα σας σας παρέσυρε.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας)**: Κύριε Φίλη, απαντώ πάντοτε με στοιχεία και ξέρω πολύ καλά τι διαβάζω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Ισχύει ή δεν ισχύει, λοιπόν;

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας)**: Κύριε Φίλη, να βάζετε τα δικά σας λόγια στο στόμα μας, αυτό παραπάει !

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Ήθελα να ρωτήσω απλώς την κυρία Υπουργό, αν θα ανοίξουν τα μουσικά σχολεία.

**ΒΑΣΙΛΕΙΟΣ ΔΙΓΑΛΑΚΗΣ(Πρόεδρος της Επιτροπής)**: Κατατέθηκαν οι απόψεις και των δυο σας, το θέμα τελειώνει εδώ.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Όπως φάνηκε όλες αυτές τις μέρες, που συζητάμε στην Επιτροπή Μορφωτικών Υποθέσεων γι΄ αυτό το νομοσχέδιο, είναι πρώτον, ένα νομοσχέδιο ταξικό, ανάλγητο και αλαζονικό. Ταξικό, γιατί αφήνει έξω από τα πανεπιστήμια, αυθαίρετα, χωρίς καμία μελέτη, χωρίς κανένα ποσοστό, τουλάχιστον 24.000 παιδιά. Ακούσαμε να λέγεται ότι θα μπουν αυτοί που δίνουν λευκή κόλλα στα πανεπιστήμια και δεν είναι όλοι για όλα. Μία ευρωπαϊκή δημοκρατική πολιτεία φροντίζει να έχει τους ορίζοντες ανοιχτούς σε όλους και να κάνουν επιλογές πού θα πάνε. Τα πολλά κοινωνικά ασανσέρ και λοιπά ισχύουν, όταν υπάρχει επαγγελματικός προσανατολισμός, όταν όλοι, όμως, μπορούν να πάνε εκεί που θέλουν, όλοι και θα επιλέξουν, αν θα πάνε ή όχι. Δεν έρχεται η πολιτεία από πάνω, με ένα τσεκούρι να κόψει κεφάλια και ειδικά, από τις πιο λαϊκές και φτωχές ομάδες του πληθυσμού. Είναι ανάλγητο. Κανένας, μα, κανένας Υπουργός Παιδείας, όταν κάνει τέτοιες μεγάλες τομές – να μην αναφερθώ στη συγκυρία της πανδημίας και το τι έχει κοστίσει στα νέα παιδιά – δεν τις κάνει μέσα σε ένα μήνα, ούτε ένα μήνα, χωρίς καμία προειδοποίηση, χωρίς τίποτα. Χάνεται μια βασική αρχή της δημοκρατίας, η εμπιστοσύνη ανάμεσα στους πολίτες και στην Κυβέρνηση. Είναι αλαζονικό, γιατί, με αυτό το νομοσχέδιο, η Κυβέρνηση αποφασίζει μόνη της, όπως θέλει. Δεν ακούει κανέναν απολύτως, γιατί θεωρεί ότι αυτή έχει τη χρυσή αλήθεια. Αποφασίζει για το μέλλον της νέας γενιάς αυτής της χώρας. Ένα ερώτημα, το οποίο σας θέσαμε, πολλές φορές και δεν απαντήσατε, είναι το εξής. Πόσοι άχρηστοι για σας, της λευκής κόλας, του 5 ή του 6, θα γίνουν άριστοι, όταν μπουν στα κολέγια; Πώς γίνεται αυτή η μεταμόρφωση; Δέχομαι διακοπή, κυρία Υπουργέ και περιμένω απάντηση. Είμαστε στην Επιτροπή, για ένα σημαντικό νομοσχέδιο. Περιμένω τώρα την απάντησή σας. Εάν δεν απαντήσετε, σημαίνει απλά ότι ανοίγετε διάπλατα το δρόμο για τα ιδιωτικά κολέγια, κάτι για το οποίο, άλλωστε, μαχόσασταν όσο ήσασταν και εσείς προσωπικά, στην αξιωματική Αντιπολίτευση.

Το νομοσχέδιο είναι αυταρχικό, χαφιεδίστικο και αντιδημοκρατικό. Αστυνομία μέσα στα πανεπιστήμια δεν νοείται, σε καμία ευρωπαϊκή δημοκρατική χώρα. Δίπλα μας, τα βλέπουμε αυτά, στην Τουρκία. Στην Ευρώπη, δεν τα βλέπουμε. Σε ποια εσωτερική ή εξωτερική διεθνή αξιολόγηση, συνίσταται αστυνομία στα πανεπιστήμια; Τα πανεπιστήμια μας, τα μεγάλα πανεπιστήμια, τα οποία κατηγορούνται, ως κέντρα ανομίας και παραβατικότητας, βρέθηκαν στις πρώτες θέσεις της διεθνούς κατάταξης των πανεπιστημίων. Πείτε μου, που υπάρχει εισήγηση από εσωτερική ή εξωτερική αξιολόγηση; Θα μου πείτε τώρα; Δέχομαι διακοπή. Αν δεν απαντήσετε, σημαίνει ότι θέλετε να περάσετε έναν απίστευτο αυταρχισμό, μέσα στα πανεπιστήμια.

Δεύτερη ερώτηση, στην ίδια κατεύθυνση. Πείτε μου ένα ευρωπαϊκό δημόσιο πανεπιστήμιο, από τα μεγάλα και από τα μικρά, στα οποία υπάρχει Αστυνομία, μέσα στα πανεπιστήμια. Πείτε μου, τώρα. Εάν δεν απαντήσετε, σχεδιάζετε να επιβάλλετε έναν απίστευτο αυταρχισμό, ο οποίος ξεκινάει από τα πανεπιστήμια. Είναι χαφιεδίστικο το νομοσχέδιο, γιατί στα αμφιθέατρα - εκτός από τη διδασκαλία, λέτε - γίνονται συνελεύσεις φοιτητών, στα αμφιθέατρα γίνονται ομιλίες, γίνονται συνέδρια, γίνονται συζητήσεις πάρα πολλές. Θα έχουν οι πανεπιστημιακοί και οι φοιτητές, ένα χαφιέ, που θα βλέπει τι λένε, που θα παρακολουθεί τι λένε; Είναι χαφιεδίστικο, λοιπόν.

 Μία τελευταία παρατήρηση. Το νομοσχέδιό σας είναι μοχθηρό και εκδικητικό, εναντίον της νέας γενιάς. Δεν μας έχετε πείσει, όχι μόνο εμάς, δεν έχετε πείσει τον πανεπιστημιακό κόσμο, τους φοιτητές, όλους όσοι ασχολούνται με τα πανεπιστήμια, ότι οι αιώνιοι φοιτητές δημιουργούν πρόβλημα στα πανεπιστήμια, δημιουργούν πρόβλημα στην κοινωνία, επιβαρύνουν το κράτος. Πρέπει να αποσύρετε αυτό το νομοσχέδιο, πριν είναι αργά. Αυτό έχω μόνο να σας πω και περιμένω απαντήσεις, κυρία Υπουργέ, τώρα. Εάν δεν τις δώσετε, είσαστε υπόλογοι απέναντι στην κοινωνία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Σκούφα.

**ΕΛΙΣΣΑΒΕΤ ΣΚΟΥΦΑ**: Δεν νομοθετείτε σε χρόνο ουδέτερο, δεν νομοθετείτε σε κενό. Τα πανεπιστήμια και τα σχολεία δεν λειτουργούν, εδώ και μήνες κανονικά. Όλη η εκπαιδευτική κοινότητα, οι γονείς, το σύνολο της ελληνικής κοινωνίας είναι καταταλαιπωρημένοι από την παρατεταμένη πανδημία και από την πλήρη αδιαφορία του κράτους, για την αποτελεσματική αντιμετώπιση των συνεπειών της πανδημίας.

Είμαστε στην αρχή του τρίτου κύματος, που ίσως – πράγμα που απευχόμαστε – αποδειχθεί σοβαρότερο. Ακούστηκε ότι τα πανεπιστήμια δεν είναι κλειστά. Προφανώς, με αυτή τη δήλωση, εννοείτε ότι γίνονται πανεπιστημιακές παραδόσεις δια της τηλεκπαίδευσης. Αυτό, όμως, είναι υποκατάστατο, όχι κατ’ εξοχήν πανεπιστημιακή παράδοση και διδασκαλία. Οι ωραιοποιημένες εικόνες μπορεί να θρέφουν μεν τον κυβερνητικό ναρκισσισμό, δεν εξυπηρετούν, όμως, τις πραγματικές ανάγκες της κοινωνίας. Σε αντίθεση με αυτήν την ωραιοποιημένη πλασματική ιδεοληπτική εικόνα, να σας πω ότι δεκάδες, για να μην πω εκατοντάδες φοιτητές, περιμένουν μήνες, επί ματαίω, να ανοίξουν τα εργαστήρια των σχολών τους, να μπορέσουν να κάνουν τις πτυχιακές τους εργασίες και να ολοκληρώσουν τις σπουδές τους. Είναι ένα από τα πολλά προβλήματα, που αντιμετωπίζει σήμερα η νεολαία. Μιλάμε για φοιτητές και φοιτήτριες, δηλαδή, που πληρώνουν νοίκια, που καταβάλουν προσπάθεια να τελειώσουν τις σπουδές τους, να μπορέσουν να συνεχίσουν την πορεία τους. Μιλάμε για οικογένειες ολόκληρες, που πληρώνουν, μήνας μπαίνει μήνας βγαίνει, το ενοίκιο, τα ρεύματα, τα νερά, στην πόλη, που σπουδάζει ο γιος ή η κόρη και αυτό σε μια εποχή, που η πανδημία και η αναποτελεσματικότητα της Κυβέρνησης έχει κλείσει δουλειές, έχει κλείσει επιχειρήσεις.

Να σας υπενθυμίσω, επίσης, ότι είχε ξεκινήσει ήδη η εξεταστική του χειμερινού εξαμήνου και σε πολλά μαθήματα δεν είχαν πάρει οι φοιτητές καν συγγράμματα. Ούτε αυτό σας αφορά; Μήπως, τότε, θα θέλατε να γνωρίσετε την καθημερινότητα και την πραγματικότητα του γονέα και του υποψηφίου των φετινών πανελλαδικών εξετάσεων; Θέλετε να ενσκήψετε, επάνω στις ψυχοσωματικές δυσλειτουργίες, που εμφανίζει ο υποψήφιος και η υποψήφια των φετινών Πανελλαδικών, που 10 ώρες και παραπάνω της ημέρας τους κάνουν διαδικτυακά μαθήματα στο σχολείο και στο φροντιστήριο, αποκλεισμένοι στα σπίτια, εγκλωβισμένοι μέσα στην καραντίνα, αποκομμένοι από τον κοινωνικό περίγυρο και κάθε μέρα τα κανάλια και τα ραδιόφωνα και οι εφημερίδες να «βομβαρδίζουν», με ειδήσεις με εκατοντάδες νεκρούς και τη θανατηφόρα επιδημία;

Κυρία Υπουργέ, ούτε εσείς, αλλά και κανείς από εμάς τους νυν Βουλευτές δεν είχαμε τόση οσμή θανάτου, γύρω μας, όταν είμαστε υποψήφιοι Πανελλαδικών. Ήμασταν νέοι και νέες, είχαμε όλο το δικαίωμα να κάνουμε όνειρα, να πιστεύουμε, να παλεύουμε γι’ αυτά. Δεν είχαμε το θάνατο να χτυπά την πόρτα του διπλανού μας, κάθε λίγο και λιγάκι. Όλα αυτά δεν είναι επιβαρυντικά για την ψυχολογία των σημερινών υποψηφίων και εφήβων και αντί να διευκολύνετε αυτά τα παιδιά, λέτε, μειώνετε την ύλη. Όμως, δεν είναι μόνο η εξεταστέα ύλη, η οποία, βέβαια, είναι σοβαρή παράμετρος για την επιτυχία, όχι, όμως, ικανή. Σε αυτά τα παιδιά και στο οικογενειακό τους περιβάλλον λέτε ότι από φέτος το 30%, ένας στους τρεις δηλαδή, θα μείνει εκτός της ανώτατης δημόσιας εκπαίδευσης, τη στιγμή μάλιστα, που όπως τόνισε και ο Εισηγητής μας, η πορτογαλική προεδρία, στην Ευρωπαϊκή Ένωση, θέτει ως στόχο το 2030 το 50% των Ευρωπαίων πολιτών, ηλικίας 32 έως 34 ετών, να είναι απόφοιτοι τριτοβάθμιας εκπαίδευσης. Το ερώτημα, που διατρέχει όλη την κοινωνία, όχι μόνο τους Βουλευτές του ΣΥΡΙΖΑ, είναι γιατί; Γιατί δεν θεσπίζετε αυτή την ελάχιστη βάση εισαγωγής και για τα κολέγια; Γιατί αφήνετε αυτές τις μονάδες έξω από τη ρύθμιση; Να σας πούμε εμείς το γιατί. Γιατί θέλετε οι αποτυχόντες και αποτυχούσες των Πανελληνίων να γίνουν πελάτες τους. Υποβαθμίζετε τη δημόσια παιδεία και στρέφετε την κοινωνία στην ιδιωτική εκπαίδευση.

Υπάρχει ένα ακόμη «γιατί». Γιατί προτιμάτε να δώσετε 30 εκατομμύρια, ετησίως, από την τσέπη του Έλληνα και της Ελληνίδας φορολογούμενου και φορολογούμενης, από τον κρατικό προϋπολογισμό, όχι για διορισμό καθηγητών στα πανεπιστήμια, όχι για εξοπλισμό των ανώτατων ιδρυμάτων, όχι για εξοπλισμό των εργαστηρίων, όχι για την έρευνα, αλλά για την Πανεπιστημιακή Αστυνομία, η οποία συνιστά πανευρωπαϊκή πρωτοτυπία και βρίσκει αντίθετη τη μεγάλη πλειοψηφία των ακαδημαϊκών δασκάλων μας, τη στιγμή μάλιστα που επιφανή στελέχη του Κόμματος σας, ο κύριος Σπηλιωτόπουλος, ο κύριος Φορτσάκης, ο κύριος Σουφλιάς, ο κύριος Κύρτσος εκφράζουν τις αντιρρήσεις τους για τη διαρκή και συνεχή παρουσία του αστυνομικού σώματος και δη των ειδικών φρουρών στον πανεπιστημιακό χώρο, καταργώντας έτσι το αυτοδιοίκητο των πανεπιστημίων. Χαρακτηρίζουν δε αυτές τις ρυθμίσεις ιδεοληψία και ξεπερασμένη παλαιοπολιτική συνήθεια βολέματος κάποιων. Τα ίδια τα στελέχη σας, θα τα ακούσετε, κυρία Υπουργέ;

Κλείνοντας, θα σας τιμούσε, ιδιαιτέρως, αν αντιλαμβανόμενη το ατόπημα της νομοθέτησης, που επιδιώκετε, αναβάλλατε την ψήφισή του και διορθώνατε όλα αυτά τα κακώς κείμενα, που εμείς οι συνάδελφοί σας Βουλευτές και Βουλεύτριες σας έχουμε τονίσει στις τέσσερις συνεδριάσεις της Επιτροπής μας. Δεν θα αφήσετε καλό όνομα στην ιστορία, κυρία Υπουργέ, αν συνεχίσετε μία ιδεολογικά διατεταγμένη πορεία νομοθέτησης, αντί του ορθού, που θα ήταν η πραγματιστική προσέγγιση, με στόχο το άριστο αποτέλεσμα. Και να θυμάστε το εξής: Ο καταναγκασμός και η επιβολή δεν είναι άνθη καλής προαίρεσης, αλλά αδυναμία προσέγγισης της ανθρώπινης ανάγκης και αδυναμία επικοινωνίας του όποιου οράματος για μία καλύτερη παιδεία. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η Υφυπουργός, κυρία Μακρή και στη συνέχεια, θα μιλήσει η κυρία Τζούφη από το ΣΥΡΙΖΑ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε, και θα σας συγχαρώ και εγώ, όπως επανειλημμένα έχει κάνει στο δημόσιο λόγο της η Υπουργός για τη συμβολή σας, στην κατάρτιση αυτού του νομοσχεδίου.

Κύρια Υπουργέ, κύριε Υφυπουργέ, θα μου επιτρέψετε, πριν τοποθετηθώ, να απαντήσω σε μία ερώτηση, που ο Εισηγητής της Αξιωματικής Αντιπολίτευσης έκανε, σχετικά με τα γυμνάσια με τις λυκειακές τάξεις.

Κύριε Φίλη, αυτά, όπως καλά καταλαβαίνετε, γιατί έχετε διατελέσει σε αυτή τη θέση, δεν είναι συστεγαζόμενα, δεν έχουν δύο δομές και δύο διευθυντές. Στα γυμνάσια με λυκειακές τάξεις, το λύκειο είναι αναπόσπαστο κομμάτι του γυμνασίου και είναι τόσο ενιαία η δομή, που δεν είναι δυνατόν να διαχωριστεί το γυμνάσιο από το λύκειο. Όπου, λοιπόν, το λύκειο είναι κλειστό, γιατί βρίσκεται, σε κόκκινη περιοχή, αναγκαστικά, συμπαρασύρει και το γυμνάσιο. Τα δε μουσικά σχολεία θεωρούνται γυμνάσια με λυκειακές τάξεις γι’ αυτό και αυτά είναι κλειστά, με εξαίρεση το Μουσικό Σχολείο της Παλλήνης, το οποίο έχει διαφορετικό γυμνάσιο και διαφορετικό λύκειο και γι΄ αυτό εκείνο λειτουργεί

Θα κάνω και μία επισήμανση, πολύ ήπια, χωρίς να θέλω να δυναμιτίσω το διάλογο, που γίνεται στην Επιτροπή. Σας παρακολούθησα από την πρώτη τοποθέτηση, που κάνατε ως Εισηγητής της Αξιωματικής Αντιπολίτευσης, που επικεντρωθήκατε στο ζήτημα της προστασίας των προσωπικών δεδομένων. Εγώ δεν θα κάνω καμία παρατήρηση, καμία επισήμανση ούτε θα θυμίσω ότι δεν ήταν πρακτική της δικής σας συγκυβέρνησης, θα σας πω, όμως, ότι στην αρχική σας τοποθέτηση μας είπατε ότι δεν ακούσαμε, δεν ζητήσαμε τη γνώμη της Αρχής Προστασίας Δεδομένων Προσωπικού Χαρακτήρα. Εν συνεχεία, μας είπατε ότι την ζητήσαμε, αλλά την κρύψαμε και μετά μας είπατε ότι δεν συμμορφωθήκαμε ! Δεν θα επιμείνω σε αυτό, γιατί έχει απαντήσει ο αρμόδιος Υφυπουργός. Είναι θέματα, τα οποία έχουν ξεκαθαριστεί, στη συζήτηση στη Βουλή.

Επανέρχομαι, λοιπόν, κύριε Πρόεδρε, στην τοποθέτησή μου και λέω πως καλούμαστε αυτές τις μέρες, όλοι εμείς να δώσουμε επιτέλους ένα τέλος στην αναχρονιστική παθογένεια, που ταλαιπωρεί την ανώτατη παιδεία της χώρας μας και εμποδίζει την έκφραση της ακαδημαϊκής ελευθερίας, από τη Μεταπολίτευση και μετά. Καλούμαστε, επίσης, να διαμορφώσουμε και να εφαρμόσουμε μία εθνική εκπαιδευτική πολιτική, αναπτυξιακού και ανταγωνιστικού χαρακτήρα, κυρίως, όμως, μία στρατηγική συνολικής μεταρρύθμισης, για ένα πιο αυτόνομο, σύγχρονο και καινοτόμο σύστημα τριτοβάθμιας εκπαίδευσης.

Ήρθε η ώρα οι κατεστημένες δυνάμεις του παραγοντισμού και της αδράνειας στα πανεπιστήμια να αντιληφθούν ότι δεν μπορούν, παρελκυστικά και υπονομευτικά, να περιφρονούν τον ελληνικό λαό, που γνώριζε το πρόγραμμα της Νέας Δημοκρατίας για την τριτοβάθμια εκπαίδευση και με την ψήφο του το επικρότησε. Η παροιμιώδης προσήλωση της Αντιπολίτευσης και ειδικά της Αξιωματικής στη διατήρηση του status quo, η προσπάθειά της να εμποδίσει κάθε απόπειρα ανανέωσης, ώστε να παραμείνει το πανεπιστήμιο στην ασυδοσία όσων είχαν μάθει να το νέμονται και να επωφελούνται, ο προφανής στόχος να μείνουν όλα όσα έχουν, καίτοι δεν έχουν καλώς, η ολοφάνερη, λοιπόν, αυτή προσπάθεια έχει καταδικαστεί απολύτως από τους πολίτες. Έκτακτες σύνοδοι, ειδικές ανακοινώσεις, καταγγελτικά ψηφίσματα, καταλήψεις, πορείες, κινητοποιήσεις, επιθέσεις σε Βουλευτές και πολιτικά γραφεία, στοχοποιήσεις καθηγητών, υπερασπιστών των εκπαιδευτικών μεταρρυθμίσεων, απειλές του τύπου «ν + 2 να είναι οι ώρες σου» προσπαθούν να ακυρώσουν πλήρως τη νομοθετική πρωτοβουλία, για την ακαδημαϊκή μεταρρύθμιση, αγνοώντας τις απαιτήσεις της κοινωνίας.

Όσοι σήμερα αντιδρούν στις αλλαγές, που η νομοθετική πρωτοβουλία της Κυβέρνησης υποδεικνύει, δεν ενδιαφέρονται για το δημόσιο πανεπιστήμιο. Ενδιαφέρονται για τη διατήρηση των δικών τους προνομίων και της δικιάς τους επιρροής και ταυτόχρονα, αδιαφορούν, εάν τα πανεπιστήμια αποδυναμώνονται, εν μέσω καταλήψεων, απεργιών, βανδαλισμών, ποινικά κολάσιμων ενεργειών, εξευτελιστικών προπηλακισμών και σοβαρού κλονισμού του ακαδημαϊκού θεσμού. Όσοι επιχειρούν να εμποδίσουν τις μεταρρυθμίσεις του υπό συζήτηση νομοσχεδίου, μεταρρυθμίσεις γνωστές στους πολίτες, αναγκαίες στην ακαδημαϊκή κοινότητα, επεξεργασμένες και απαραίτητες, δείχνουν ξεκάθαρα ότι δεν αντιλαμβάνονται ποια είναι τα σοβαρά προβλήματα των πανεπιστημίων.

Τα ΑΕΙ, όπως σωστά αναφέρει σε άρθρο του πανεπιστημιακός, πρέπει να βγουν από τον αυτάρεσκο λήθαργο και τη διεκπεραιωτική τους ρουτίνα. Στα πανεπιστήμια, όπως ο νόμος προβλέπει, πρέπει να ενισχυθεί η αυτονομία, πρέπει να σταματήσουν οι παγιωμένες προβληματικές πρακτικές, πρέπει να ασκούνται οι αρμοδιότητες τους, να εφαρμόζονται πλήρως τα εκπαιδευτικά τους προγράμματα, να περιφρουρείται η ακαδημαϊκή ελευθερία, η ανεμπόδιστη έρευνα και προώθηση της καινοτομίας, αλλά και να βελτιωθεί η ποιότητα των παρεχόμενων σπουδών, να ενισχυθεί η φήμη τους, να προσφέρεται γνώση, πείρα και ιδέες, να περιλαμβάνονται όσο γίνεται ψηλότερα στις παγκόσμιες λίστες κατάταξης.

Τα ελληνικά πανεπιστήμια δεν πρέπει να είναι πανεπιστήμια βίας, αδιαφάνειας και εκφυλισμού. Δεν πρέπει να είναι πανεπιστήμια της ήσσονος προσπάθειας και των μειωμένων απαιτήσεων. Αλλά, αντίθετα, θα πρέπει να είναι Ιδρύματα που κοιτούν μπροστά, που εγγυώνται τη θεσμική ελευθερία της ακαδημαϊκής έρευνας και της διδασκαλίας.

Η οσμή και η περιρρέουσα ένταση της βίας, που αναχαιτίζει κάθε αίσθημα ασφάλειας και προστασίας, τα τελευταία χρόνια, έχει δημιουργήσει σαθρές πρακτικές λειτουργίες, που δεν τιμούν τα πανεπιστημιακά ιδρύματα, ακόμη και τα πιο εμβληματικά.

Ας θυμηθούμε τους εορτασμούς των 100 χρόνων της ίδρυσης του Εθνικού Μετσόβιου Πολυτεχνείου. Οι πρυτανικές αρχές προσέφυγαν στο Μέγαρο Μουσικής Αθηνών, εκτός του χώρου του, για να περιφρουρήσουν την ασφάλεια της συγκεκριμένης δραστηριότητας. Ας θυμηθούμε και την αναγόρευση σε Επίτιμο Διδάκτορα της Νομικής Σχολής του Πανεπιστημίου Θεσσαλονίκης του Ζαν Κλοντ Γιούνκερ, στο Μέγαρο Μουσικής, επίσης. Και πολλά τέτοια, μικρά και μεγάλα, ουσιώδη και συμβολικά, που καταδεικνύουν τη μεγάλη αλήθεια. Τα πανεπιστήμια, καίτοι πλήρως αυτοδιοικούμενα, δεν μπόρεσαν να περιφρουρήσουν την αυτονομία και την ασφάλεια του χώρου τους.

Τα ελληνικά πανεπιστήμια, με τους εξαίρετους ακαδημαϊκούς δασκάλους, με τους φοιτητές, που διαπρέπουν στις μεταπτυχιακές σπουδές τους και εδώ και στο εξωτερικό, έχοντας τις στέρεες βάσεις από το ελληνικό δημόσιο πανεπιστήμιο, αξίζουν την αριστεία και το επιστημονικό και επαγγελματικό τους μέλλον.

Σε αυτούς, που, συστηματικά, με γνώση και ήθος, διδάσκουν και διδάσκονται, που δεν επιθυμούν την άγνοια και τον πολτό της γνώσης, που, με σθένος και παρρησία, θέλουν να μορφωθούν, να διακριθούν, να εργαστούν, που επιμένουν με σοβαρότητα και αίσθημα ευθύνης, απέναντι στον εαυτό τους και στη χώρα, που κάνουν τη δουλειά τους –δηλαδή, διδάσκουν σωστά – ή κάνουν το καθήκον τους – δηλαδή, διδάσκονται ορθά – σε αυτούς που χτίζουν και δεν καταστρέφουν, δεν αρκεί ο δημόσιος έπαινος.

Σε όλους αυτούς, η Πολιτεία οφείλει να διατηρήσει και να διευρύνει ανοιχτούς ορίζοντες, να ενισχύσει την κριτική σκέψη, τη σε βάθος μάθηση, να είναι παρούσα, για να έχουν καλύτερη ποιότητα ζωής, πληρέστερη μόρφωση, περισσότερη ελευθερία έκφρασης.

 Υπουργός της Αξιωματικής Αντιπολίτευσης, που πήρε, μάλιστα, και το λόγο, πριν από λίγο, είχε υποστηρίξει, στο παρελθόν: «Έχουμε βαρεθεί τους υπουργούς με τα μεγάλα σχέδια, που τελικά καταστρέφουν την παιδεία μας και, μάλιστα, την τριτοβάθμια», εξηγώντας έτσι, αποκαλυπτικά και απολύτως, την πολιτική αδράνειας για την τριτοβάθμια εκπαίδευση, που η τότε συγκυβέρνηση είχε επιλέξει. Μιας τριτοβάθμιας εκπαίδευσης, που, κατά την εκτίμησή τους, δεν χρειαζόταν μεταρρυθμίσεις, δεν είχε προβλήματα, δεν είχε μεγάλα θέματα, δεν νοσούσε και για την οποία οι ίδιοι δεν είχαν θέσεις, σχέδια, προτάσεις, αλλά ούτε και λεφτά.

Ο κύριος Φίλης υποστήριξε ότι τα χρήματα, που είχαν δοθεί, ήταν πολύ περισσότερα από ό,τι τώρα. Ο κ. Σκουρλέτης δεν είπε το ίδιο. Έκανε αναφορά στα μνημόνια, τα «καταραμένο μνημόνια», που εμπόδισαν την επαρκή χρηματοδότηση των ΑΕΙ.

Η αντίληψη της σημερινής Κυβέρνησης δεν είναι η τακτική της ικανοποίησης του κομματικού ακροατηρίου, της πλήρους εγκατάλειψης του πληττόμενου δημόσιου πανεπιστήμιου, της γενικευμένης απαξίας των σπουδών και της αριστείας.

Και, φυσικά, δεν είμαστε μόνοι. Οι αριθμοί, που θα αναφέρω, των υποστηρικτών των επιλογών του Υπουργείου Παιδείας ξεπερνούν το κομματικό μας ακροατήριο και αποκτούν ισχυρή νομιμοποίηση από την αποδοχή των πολιτών. Η δυσλειτουργία των πανεπιστημίων, που προκαλείται ερήμην της πλειοψηφίας των ακαδημαϊκών δασκάλων και της συντριπτικής πλειοψηφίας των φοιτητών, από την ανομία και τη βία και από τις παράνομες παραλήψεις και καταλήψεις του αντιδρώντος ρωμαλέου φοιτητικού κινήματος, που είναι υγιές να αντιδρά, όπως αντιδρά - αυτά είναι λόγια πανεπιστημιακών, που διετέλεσαν και υπουργοί- αλλά και από την έλλειψη του ενδιαφέροντος των σπουδαστών, που δεν επέλεξαν τη Σχολή που φοιτούν, δεν τιμά τη χώρα μας.

Η επιχειρηματολογία κατά του νομοσχεδίου είχε εξαντληθεί στο δημόσιο διάλογο και, μάλιστα, πολύ πριν συζητηθεί στην αρμόδια Επιτροπή της Βουλής. Δεν ειπώθηκε τίποτε καινούργιο, εδώ. Κανείς από εκείνους, που απορρίπτουν αβασάνιστα, χωρίς ισχυρή και τεκμηριωμένη άποψη, τις προτεινόμενες ρυθμίσεις, δεν αναρωτήθηκε, γιατί από τους 668 χιλιάδες φοιτητές και φοιτήτριες, μόλις 10.000 τάχθηκαν ανοιχτά εναντίον του νομοσχεδίου. Δηλαδή, ένα ποσοστό της τάξεως του 1,5%. Αντιστοίχως, από το συνολικό αριθμό του διδακτικού προσωπικού, στην τριτοβάθμια εκπαίδευση, που είναι 17.288 άτομα, τάχθηκαν κατά του νόμου μόνον οι 900, δηλαδή ένα ποσοστό της τάξεως 5,2%.

Και επειδή οι αριθμοί είναι απολύτως προκλητικοί, δεν επιτρέπουν παρερμηνεία, ούτε αφήνουν περιθώρια για την αμφισβήτηση της αποδοχής από τη συντριπτική πλειοψηφία της κοινωνίας. Ας τους θυμίσουμε, ακόμη μια φορά, σε αντιστοίχιση με τις προτεινόμενες ρυθμίσεις, που οριοθετούν εκ νέου και σε σωστές βάσεις, τη σχέση των φοιτητών με το πανεπιστήμιο, τον τρόπο εισαγωγής στην τριτοβάθμια εκπαίδευση, τη διάρκεια φοίτησης σε αυτή και την ασφάλεια στους ακαδημαϊκούς χώρους.

Από την έρευνα της PULSE, συγκεκριμένα, για την ελάχιστη βάση εισαγωγής, θετικοί είναι το 63,1% των ερωτηθέντων, αρνητικοί το 26,4%. Ενδιαφέρουσα διευκρίνιση: Οι ψηφοφόροι του 2019 του ΣΥΡΙΖΑ είναι θετικοί, σε ποσοστό 52,2 %. Από όσους ψήφισαν το ΚΙΝ.ΑΛ. το 77,6%. Το ίδιο συντριπτική αποδοχή έχει και η ρύθμιση για το χρόνο φοίτησης, που επιδοκιμάζεται από το 75,1% των πολιτών, με αρνητικούς μόλις το 21%.

Εξίσου απογοητευτικά για τους αντιδρώντες είναι και τα στοιχεία για την πανεπιστημιακή αστυνομία. Θετικό το 60,5%, αρνητικό το 37,4%. Σχεδόν 1 στους 2 από τους ψηφοφόρους του ΣΥΡΙΖΑ, το 38,3%, συμφωνεί. Και το 63,8% των ψηφοφόρων του ΚΙΝ.ΑΛ. εκφράζεται θετικά.

Ακόμη μεγαλύτερα τα ποσοστά όσων συμφωνούν με την ελεγχόμενη είσοδο. 75,1% υπέρ και 22,6 % κατά. Σε αυτούς, 60,4% των ψηφοφόρων του ΣΥΡΙΖΑ υπέρ, 80,8% των ψηφοφόρων του ΚΙΝ.ΑΛ.

Εμείς, κυρίες και κύριοι συνάδελφοι, στην Κυβέρνησή μας, θέλουμε να αντιμετωπίζουμε και να λύνουμε τα προβλήματα, που σε ό,τι αφορά την τριτοβάθμια εκπαίδευση, είναι σύνθετα. Γνωρίζοντας ότι πάντα και γρήγορα, θα βρεθούν εχθροί, που με την άνεση της άγνοιας τους θα αντιδράσουν.

Παρόλα αυτά, οι στιγμές δεν επιτρέπουν την αδράνεια. Όταν υπάρχει θέμα, όταν υπάρχει πρόβλημα, δεν υποχωρούμε, δεν εθελοτυφλούμε. Το αντιμετωπίζουμε με διαπραγματεύσεις, αντιπαραθέσεις, διαβούλευση, θεωρία, αλλά και πολιτική, που σχεδιάζεται, προγραμματίζεται και υλοποιείται.

Δεν προσπερνάμε τις διαπιστωμένες αδυναμίες, σαν να μη συμβαίνει τίποτα. Δεν θεωρούμε ότι όλα είναι ανεκτά, ότι όλα επιτρέπονται και ότι κανένας δεν πρέπει να επικρίνεται. Δεν οχυρωνόμαστε, πίσω από ιδεοληψίες, με αυτάρκεια και αυταρέσκεια, ούτε με παρωπίδες μετριότητας. Δεν μιλάμε αφηρημένα, δεν έχουμε αυταπάτες, δεν κατασκευάζουμε εχθρούς.

Επιλέγουμε σύγχρονες εκπαιδευτικές πολιτικές, νέες νομοθεσίες, αλλάζουμε και βελτιώνουμε χρόνιες παθογένειες, ξεπερνάμε αντιστάσεις, σπάμε ταμπού. Είναι καθήκον μας, είναι όρος για την ύπαρξη μας να νομοθετήσουμε, διορθώνοντας στραβά και αδικίες. Δεν θα απολογηθούμε γι’ αυτό. Είναι επιβεβλημένη ηθική, θεμιτή υποχρέωση μας.

Είναι ώρα για μια μεγάλη κοινωνική και ακαδημαϊκή συμφωνία με τους εκπροσώπους της πανεπιστημιακής κοινότητας, των διδασκόντων και των διδασκομένων, που θα αναλάβουν τις ευθύνες της υλοποίησης αυτής της θετικής και «επιθετικής» πρωτοβουλίας μας - το «επιθετικής» εντός εισαγωγικών- αυτής της ολοκληρωμένης πρότασης, που πείθει την κοινωνία. Είναι ώρα να στηρίξουμε το νομοσχέδιο. Να το υπερψηφίσουμε. Και είναι μεγάλη ευθύνη μας να το εφαρμόσουμε. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε. Το λόγο έχει η κυρία Τζούφη από το ΣΥΡΙΖΑ .

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρία Υπουργέ, πάλι προχθές, στο κλείσιμό σας, προσπαθώντας, κατά την πάγια τακτική σας, να δημιουργήσετε εντυπώσεις, είπατε ότι, στην περίοδο που ΣΥΡΙΖΑ ήταν στην κυβέρνηση, είχε το χαμηλότερο ποσοστό δαπανών στην παιδεία, επί μια δεκαετία. Ξεχάσατε, όμως, ότι το 25% του ΑΕΠ της χώρας χάθηκε, από το 2010 μέχρι το 2015, λόγω των μνημονίων και των καταστροφικών πολιτικών λιτότητας, που εφάρμοσε η συγκυβέρνηση της Νέας Δημοκρατίας και του ΠΑΣΟΚ και που, φυσικά, επηρέασε την παιδεία, μειώνοντας τον Προϋπολογισμό της κατά 34%.

Τι έπραξε η Κυβέρνηση του ΣΥΡΙΖΑ, παρά το πρόγραμμα λιτότητας και τους μνημονιακούς καταναγκασμούς: Από το 2016 έως το 2019 και ειδικά από τη στιγμή που βγήκαμε από τα μνημόνια, αυξάναμε, χρόνο με το χρόνο, τις δαπάνες για την παιδεία και σε μια τριετία ξανά ανεβήκαμε κατά 12%.

Προσέξτε, κυρία Υπουργέ. Αυξήσαμε και τον Τακτικό Προϋπολογισμό και το Πρόγραμμα Δημοσίων Επενδύσεων. Αλλά, κυρίως τον Τακτικό Προϋπολογισμό, γιατί αυτό είναι το πραγματικό οικονομικό μέγεθος, δημιουργώντας και πάλι δημοσιονομικό χώρο για την εκπαίδευση. Το Πρόγραμμα Δημοσίων Επενδύσεων, ξέρετε πολύ καλά πως, συνήθως, είναι νούμερα στο χαρτί. Δείχνει μια τάση, αλλά δεν σημαίνει ότι η αύξηση αυτή θα επιτευχθεί, πως θα υλοποιηθούν όσα σχεδιάζονται και πόσο μάλλον ότι θα είναι διαθέσιμα, ανά πάσα στιγμή.

Εσείς, λοιπόν, κάνετε λόγο για αύξηση των δαπανών, τη στιγμή που κρατάτε τον Τακτικό Προϋπολογισμό στα ίδια και λιγότερα, ενώ φουσκώνετε το Πρόγραμμα Δημοσίων Επενδύσεων!

Σας ρωτώ, λοιπόν: Πόσα χρήματα καλύψατε, για τις ανάγκες της εκπαίδευσης, από το ΠΔΕ; Από αυτά που εντάξετε, το 2020, στον Προϋπολογισμό του 2021, 500 εκατομμύρια ευρώ ήταν – για να σας βοηθήσω. Περιμένουμε, λοιπόν, μια σαφή απάντηση με τα νούμερα. Και ξέρετε, αυτά φαίνονται στα κείμενα του Υπουργείου Οικονομικών. Δεν μπορείτε να τα κρύψετε, όπως κάνατε με την επιστολή της Αρχής Προστασίας Δεδομένων ή, όπως κάνατε παλαιότερα, με τις δήθεν εμπιστευτικές οδηγίες της Κομισιόν, για το θέμα των κολεγίων.

Δυστυχώς, η απάντηση είναι αποκαρδιωτική για τον κόσμο της εκπαίδευσης. Όπως αποκαρδιωτικό και ενδεικτικό της πολιτικής, που ασκείτε, είναι και το γεγονός ότι, εν μέσω πανδημίας και αυξημένων αναγκών, υποεκτελέσατε τον Προϋπολογισμό. Είχατε, δηλαδή, χρήματα, που δεν ξοδέψατε, ενώ τα σχολεία και τα πανεπιστήμια αγκομαχούν να ανταπεξέλθουν.

Γι’ αυτό, κυρία Υπουργέ, μη λέτε νούμερα, στη Βουλή, για εντυπωσιασμό.

Για το 2021, μειώσατε τον Τακτικό Προϋπολογισμό, κατά 1,2%. Η μείωση αυτή αφορά και τα πανεπιστήμια, για τα οποία συζητάμε, κατά 20 εκατομμύρια ευρώ. Ενώ, για τα ΙΕΚ, που σύμφωνα με το σχέδιο σας θα υποδεχτούν όλους όσους δεν περάσουν στα πανεπιστήμια, αλλά και για το σύνολο της επαγγελματικής εκπαίδευσης και κατάρτισης, που τόσο πολύ κόπτεστε, φροντίσατε να περικόψετε άλλα 30 εκατομμύρια ευρώ.

Είπατε, επίσης, για τις θέσεις προσωπικού στα Ανώτατα Εκπαιδευτικά Ιδρύματα. Κοιτάξτε, το τι κάναμε με τα μέλη ΔΕΠ, τους διοικητικούς, τους νέους επιστήμονες, τους υποτρόφους, το ξέρει πανεπιστημιακή κοινότητα. Όλοι αυτοί που σήμερα εσείς τους βάζετε την Πανεπιστημιακή Αστυνομία να τους επιτηρεί και να καταγράφει τις συνομιλίες και τα email τους. Ψηφίσαμε και υλοποιήσαμε νόμο για πρόσληψη, μία πρόσληψη ανά μία αποχώρηση. Είστε 20 μήνες στο Υπουργείο Παιδείας. Τον έχετε εφαρμόσει ή τον έχετε ακυρώσει, στην πράξη; Πάλι λέτε νούμερα στον αέρα, ενώ κάνετε αλχημείες με τις συνταξιοδοτήσεις. Πάνω από 1.650 νέες θέσεις είχαμε εξασφαλίσει για τα ΑΕΙ και 78 επιπλέον για τις ιατρικές σχολές, από τον προϋπολογισμό του Υπουργείου Υγείας, γιατί προσπαθήσαμε να εξαντλήσουμε όλα τα περιθώρια και επ’ ευκαιρίας σας ρωτώ: Τι χρηματοδότηση έχετε δώσει στις ιατρικές σχολές της χώρας, που θα έπρεπε να έχουν τεθεί επικεφαλής στη μάχη με την πανδημία; Τις εντάξατε στους εργαστηριακούς ελέγχους, που σας είχαν προτείνει; Τι θα γίνει με την πρακτική άσκηση των φοιτητών, τόσο της ιατρικής και της νοσηλευτικής, αλλά και των φοιτητών, που εξασκούνται στα ειδικά σχολεία; Θα εμβολιάσετε αυτούς τους φοιτητές, κατά προτεραιότητα ή θα εμβολιάζονται μόνο αστυνομικοί, φίλοι και συγγενείς του Υπουργικού Συμβουλίου; Αυτά είναι τα καίρια ερωτήματα, που πρέπει να απαντήσετε.

Επανέρχομαι, όμως, στο βασικό ζήτημα της στελέχωσης των πανεπιστημίων. Έχει έρθει η στιγμή να κάνουμε μια συμφωνία στη Βουλή. Οι στιγμές είναι κρίσιμες, ο κορωνοϊός δοκιμάζει την αντοχή και τη συνοχή των κοινωνιών. Τα πανεπιστήμια, η τριτοβάθμια εκπαίδευση και η έρευνα χρειάζονται πόρους, απαιτούν δαπάνες, προσωπικό και υποστήριξη και όχι επιτήρηση, φράχτες και χρηματοδότηση με το σταγονόμετρο, εφόσον δεν υπακούσουν στην κεντρική εξουσία. Χρειάζεται, λοιπόν, μια γενναία αύξηση του προσωπικού στα πανεπιστήμια. Η πανδημία έχει δημιουργήσει νέες συνθήκες. Ο ρόλος τους είναι πολυδιάστατος και πρέπει να ριχτούν και αυτά στη μάχη της πανδημίας. Είναι μια συμφωνία, που είναι απολύτως απαραίτητο να γίνει, για να αποκτήσουν περαιτέρω δυναμική, να είναι κοινωνικά χρήσιμα στο εθνικό και στο διεθνές ακαδημαϊκό περιβάλλον. Δυστυχώς, έχετε διαφορετική ατζέντα. Είναι λυπηρό, ενώ πάμε να βαδίσουμε προς το τρίτο lockdown, το μόνο μέλημά σας είναι να βάλετε την Αστυνομία στα πανεπιστήμια και να στερήσετε από 20 έως 25 χιλιάδες μαθητές τη δυνατότητα να μπουν στο πανεπιστήμιο. Είναι κάτι, που θα σας συνοδεύει, κυρία Υπουργέ. Η διάψευσή σας, βεβαίως, έρχεται και από τις διεθνείς κατατάξεις, όπου τα ελληνικά πανεπιστήμια σκαρφαλώνουν όλο και υψηλότερα.

Περνάω, όμως, σε ένα σημαντικό ζήτημα, γιατί το θέσατε και αυτό και μάλιστα, επί προσωπικού. Είπατε, λοιπόν, ότι εμείς δεν θέλουμε να υπάρχουν αντικειμενικά και ποιοτικά κριτήρια στη χρηματοδότηση των πανεπιστημίων. Μάλλον ζούμε σε άλλη χώρα. Πότε η χρηματοδότηση γινόταν, κατά το δοκούν; Επίσης, διαστρεβλώσατε και την ερώτησή μου προς τον πρόεδρο της ΑΔΕΑΕ, αν πρέπει να αποτελεί κριτήριο μεμονωμένα ο ρυθμός αποφοίτησης, αφού, αν θες να αυξήσεις άκριτα τους αποφοίτους, υπάρχει ο κίνδυνος να δίνεις πτυχία στο σωρό. Δεν απαντήθηκε, διότι η πρόθεση σας είναι ραγδαία και απότομα να μειώσετε τους εισακτέους και να υπηρετήσετε ένα αριθμητικό κριτήριο αμφίβολης εγκυρότητας.

Επίσης, αναφερθήκατε στην επαγγελματική εκπαίδευση και κατάρτιση και μάλιστα δηλώσατε σοκαρισμένη γιατί, εν πάση περιπτώσει, αυτοί οι απορριπτέοι θα πρέπει να πάνε στα ΙΕΚ. Κοιτάξτε, σας απάντησε και ο Εισηγητής μας. Τα ΙΕΚ είναι κατάρτιση. Είναι ένας άλλος δρόμος, δεν είναι, όμως, εκπαίδευση. Σας ρώτησα και ξαναθέτω τα ίδια στοιχεία. Τα δημόσια ΙΕΚ είναι σε θέση να υποδεχτούν αυτόν τον αριθμό σπουδαστών, την επόμενη χρονιά; Έχετε μεριμνήσει για επιπλέον εκπαιδευτικό προσωπικό; Έχουν σοβαρά κτιριακά προβλήματα, σοβαρότατες ελλείψεις, σε υποδομές και εργαστήρια και έχετε περικόψει και τους προϋπολογισμούς τους και επιπλέον, πολλά από αυτά δεν διαθέτουν θεωρητικές ειδικότητες και επαγγέλματα, που ανήκουν στις ανθρωπιστικές σπουδές. Επομένως, παρά τις πομπώδεις ομιλίες σας, υπάρχει ένδεια επιχειρημάτων. Το κύριο, που δεν το λέτε, όμως, φωναχτά, είναι να πάνε τα παιδιά, εφόσον έχουν τα όβολα, στα ιδιωτικά ΙΕΚ και στα κολέγια. Με τον τρόπο αυτόν, προφανώς, ανταποδίδετε τις χορηγίες, που σας έκαναν και που δε δίστασαν να παραδεχθούν και εδώ μέσα στη Βουλή και λέτε ότι κόπτεστε για την επαγγελματική εκπαίδευση, αφού σαράντα χρόνια υποβαθμίσατε αυτόν τον πολύπαθο τομέα, ο οποίος κατάφερε να πάρει μια ζωτική ανάσα, κατά τη διακυβέρνησή μας και τώρα προσπαθείτε πάλι να του προκαλέσετε ασφυξία. Ένα μόνο στοιχείο θα πω, γιατί τα άλλα τα είχαμε συζητήσει στο νομοσχέδιο. Αποδεικνύεται με στοιχεία από το τομεακό πρόγραμμα ανάπτυξης του ΥΠΕΠΘ, ότι με τις παρεμβάσεις, που έγιναν, αυξήθηκε το ποσοστό απασχόλησης των αποφοίτων των ΙΕΚ, από το 2015, από 37,5% στο 2018 και αυτές ήταν οι παρεμβάσεις, που έκανε ο ΣΥΡΙΖΑ, μια νέα αρχή στα ΕΠΑΛ και το μεταλυκειακό έτος μαθητείας.

Κλείνω, κύριε Πρόεδρε και ευχαριστώ, που μου δίνετε αυτήν την δυνατότητα να πω ότι είναι ένα νομοσχέδιο, που βλέπει απέναντί του τη γενικευμένη και κατηγορηματική αντίδραση, που παίρνει, σε πολύ μεγάλη κλίμακα, εδώ και δεκαετίες, νομοσχέδιο του Υπουργείου Παιδείας, με πρώην υπουργούς, βουλευτές της Νέας Δημοκρατίας, αστυνομικούς, πανεπιστήμια, εκατοντάδες φορείς, πανεπιστημιακούς εντός και εκτός χώρας, που προβλέπουν όλοι ότι η εφαρμογή του θα χειροτερέψει τα πράγματα. Δυστυχώς, δεν ακούτε κανέναν. Λέτε ότι το κύριο πρόβλημα είναι οι πανεπιστημιακές … και μάλιστα είπατε ότι αυτό ισχύει για τα πανεπιστήμια της Ευρώπης. Προφανώς και δεν ισχύει. Είναι άγνοια, είναι μια ιδεολογική τύφλωση ή μήπως σκοπιμότητα; Γιατί επιλέγετε τη σύγκρουση με τους πανεπιστημιακούς και φοιτητές και μάλιστα, στη συγκεκριμένη περίοδο, που για δύο χρόνια σχεδόν τα πανεπιστήμιά μας είναι κλειστά; Επίσης, πάρτε θέση. Συμφωνείτε με τη θέση, που διατύπωσε ο αρμόδιος Υπουργός Προστασίας του Πολίτη, ότι οι πρυτάνεις είναι εθισμένοι στην απειλή βίας; Είναι θέση του Υπουργείου Παιδείας αυτή; Και τέλος πάντων, απαντήστε μας. Έχετε δικές σας μελέτες, που αμφισβητείτε ότι θα μείνουν είκοσι χιλιάδες μαθητές εκτός των ανωτάτων εκπαιδευτικών ιδρυμάτων και τέλος πάντων, απαντήστε μας πώς οι άχρηστοι της λευκής κόλας του 5 και του 6 μετατρέπονται σε άριστους, όταν πάνε στα κολέγια; Πώς συμβαίνει αυτή η μεταμόρφωση; Σας ρωτάμε, συνεχώς και δεν απαντάτε τίποτε. Περιμένουμε την απάντησή σας.

Κοιτάξτε. Το ερώτημα δεν είναι πόσοι θα αποκλειστούν από την τριτοβάθμια εκπαίδευση, για να βελτιωθεί η εκπαίδευση των λίγων. Απαιτείται να πάρετε όλα εκείνα τα μέτρα, για να εξασφαλιστεί και να πραγματοποιηθεί η ουσιαστική εκπαίδευση και μόρφωση των πολλών. Είναι ερωτήματα, που έχουν απαντηθεί από τον προηγούμενο αιώνα και δεν μπορείτε να μας γυρίζετε πίσω. Αντί για καθηγητές, προσλαμβάνετε πανεπιστημιοφύλακες. Αντί για χρηματοδότηση, δίνετε χρήματα με το σταγονόμετρο και μάλιστα, απειλείτε τα ανώτατα εκπαιδευτικά ιδρύματα ότι αν δεν εφαρμόσουν τις πολιτικές σας επιλογές, θα τους κόψετε τη χρηματοδότηση. Κοιτάξτε, κυρία Υπουργέ. Τα πανεπιστήμια υπήρχαν και πριν από εσάς, ήταν και θα παραμείνουν δημόσια και δωρεάν. Δεν είναι ούτε δικά σας ούτε του ΣΥΡΙΖΑ ούτε κανενός Κόμματος και κυβέρνησης, για να τα αντιμετωπίζουν, ως ιδιοκτησία τους. Είναι κτήμα όλων και η εθνική περιουσία, που δεν έχετε δικαίωμα να την παίζετε στα ζάρια.

Και ένα τελευταίο, κυρία Κεραμέως και τελειώνω. Εγκαλέσατε, σοκαρισμένη, τον κ. Φίλη, για τη διαφαινόμενη μη εφαρμογή του νόμου σας και μάλιστα τον κατηγορήσατε ότι είναι ο εσωτερικός εχθρός, που θα καταλύσει τη λειτουργία του δημοκρατικού πολιτεύματος. Σας προτρέπω να συνέλθετε από το σοκ και να δείτε την πρόσφατη ιστορία. Υπήρξαν πολλοί νόμοι - σας τους ανέφερε και ο Εισηγητής μας - που αναπαύονται σήμερα στον σκουπιδοτενεκέ της ιστορίας, όπως ο ν. 815, Κοντογιαννόπουλου, Γιαννάκου, Διαμαντοπούλου. Εκεί μάλλον θα καταλήξει και ο δικός σας, μόνο που θα καταγραφεί το όνομά σας ότι είστε αυτή, που έβαλε την Αστυνομία στα πανεπιστήμια, όταν η χώρα και ο πλανήτης ολόκληρος πάλευε με την πανδημία και το φονικό της αποτύπωμα ! Όμως, δυστυχώς, εσείς αντιλαμβάνεστε την πανδημία, ως ευκαιρία και με την κοινωνία σε lockdown, στήνετε διώξεις για όσους αντιδρούν.

Κυρία Υπουργέ, κυρίες και κύριοι της Κυβέρνησης, την απάντηση τη δίνει ο Σοφοκλής μέσω της Αντιγόνης. «Η ανυπακοή στους άδικους νόμους είναι ζήτημα τιμής και υποχρέωσης του δημοκρατικού πολίτη». Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Χρηστίδου και στη συνέχεια, θα μιλήσει ο κ. Καράογλου, από τη Νέα Δημοκρατία.

**ΡΑΛΛΙΑ ΧΡΗΣΤΙΔΟΥ:** Κυρίες και κύριοι συνάδελφοι, σήμερα, δυστυχώς, συζητάμε για ένα νομοσχέδιο, που στοχεύει να εξουδετερώσει το δημόσιο πανεπιστήμιο πολλαπλά. Και εξηγούμαι: Να το εξουδετερώσει, ως μηχανισμό κοινωνικής κινητικότητας, ως μηχανισμό καλλιέργειας της πολιτικής και κριτικής σκέψης της νεολαίας, να το εξουδετερώσει, ως πολιτιστικό, οικονομικό και κοινωνικό παράγοντα, ιδιαίτερα στην περιφέρεια και τελικά να το εξουδετερώσει και ως ακρογωνιαίο λίθο στην τριτοβάθμια εκπαίδευση.

Η Ν.Δ. επιδιώκει το βάρος αυτής της εκπαίδευσης να μετακινηθεί, όσο γίνεται, προς τα Ιδιωτικά Κολλέγια, ΙΕΚ, ΚΕΚ κ.λπ.. Τα τελευταία δεν έχουν ούτε στο ελάχιστο το εκτόπισμα και την αξία των Ελληνικών Ανώτατων Εκπαιδευτικών Ιδρυμάτων, αλλά η πραγματική αριστεία ποτέ δε συγκίνησε τη Ν.Δ.. Προτιμούν, ξεκάθαρα, την αγορασμένη αριστεία και εχθρεύονται όσο τίποτε αυτή, που απαιτεί ικανότητες, προσπάθεια και θυσίες.

Σε αυτό το νομοσχέδιο, είναι φανερό το πόσο ταξικά αντιλαμβάνεται η Κυβέρνηση την πανεπιστημιακή εκπαίδευση, εισάγοντας στα πρώτα του άρθρα τη λογική της ελάχιστης βάσης εισαγωγής. Γιατί; Ο πρώτος λόγος είναι, για να μειωθούν συνολικά οι εισακτέοι, να μειωθούν συνακόλουθα οι χρηματοδοτήσεις, να κλείσουν και κάποια τμήματα, αν γίνεται, ιδιαίτερα στην επαρχία και, γενικά, να συρρικνωθεί το Ελληνικό Πανεπιστήμιο και το έργο, που παράγει, προκειμένου να μικρύνει και το κοινωνικό του αποτύπωμα.

Τα παιδιά, που δε θα πιάσουν τη βάση, χωρίζονται σε 2 κατηγορίες: Σε αυτά που έχουν χρήματα και θα πάρουν πτυχίο, πληρώνοντας, στη συνέχεια, το Ιδιωτικό Κολέγιο και θα έχουν τα ίδια επαγγελματικά δικαιώματα, απλά, με πολύ λιγότερες γνώσεις, με ανύπαρκτη ποιότητα εκπαίδευσης, αλλά, ταυτόχρονα, με πολύ μεγαλύτερο κόστος, για τα σπίτια τους, από ό,τι στο Δημόσιο ΑΕΙ και θα βγουν σε μία δύσκολη αγορά εργασίας, με βαθμό πτυχίου μεγαλύτερο από τον απόφοιτο των ΑΕΙ και, ενδεχομένως, και σε λιγότερο χρόνο, γιατί στο κολέγιο αίφνης θα έχουν μετατραπεί από «ακατάλληλοι για Πανεπιστήμιο» σε «σπουδαστές φαινόμενα».

Η δεύτερη κατηγορία είναι τα παιδιά, που, γνωρίζοντας ότι κινδυνεύουν να μην πιάσουν τη βάση και έχοντας τα χρήματα για φροντιστήριο, πολλώ δε μάλλον για Ιδιωτικό Κολέγιο, θα αποφύγουν όλως διόλου να πάνε στο Γενικό Λύκειο και θα στραφούν, θέλουν δε θέλουν, στην επαγγελματική εκπαίδευση. Επειδή, όμως, και εκεί το Υπουργείο Παιδείας έχει φροντίσει να συρρικνώσει τη δημόσια εκπαίδευση, τα διάφορα ιδιωτικά ΙΕΚ και ΚΕΚ καραδοκούν, προκειμένου να εκμεταλλευτούν την ανάγκη των παιδιών για κατάρτιση. Όσοι δεν έχουν χρήματα και για αυτά, αναγκαστικά, θα βγαίνουν στην ανειδίκευτη εργασία.

Το Δημόσιο Πανεπιστήμιο και η μόρφωση, που προσφέρει, είναι ο μόνος μηχανισμός κοινωνικής κινητικότητας, κυρίες και κύριοι συνάδελφοι, που μας έχει απομείνει, για να παρακάμπτει, να αμβλύνει τις κοινωνικές ανισότητες, να αναδεικνύει ταλέντα, ικανότητες, αλλά να αναδεικνύει και τη σκληρή δουλειά. Η Ν.Δ., όμως, προσπαθεί φιλότιμα να τον μπλοκάρει και αυτόν τον τρόπο κοινωνικής ανέλιξης, για να πραγματοποιηθεί επιτέλους η πρωθυπουργική ρήση – θυμηθείτε – για τον ψυκτικό από το Περιστέρι.

Πάμε και στην Πανεπιστημιακή Αστυνομία, που κανένα άλλο πανεπιστήμιο δεν έχει στην Ευρώπη - μόνο στην Τουρκία υπάρχει Πανεπιστημιακή Αστυνομία - αλλά η Κυβέρνηση θυμάται να επικαλεστεί τα ευρωπαϊκά πρότυπα, μόνο όταν εξυπηρετούν το ωφέλημά της. 1.030 άνθρωποι, πιθανότατα με κομματικό χρίσμα, οι οποίοι θα είναι μόνιμοι, αλλά με ελλιπή και βιαστική εκπαίδευση, όπως ακούσαμε και στην ακρόαση φορέων χθες, για να κάνουν τι; Για να προσφέρουν τι στην πανεπιστημιακή κοινότητα, που δεν μπορεί, να προσφέρει, ήδη, με το υπάρχον νομοθετικό πλαίσιο, η συνεργασία της Ελληνικής Αστυνομίας με τις Πρυτανικές Αρχές; Τίποτα, απολύτως, δεν έχει να προσφέρει. Σπαταλάμε χρήματα. Σπαταλούν χρήματα οι Έλληνες φορολογούμενοι, απέξω από το Πανεπιστήμιο, πολύτιμα χρήματα, που θα μπορούσαν να δοθούν στο Ελληνικό Πανεπιστήμιο, που κάνει θαύματα, με αυτά τα ψίχουλα που έχει. Θα μπορούσαν να δοθούν χρήματα για νέα μέλη ΔΕΠ, για να αντιμετωπιστεί η τεράστια υποστελέχωση, αλλά εσείς επιμένετε οι θέσεις, που προκηρύσσονται, να είναι ελάχιστες για την έρευνα, ελάχιστες για εγκαταστάσεις και υποδομές. Για 1.030 υποτροφίες για φτωχούς φοιτητές και για μεταπτυχιακούς, που θα αριστεύσουν, λόγου χάρη, γιατί υπάρχουν οικογένειες, κ.κ. συνάδελφοι της Νέας Δημοκρατίας, υπάρχουν οικογένειες, με παιδιά με δυνατότητες, που δε μπορούν, να τα σπουδάσουν, ιδιαίτερα τώρα με την πολλαπλή κρίση.

Γιατί να μη δοθούν τα λεφτά εκεί που, όντως, θα πιάσουν τόπο, εκεί που, όντως, θα παράξουν πραγματική αριστεία; Μα, γιατί δεν τη θέλετε. Επιδιώκετε, απλώς, τον έλεγχο των ιδεών και της πολιτικής δράσης, της έκφρασης, μέσα στα πανεπιστήμια. Αυτά θέλετε να καταστείλετε κι όχι την ανομία. Αυτό αποδεικνύεται από το πολλαπλά προβληματικό κέντρο ελέγχου και λήψης σημάτων και εικόνων, που προβλέπεται στο νομοσχέδιο και παρά το εδάφιο, που θα προστεθεί, δεν παύει να είναι κατασταλτικό, σε ένα χώρο ελεύθερης σκέψης, σε ένα χώρο έκφρασης, όπως οφείλει, να είναι το πανεπιστήμιο. Οπότε και δεν πρέπει, να ισχύσει υπό οποιαδήποτε μορφή και με όποια τροποποίηση.

Τέλος, υπό τις συγκεκριμένες πολύ άσχημες οικονομικές συνθήκες, θα έπρεπε στους φοιτητές να δίνονται κίνητρα και χρηματοδότηση των σπουδών τους, όχι απειλή διαγραφής, αν δεν τις ολοκληρώνουν εγκαίρως, ιδιαίτερα από τη στιγμή, που ένας φοιτητής, που σπουδάζει για πέραν του προβλεπόμενου χρόνου, δεν κοστίζει, κυριολεκτικά, τίποτε στο ελληνικό δημόσιο.

Κυρίες και κύριοι συνάδελφοι, το εν λόγω νομοσχέδιο έρχεται στη χειρότερη δυνατή στιγμή για τους Έλληνες υποψήφιους και φοιτητές, προκειμένου να κάνει τη μεγαλύτερη δυνατή ζημιά για τους Έλληνες μαθητές, υποψηφίους και φοιτητές και επιτίθεται σε ό,τι συμβολίζει το ελληνικό πανεπιστήμιο, αλλά και στην ουσία του. Εκεί είναι η πραγματική επίθεση. Απαξιώνει την πραγματική αριστεία, αυτή που επιβεβαίωσε και η ευρωπαϊκή κατάταξη, προχθές και μας έκανε υπερήφανες και περήφανους και προσπαθεί να την εξισώσει προς τα κάτω με Ιδιωτικά Κολέγια, που στην ίδια κατάταξη βγήκαν πρώτα από το τέλος, όμως !

Πάρτε, λοιπόν, κυρίες και κύριοι της Ν.Δ. πίσω το νομοσχέδιο, αφήστε τους υποψηφίους των πανελλαδικών να γράψουν, με ηρεμία και σταθείτε, έστω και μία φορά, έστω και με το ζόρι, δίπλα στην κοινωνία, που δοκιμάζεται τόσο άγρια, λόγω των δικών σας επιλογών και που σας δείχνει με όλους τους τρόπους και τους νέους επικεφαλής ότι το νομοσχέδιο αυτό δεν θα περάσει. Σας ευχαριστώ πολύ, κ. Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Καράογλου από τη Ν.Δ..

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, όλοι όσοι είχαμε την πολύ μεγάλη τιμή να φοιτήσουμε σε ελληνικά πανεπιστήμια, κατανοούμε πλήρως τη βαρύτητα, που έχει το νομοσχέδιο του Υπουργείου Παιδείας, για τις αλλαγές, που πρέπει να δρομολογηθούν στα Ανώτατα Εκπαιδευτικά Ιδρύματα. Επί της ουσίας, συζητούμε για την τομή, που οφείλουμε να κάνουμε, σε ένα παρωχημένο πλαίσιο λειτουργίας, που, δυστυχώς, κρατά δέσμια την Τριτοβάθμια Εκπαίδευση σε ένα ιδεολογικά εμμονικό χθες.

Όλοι μας έχουμε στηλιτεύσει τους «αιώνιους φοιτητές». Όλοι εννοούμε πως σήμερα ισχύουν βάσεις εισαγωγής, που δεν τιμούν το κύρος της Ανώτατης Εκπαίδευσης. Σχεδόν όλοι μας καταδικάζουμε την παραβατικότητα και την προκλητική συμπεριφορά θλιβερών μειοψηφιών, εντός του Πανεπιστημίου.

Η Κυβέρνηση, κυρίες και κύριοι συνάδελφοι, δεν είναι διατεθειμένη να «κρύψει τα προβλήματα κάτω από το χαλί», γι’ αυτόν το λόγο, με υπευθυνότητα, συνέπεια, αποφασιστικότητα και με ισχυρή πολιτική βούληση, προχωρά, σε μια τολμηρή νομοθετική πρωτοβουλία, που σκοπό έχει να σπάσει τα δεσμά αναχρονιστικών αγκυλώσεων και προκαταλήψεων. Τα παιδιά μας δικαιούνται ένα καλύτερο πανεπιστήμιο και εμείς θα τους το προσφέρουμε.

Με τέσσερις καίριες παρεμβάσεις αντιμετωπίζουμε πειστικά δομικά προβλήματα του σήμερα, ώστε τα ελληνικά πανεπιστήμια να παράγουν επιστήμονες και όχι απλά πτυχιούχους.

Πρώτη παρέμβαση: Θεσμοθετούμε την ελάχιστη βάση εισαγωγής στην Τριτοβάθμια Εκπαίδευση. Με τον τρόπο αυτόν, ικανοποιούμε ένα πάγιο αίτημα της ακαδημαϊκής κοινότητας, θωρακίζοντας έτσι το κύρος των πανεπιστημίων. Όλοι υπήρξαμε μάρτυρες της ύπαρξης ακραία χαμηλών βάσεων εισαγωγής, σε ορισμένα πανεπιστημιακά τμήματα, γεγονός, που είχε αποτέλεσμα κάποιοι υποψήφιοι, σε πανελλαδικές, να εισάγονται στην Τριτοβάθμια Εκπαίδευση, παραδίδοντας σχεδόν λευκή κόλλα.

Δεύτερη παρέμβαση: Αλλάζουμε τον τρόπο συμπλήρωσης των μηχανογραφικών δελτίων. Με τη συγκεκριμένη παρέμβαση, δίνουμε μεγάλη βαρύτητα στην εκπεφρασμένη προτίμηση των υποψηφίων, σε συγκεκριμένα πανεπιστημιακά τμήματα εισαγωγής. Ενθαρρύνουμε, δηλαδή, τις συνειδητές επιλογές στη συμπλήρωση του μηχανογραφικού δελτίου, επιτυγχάνοντας τη μείωση του αριθμού των επιτυχόντων, σε μια σχολή τυχαίας επιλογής. Γιατί η συμμετοχή φοιτητών στα τμήματα, που επιλέγουν συνειδητά, σημαίνει στην ουσία και αναβάθμιση της ποιότητας των σπουδών.

Τρίτη παρέμβαση: Καίρια είναι η ρύθμιση, που βάζει τέλος στους αιώνιους φοιτητές, θέτοντας σαφή όρια, στη χρονική διάρκεια φοίτησης. Η βελτίωση του ρυθμού αποφοίτησης θα αποσυμφορήσει τα ανώτατα εκπαιδευτικά ιδρύματα και παράλληλα, θα συμβάλει, αποφασιστικά και καθοριστικά, στη γρηγορότερη απορρόφηση των πτυχιούχων στην αγορά εργασίας.

Τέλος, η τέταρτή μας παρέμβαση, η τέταρτη ρύθμιση, είναι η προστασία της ακαδημαϊκής ελευθερίας και της ανάπτυξης επιστημονικής σκέψης. Η αστυνόμευση των πανεπιστημίων, κυρίες και κύριοι συνάδελφοι, είναι μια αναγκαστική πράξη και δεν είναι ιδεολογική επιλογή. Δυστυχώς, τις τελευταίες δεκαετίες, η αυθαιρεσία στα ελληνικά πανεπιστήμια έγινε ο κανόνας, γι’ αυτό φτάσαμε στο σημείο η δημοκρατία να συγχέεται με την ασυδοσία. Το να χτίζονται καθηγητές στα γραφεία τους ή να προπηλακίζονται Πρυτάνεις από «ημι-πιτσιρικάδες» - όπως πρόσφατα ακούσαμε την έκφραση αυτή - δεν είναι φυσιολογικό. Ούτε, φυσικά, πρόκειται για την έκφραση κάποιας αγανάκτησης ή πολιτικής δράσης.

Πρόκειται περί ωμής βίας και ως τέτοια πρέπει να αντιμετωπιστεί, από το σύνολο της κοινωνίας, ώστε να αποτρέψουμε τη μεταφορά της, σε όλες βαθμίδες εκπαίδευσης.

Γιατί, κυρίες και κύριοι συνάδελφοι, ελεύθερο πανεπιστήμιο δε σημαίνει διαλυμένο πανεπιστήμιο.

Άρα, μέσω του νομοσχεδίου του Υπουργείου Παιδείας, καλούμαστε να απαντήσουμε στο θεμελιώδες ερώτημα για το τι παιδεία θέλουμε. Πλέον, άπαντες πρέπει να απαντήσουμε ευθέως και στο ερώτημα, με ποιους ταυτιζόμαστε, με το νόμο ή με τους τραμπούκους, που μπήκαν στα πανεπιστήμια; Και όλα αυτά, χωρίς να ξεχνούμε ότι η παιδεία, στην ευρύτερη της σημασία, περιλαμβάνει την ανάπτυξη, την καλλιέργεια και τη διαπαιδαγώγηση.

Η απάντηση στο παραπάνω ερώτημα και η θετική ψήφος στο νομοσχέδιο του Υπουργείου Παιδείας θα καθορίσει, σε σημαντικό βαθμό και την ποιότητα της δημοκρατίας μας, διότι όλα έχουν ένα όριο και όταν επιτρέπουμε την ταπείνωση της δημοκρατίας μας, υπονομεύουμε την ύπαρξή της, αφού ανοίγουμε το δρόμο στους λίγους να επιβάλλουν τα θέλω τους στην κοινωνία. Δεν υπάρχει άλλος τρόπος να υπερασπιστούμε το ελληνικό σχολείο και να φροντίσουμε για την ποιοτική του αναβάθμιση. Είμαστε, λοιπόν, στο σημείο που πρέπει να τραβήξουμε διαχωριστικές γραμμές με όσους ντύνουν, με το μανδύα της αθώας και ηθικής αντίδρασης, συμπεριφορές, που προσβάλλουν την κοινωνία και τραυματίζουν την ανθρώπινη αξιοπρέπεια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Ο κ. Αμανατίδης έχει το λόγο.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Οι κοινοβουλευτικές διαδικασίες έχουν αξία, όταν οι συμμετέχοντες έχουν τα αυτιά τους ανοιχτά και ακούνε. Όχι μόνο αυτό, όμως, αναστοχάζονται και σκέφτονται «μήπως δεν κάναμε κάτι καλά, μήπως έχουμε κάποιο λάθος» και, ταυτόχρονα, κάνουν και αλλαγές. Έφερε κάποιες αλλαγές η κυρία Υπουργός; Ννα μας τις πει, για να ξέρουμε για την Ολομέλεια τι ακριβώς έχει.

Ξεκινώ με τη βασική μου διαπίστωση, κύριε Πρόεδρε, ότι το νομοσχέδιο αυτό είναι η κλίνη του Προκρούστη για το δικαίωμα της νεολαίας στη μόρφωση και στην εκπαίδευση. Είναι η κλίνη του Προκρούστη για τη δημοκρατία και την ελεύθερη ακαδημαϊκή έκφραση και το Σύνταγμα, όπως και για το αυτοδιοίκητο των Ανωτάτων Εκπαιδευτικών Ιδρυμάτων.

Είναι αλήθεια και το έχω πει πολλές φορές και το πιστεύω ότι οι συζητήσεις για την παιδεία και την εκπαίδευση πρέπει να είναι πεδίο συναίνεσης των πολιτικών δυνάμεων. Ωστόσο, η συναίνεση προϋποθέτει κάποια πράγματα. Προϋποθέτει το διάλογο, προϋποθέτει την επιστημονική γνώση, προϋποθέτει προτάσεις μελετημένες, όχι μόνο μεταξύ των Κομμάτων, αλλά και με τους φορείς.

Επειδή είδα, στις τοποθετήσεις όλων των Υπουργών και των Εισηγητών, ότι θεοποίησαν τις δημοσκοπήσεις: Αφού, λοιπόν, είστε τόσο σίγουροι για το νομοσχέδιό σας, γιατί δεν το αποσύρετε και να το βάλετε στην κρίση των πανεπιστημιακών, με ένα δημοψήφισμα εσωτερικό, των φοιτητών και των καθηγητών; Κάντε το. Έχετε τις δημοσκοπήσεις, ως εργαλείο; Βάλτε το στην άμεση γνώση και κρίση των άμεσα ενδιαφερομένων.

Η σιωπή, λέει μια έκφραση, είναι χρυσός, αλλά στη συγκεκριμένη περίπτωση η σιωπή της κυρίας Υπουργού και πολλών ομιλητών, είναι ενοχή.

Ερώτημα πρώτο και ας μας απαντήσετε. Η ελεύθερη βάση εισαγωγής, την οποία είχατε και στο πρόγραμμά σας, εγώ θα πω πως το έχετε στο πρόγραμμά σας, αποκλείει ή όχι υποψηφίους, οι οποίοι θα ήταν εισακτέοι στα πανεπιστήμια; Τους αφήνει το ίδιο, τους κάνει περισσότερους να φαίνονται ή όχι;

Ερώτημα δεύτερο. Θεωρείτε, δηλαδή, ότι η μείωση των εισακτέων στα πανεπιστήμια θα βοηθήσει την αναβάθμισή τους;

Ερώτημα τρίτο. Τι επίπτωση θα έχει αυτό στο χάρτη της ανώτατης εκπαίδευσης; Γιατί προσπαθείτε κρυφά να κάνετε αναδιάταξη, με κλείσιμο περιφερειακών Τμημάτων και Σχολών; Ποιες είναι οι επιπτώσεις από την αποσύνδεση τελείως του απολυτηρίου του λυκείου από την εισαγωγή στην τριτοβάθμια εκπαίδευση;

Ερώτημα τέταρτο. Πόσοι είναι αυτοί, που τελικά μπαίνουν; Γιατί ακούω ομιλίες, ακόμη και από τον κ. Καράογλου, ότι κάποιοι μπαίνουν, με χαμηλή βαθμολογία; Πόσοι είναι αυτοί; Έχει στοιχεία το Υπουργείο; Να μας πει, αυτό δικαιολογεί, αν 500 ή 600 μαθητές μπαίνουν με χαμηλή βαθμολογία, να πεταχτούν 25.000 μαθητές έξω;

 Τέλος, κύριε Πρόεδρε, θέλω να αναφερθώ, σε ένα βασικό ζήτημα, κατά την άποψή μου, γιατί κατηγορηθήκαμε στον ΣΥΡΙΖΑ για κοινωνικό ρατσισμό, με την παραχάραξη, αποδίδοντάς μας από τη Νέα Δημοκρατία, ότι λέμε ότι τα παιδιά των φτωχότερων στρωμάτων δεν μπορούν να μπουν στα ΑΕΙ.

Δεν έχουμε πει αυτό. Έχουμε πει, όμως, ότι οι εκπαιδευτικές επιδόσεις είναι αποτέλεσμα κοινωνικών ανισοτήτων. Η άποψη που λέει ότι οι εκπαιδευτικές επιδόσεις είναι αποτέλεσμα φυσικών διαφορών των μαθητών και μόνο, εάν υιοθετείτε αυτή την άποψη, είναι σαν να έχετε πετάξει στον κάλαθο των αχρήστων όλη την κοινωνική πολιτική επιστήμη, όλες τις μελέτες, οι οποίες γίνονταν από το 1960 και μετά, δεκάδες μελέτες, ξένες και Ελλήνων, όλα τα πορίσματα διεθνών συνεδρίων, ακόμη και του ΟΟΣΑ, ακόμα και της ίδιας της Ευρωπαϊκής Ένωσης.

Το αποτέλεσμα είναι, και πρέπει να το γνωρίζετε, αυτό που η κοινωνική επιστήμη λέει πλέον, ότι η επίδοση των μαθητών συναρτάται με τα κοινωνικοπολιτισμικά χαρακτηριστικά της οικογένειας, που καθορίζουν όλες τις εκπαιδευτικές και επαγγελματικές επιλογές τους, την επιλογή κατεύθυνσης, τη δυνατότητα πρόσληψης στην τριτοβάθμια εκπαίδευση, αλλά και την κατανομή τους σε Σχολές διαφορετικού κύρους.

Υπάρχουν εκατοντάδες μελέτες. Αν αυτό ισχυρίζεστε εσείς, ότι δεν υπάρχει καμία σχέση μεταξύ της κοινωνικής ανισότητας με την εκπαιδευτική ανισότητα, τότε δεν ξέρω, πρέπει να είστε σε άλλο κόσμο και όποιοι ακούνε, τουλάχιστον από τους πανεπιστημιακούς, είτε είναι στη μια ιδεολογική πτέρυγα είτε στην άλλη, νομίζω ότι γελούν με αυτό το πράγμα.

Είναι αστείο.

Η ένταξη της Ελλάδος, κύριε Πρόεδρε, σε ένα διεθνές απόλυτα κανονιστικό περιβάλλον, είναι αλήθεια ότι χρειάζεται έναν εξοπλισμό των ανθρώπων με προσόντα, τα οποία, όμως, αποκτώνται με συνέχιση των σπουδών στην ανώτατη εκπαίδευση.

Η ίδια η Ε.Ε. επισημαίνει τη σχέση μεταξύ του κοινωνικού αποκλεισμού, χαμηλής εκπαίδευσης και μακροχρόνιας ανεργίας. Ευρωπαϊκή Επιτροπή, «Συμπεράσματα», το 1994. Θεωρεί ότι «στο βαθμό που η κατοχή θεμελιωδών γνώσεων αποτελεί όλο και περισσότερο βασικό κριτήριο κοινωνικής ιεράρχησης, οι κοινωνικές διακρίσεις τείνουν να υφίστανται μεταξύ εκείνων που γνωρίζουν και εκείνων που δεν γνωρίζουν».

Ρίξτε μια ματιά στην πολύ σημαντική μελέτη της κυρίας Τσικαλάκη, από το Πάντειο Πανεπιστήμιο και της κ. Κοκκίνου Μαρίας, «Οικονομική κρίση και κοινωνικές ανισότητες στην εκπαίδευση». Συμπεράσματα, τα οποία είναι γνωστά από το 1960 ή το 1966, σύμφωνα με μια αμερικανική έρευνα, με τουλάχιστον 700.000 μαθητές, κατέληξε σε αυτά εδώ. Από το 1960 είναι αυτά τα πορίσματα. Δεν είναι δυνατόν να τα παραβλέπετε.

Θέλω να σας πω, πάνω σε αυτό που είπαμε για την κοινωνική ανισότητα, βλέποντας αυτό το πράγμα, ότι όσο περισσότεροι, λοιπόν, έχουν πτυχίο στην τριτοβάθμια εκπαίδευση, έχουν τόσο λιγότερο κίνδυνο στη φτώχεια. Αυτό το λέει η ΕΛΣΤΑΤ, τον Δεκέμβρη του 2000, στην Έκθεση την οποία έδωσε.

Σας είπα χθες, ότι το 2014 παραλάβαμε τον κίνδυνο φτώχειας και τα επίπεδα εκπαίδευσης, στην τριτοβάθμια, τουλάχιστον, στο 8,7% και το κατεβάσαμε στο 7,7%.

 Επίσης, σύμφωνα πάλι με τα στοιχεία της ΕΛΣΤΑΤ, τα άτομα 18 έως 24 ετών που εγκατέλειψαν πρόωρα την εκπαίδευση, το 2014, ήταν 9% και το 2019 ήταν 4,1%.

Σε αυτούς τους δείκτες πρέπει να επικεντρωθούμε. Για να δούμε πόσοι ήταν πτυχιούχοι τριτοβάθμιας εκπαίδευσης, 30 έως 44 ετών, από το 2008 έως το 2019; Το 2014 ήταν 37,2% και το 2019 είναι το 43,1%.

Τι σημαίνει αυτό; Σημαίνει ότι όσες περισσότερες δυνατότητες έχεις και έχεις πτυχίο από τα πανεπιστήμια, τόσο έχεις λιγότερο κίνδυνο στη φτώχεια και έχεις περισσότερη δυνατότητα ένταξης στη κοινωνική και οικονομική ζωή. Άλλωστε, αυτό απαντά στο ερώτημα, γιατί η ελληνική κοινωνία πάντοτε έδινε και σωστά έδινε, πολύ μεγάλη προσοχή και ενδιαφέρον, ότι η απόκτηση εσωτερικών πτυχίων είναι όντως μέσο για την πρόσβαση σε επαγγέλματα υψηλού κύρους.

Εάν νομίζετε ότι απλώς η παροχή ισότητας ευκαιριών μπορεί να καταπολεμήσει την κοινωνική ανισότητα, κάνετε λάθος. Γιατί εκτενώς σας απέδειξα, ότι η κοινωνική ανισότητα έχει και την εκπαιδευτική ανισότητα, άρα, πρέπει γίνουν επιπλέον στοχευμένες πολιτικές σε αυτούς που ξεκινούν από χαμηλότερο επίπεδο, έτσι ώστε να βοηθηθούν. Η ιδεολογία της ισότητας των ευκαιριών νομιμοποίησε τις κοινωνικές ανισότητες στη νεοφιλελεύθερη ιδεολογία του ανταγωνιστικού ατομικισμού, που εσείς, αυτή τη στιγμή, πρεσβεύετε. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Σας ευχαριστώ πολύ, κύριε Πρόεδρε,που μου δίνετε την ευκαιρία να μιλήσω στην Επιτροπή σας, παρότι δεν είμαι μέλος, γιατί πράγματι, σήμερα είναι μια σημαντική μέρα. Θα περίμενα από την κυρία Υπουργό και από τους βουλευτές της Ν.Δ. να συγχαρούν τα ελληνικά πανεπιστήμια για τις επιδόσεις τους, διότι το ΕΚΠΑ, το Αριστοτέλειο Θεσσαλονίκης, το Ε.Μ.Π., το Πανεπιστήμιο Ιωαννίνων, το Πανεπιστήμιο Πατρών, κατατάσσονται στα πρώτα 200 έως 500 καλύτερα πανεπιστήμια του κόσμου, σε σύνολο 13.000 από 30.000, που αξιολογούνται και στα πρώτα 50 σε σύνολο 3.500 περίπου της Ευρώπης. Τι δημιουργεί, αναρωτηθήκατε, αγαπητοί συνάδελφοι, την ποιότητα στα πανεπιστήμια; Τρεις παράγοντες, το επίπεδο των φοιτητών, κρατήστε το, επίπεδο των διδασκόντων, την αναλογία διδασκόντων προς διδασκόμενους, καθώς και οι δαπάνες για την έρευνα, τη φοιτητική μέριμνα κ.λπ.. Σε τι απ' όλα αυτά απαντά το νομοσχέδιό σας, κυρία Κεραμέως; Σε τίποτα.

Η πανδημία ανέδειξε, παγκοσμίως, ότι έτοιμοι να ανταποκριθούν σε μεγάλες αλλαγές, στον τρόπο εργασίας και στην παραγωγή, είναι οι πτυχιούχοι της τριτοβάθμιας εκπαίδευσης. Είπε ο κ. Αμανατίδης, ότι είναι αυτοί κιόλας, οι οποίοι έχουν τα μικρότερα ποσοστά ανεργίας, ακριβώς, γιατί μπορούν να προσαρμόζονται, πολύ εύκολα, στις ανάγκες της παραγωγής και της εργασίας. Εσείς τι κάνετε; Καλούνται τα κράτη-μέλη, λόγω της πανδημίας, να αυξήσουν τους πτυχιούχους τους. Εσείς τι κάνετε, τους μειώνετε;

Το μεγάλο πλεονέκτημα της Ελλάδος και του μέλλοντός της, το φωτεινό της, πράγματι, μέλλον, είναι ο υψηλός αριθμός και η ποιότητα των πτυχιούχων τριτοβάθμιας εκπαίδευσης. Αυτός ο αριθμός έχει μεγάλη σημασία, πρέπει να αυξηθεί, όχι να μειωθεί, να αυξηθεί. Ισχυρίζομαι ότι το νομοσχέδιο κοιτάει στο παρελθόν, στις πιο γκρίζες και σκοτεινές μέρες των πανεπιστημίων. Δεν έχει τίποτα καινούργιο, δεν έχει καμία σχέση με αναβάθμιση της τριτοβάθμιας εκπαίδευσης, αντίθετα, αν εφαρμοστεί, θίγει πολλαπλά τη μέση και χαμηλότερη ελληνική οικογένεια εισοδηματικά, τη νέα γενιά, την ανάπτυξη της χώρας και το μέλλον της χώρας. Γιατί; Για τους εξής λόγους: Πρώτον, διότι μειώνει τους αριθμούς εισακτέων φέτος, εφόσον εφαρμοστεί και θα σας εξηγήσω γιατί. Ένας στους τρείς δεν θα μπει φέτος στα Α.Ε.Ι., εξαιτίας της βάσης, που εισάγει. Εμφανίζεται ένα πολύπλοκο σχήμα. Είναι πολύ απλό. Εμείς, οι πανεπιστημιακοί του ΣΥΡΙΖΑ κάναμε, πράγματι, μια προσομοίωση. Έστω, δηλαδή, ότι το σύστημα ελάχιστης βάσης εισαγωγής, που προτείνεται, εφαρμοζόταν με τα περσινά δεδομένα. Τι θα έβγαινε τότε, δηλαδή, με τα αποτελέσματα των πανελλαδικών εξετάσεων του 2020; Το σύστημα τι απέδειξε με αυτήν τη προσομοίωση; Ότι στο πρώτο επίπεδο, θα έμεναν εκτός πάνω από 700 χιλιάδες υποψήφιοι, στο δεύτερο, πάνω από 4.700, στο τρίτο πάνω από 3.500 και στο τέταρτο, πάνω από 8.700, δηλαδή, είναι 25.000 παιδιά, περίπου, σε σύνολο 75.000.

Όμως, το ερώτημα, αγαπητή, κυρία Υπουργέ, είναι: Πρέπει να υπάρχει βάση για εισαγωγή στα ΑΕΙ; Η βάση δεν είναι εκπαιδευτικό κριτήριο, απλά είναι ένας κόφτης. Δηλαδή, κάθε φορά κόβει ένα νούμερο, εάν και εφόσον επιθυμούμε, ως πολιτεία. Γιατί; Γιατί το ίδιο παιδί, στο ίδιο μάθημα, αν του δώσεις τα θέματα δύο προηγούμενων ή πολύ παλιών ετών, για να μην τα ξέρει, τα μεν δύσκολα, τα δε εύκολα, στο πρώτο παίρνει πάνω από τη βάση και στο δεύτερο παίρνει κάτω από τη βάση. Το ίδιο μάθημα, στο ίδιο θέμα.

Τα κριτήρια, όμως, κυρία Υπουργέ, τα κριτήρια, κάθε φορά, είναι οι ανάγκες της κοινωνίας και ορίζονται από την πολιτεία. Αυτή λέει ποιες ανάγκες έχει. Και δεύτερον, αυτές οι ανάγκες οφείλουν να καλύπτονται, ανεξάρτητα από μία αυθαίρετα καθορισμένη βάση. Αν το 1/3 των παιδιών μείνει εκτός πανεπιστημίων, είναι προφανές ότι θα οδηγηθούν, εφόσον έχουν χρήματα οι γονείς τους, στα περιβόητα κολέγια, που δεν υπάρχει βάση. Γιατί, πώς να το κάνουμε, η Ν.Δ. είναι χορηγός της ιδιωτικής εκπαίδευσης και της ιδιωτικής υγείας και αυτοί βέβαια, με τη σειρά τους, είναι σπόνσορες της Ν.Δ., όπως απεδείχθη προεκλογικά.

Δεύτερον, ισχυρίζομαι, πλήττει τη μεσαία και αδύναμη οικονομικά ελληνική οικογένεια, που έχει παιδιά, που ήδη φοιτούν στα Α.Ε.Ι. και Τ.Ε.Ι., τουλάχιστον, δηλαδή, 680.000 οικογένειες, διότι υπάρχει και κόφτης στη διάρκεια των σπουδών. Δηλαδή, εάν χάσει κάποιος φοιτητής πάνω από δύο χρόνια ή πρέπει να αρχίσει μια ατέλειωτη ιστορία να αποδεικνύει ότι δικαίως τα έχασε αυτά τα δύο χρόνια. Δεν θέλω να σκεφτώ σε τι δύσκολη θέση θα βρεθούν συνάδελφοί μου, μέσα στα ιδρύματα και από κει και ύστερα, θα αρχίσει, ας πούμε, να καταστρέφεται η ζωή ενός ανθρώπου από τα 24 με 25 του χρόνια. Αντί, δηλαδή, να ενισχύσουμε τις οικογένειες, για να ολοκληρώσουν τα παιδιά τους γρήγορα τις σπουδές, τους ετοιμάζουμε οριζόντιες διαγραφές φοιτητών. Βέβαια, σκοπεύει να κλείσει υφιστάμενα περιφερειακά Α.Ε.Ι. και Τ.Ε.Ι., διότι, δήθεν, τα πτυχία τους δεν έχουν ζήτηση και αυτό είναι ψευδές. Ολόκληροι επιστημονικοί τομείς έχουν ζήτηση ή όχι, ανάλογα με τις θέσεις εργασίας, που ανοίγονται. Το θυμάστε τι έγινε με τους δασκάλους, μερικά χρόνια πριν, όταν φάνηκε ότι ανοίγουν θέσεις εργασίας σε αυτόν το τομέα.

Η μείωση των εισακτέων και όσων σπουδάζουν στα δημόσια Α.Ε.Ι. και Τ.Ε.Ι. πλήττει τώρα και στο μέλλον την ανάπτυξη της χώρας, η οποία απαιτεί πτυχιούχους ΑΕΙ και ΤΕΙ ψηλά καταρτισμένους, για τηλεργασία, για καινοτομία, ώστε η παραγωγή της Ελλάδος να αναδιαρθρωθεί και να αποκτήσει προστιθέμενη αξία. Ακούμε συχνά το επιχείρημα, ότι ο αριθμός της θα είναι μεγάλος. Με τους κόφτες, που βάζετε, δεν μειώνεται ο αριθμός πτυχιούχων. Αυτό που μειώνεται είναι ο αριθμός άριστων πτυχιούχων, που σπουδάζουν δωρεάν στην εξαιρετικής ποιότητας τριτοβάθμια ανώτατη εκπαίδευση της Ελλάδας. Αυτό μειώνεται, ενώ οι πτυχιούχοι θα μείνουν ίδιοι, διότι όλη η ζήτηση των ανθρώπων, που θέλουν να πάρουν ένα πτυχίο, θα μεταφερθεί στα αμφιβόλου ποιότητας ιδιωτικά κολέγια, που ούτε αξιολόγηση έχουν, ούτε κόφτη έχουν, γιατί δεν πέρασαν τα μαθήματα και πάει λέγοντας.

Για να βάλουμε την Αστυνομία μέσα στα πανεπιστήμια, κάνετε δύο πράγματα, που είναι απαράδεκτα για την ποιότητα των ελληνικών πανεπιστημίων, τα διαπομπεύετε, ως κέντρα ανομίας και διαπομπεύετε και τους πανεπιστημιακούς, ως ευτελισμένους και υποταγμένους στη βία.

Μεμονωμένα, καταδικαστέα περιστατικά γίνονται «Viral» στην τηλεόραση και προβάλλονται, σαν μια καθημερινή κατάσταση. Έχουν ειπωθεί πολλά γι’ αυτά, αλλά δεν θα σταθώ σε αυτά και θα τελειώσω με το εξής. Πιστεύω, ότι δεν μπορούμε να χρησιμοποιήσουμε την πανδημία για να περάσουμε νόμους, που πλήττουν το πανεπιστήμιο, τη νέα γενιά, την ελληνική οικογένεια, την ανάπτυξη και το μέλλον της χώρας. Τα πανεπιστήμια – ξέρετε – είναι πάντα ζωντανοί τόποι γνώσης και έρευνας, είναι τόποι και εργαστήρια δημοκρατίας, είναι εκεί που ο νέος άνθρωπος μαθαίνει να διαφωνεί, να συμφωνεί, να γίνεται ένας νέος δημοκρατικός πολίτης, δεν είναι τόποι πειθαρχίας και αστυνομοκρατίας.

Και ξέρετε πολύ καλά, στον τόπο μας, πολλές φορές, ότι το μορφωτικό δικαίωμα της νεολαίας του τόπου είναι υπεράνω όλων και θα το υπερασπιστούμε, με κάθε μέσο, αλλά ξέρετε οι νόμοι είναι και αυτοί, για να κρίνονται και για να μην εφαρμόζονται, όταν αντιβαίνουν και χτυπάνε πάνω σε αυτό το μεγάλο δημοκρατικό και μορφωτικό δικαίωμα του λαού. Σας ευχαριστώ, κύριε Πρόεδρε, για την ανοχή σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η κυρία Υπουργός έχει το λόγο **κ**αι θα κλείσουμε, με την τοποθέτηση της.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ πάρα πολύ, κυρίες και κύριοι συνάδελφοι, για τις τοποθετήσεις σας, όλες αυτές τις μέρες. Νομίζω, ότι σιγά σιγά, ξεκαθαρίζουν κάποια πράγματα και βεβαίως, θεμιτό είναι στο διάλογο να αναδεικνύονται και οι διαφορετικές προσεγγίσεις.

Έρχομαι στο ΣΥΡΙΖΑ. Νομίζω αποκαλύφθηκε ο ΣΥΡΙΖΑ. Ο ΣΥΡΙΖΑ μίλησε για ελεύθερη εισαγωγή στα πανεπιστήμια, αξιοκρατία μηδέν, ακαδημαϊκές προϋποθέσεις εισαγωγής μηδέν, παρότι η βάση του ΣΥΡΙΖΑ φέρεται να λέει, «ναι, στην ελάχιστη βάση εισαγωγής» κατά 52%. Και, δυστυχώς, εδώ οφείλουμε, έχουμε χρέος, να υπογραμμίσουμε το λαϊκισμό. Το λαϊκισμό σε όλο το μεγαλείο.

Τι λέει ο ΣΥΡΙΖΑ; Δώσε θέση στο λαό, δώσε πανεπιστημιακά τμήματα με βουλευτικές τροπολογίες των τελευταίων λεπτών - όπως έγινε - και ας οδηγήσει τους νέους στο αδιέξοδο. Ποια, λοιπόν, είναι η διαφορά. Ο ΣΥΡΙΖΑ θέλει να υπόσχεται σε όλους ένα χαρτί, άσχετα με το αν θα μπορέσουν να το αποκτήσουν τελικά αυτό το χαρτί, άσχετα, αν το χαρτί αυτό θα έχει αντίκρισμα στην αγορά εργασίας.

Εμείς αναβαθμίζουμε τις σπουδές στα πανεπιστήμια, μεταρρυθμίσουμε ριζικά την επαγγελματική εκπαίδευση και κατάρτιση, δίνουμε αξία στα πτυχία των νέων, δημιουργούμε εναλλακτικές επιλογές για τους νέους, χτίζουμε παράλληλους δρόμους, για να έχουν οι νέοι μας επιλογές.

 Λέει ο ΣΥΡΙΖΑ, ότι κλείνουμε το δρόμο στα πανεπιστήμια και ορίζουμε μονόδρομο τα ιδιωτικά κολέγια. Θα αρχίσω να προβληματίζομαι. Πόση διαφήμιση στα ιδιωτικά κολέγια; Πόση απαξίωση για τη δημόσια εκπαίδευση, κυρία Τζούφη; Πόση απαξίωση; Δεν υπάρχει δημόσια εκπαίδευση, μόνο τα κολέγια υπάρχουν στο δικό σας χάρτη; Δεν υπάρχουν δημόσια ΙΕΚ, γιατί υποτιμάτε, με αυτόν τον τρόπο, τη δημόσια εκπαίδευση, την επαγγελματική εκπαίδευση και ναι, και τη δημόσια κατάρτιση, βεβαίως; Σας προβληματίζει, εσάς κυρία Τζούφη, που ήσασταν αρμόδια Υπουργός, σας προβληματίζει ότι ο ένας στους τέσσερις καταρτιζόμενους στα ΙΕΚ είναι απόφοιτοι του πανεπιστημίου; Πάει στο πανεπιστήμιο, δεν βρίσκει δουλειά και μετά πηγαίνει στα ΙΕΚ. Σας προβληματίζει αυτό ή σας αφήνει αδιάφορους;

Ειπώθηκε, επίσης, σήμερα, με επιφύλαξη το λέω, από ό,τι κατάλαβα και αν δεν είναι έτσι, να το διευκρινίσει ο κ. Φίλης, για τους συντελεστές βαρύτητας, οι οποίοι θα ισχύσουν από του χρόνου. Πράγματι, δίνουμε τη δυνατότητα, για πρώτη φορά, στα πανεπιστήμια να μπουν να ορίσουν, εάν κάποιο μάθημα θεωρεί το κάθε τμήμα, ότι πρέπει να έχει αυξημένη βαρύτητα, κατά πόσο πρέπει να είναι αυτή η αυξημένη βαρύτητα. Ναι, δίνουμε βαθμούς ελευθερίας και αυτονομίας στα πανεπιστήμια. Διαφωνείτε στο ΣΥΡΙΖΑ; Θέλετε ο ένας παντοκράτης Υπουργός να αποφασίζει για τα πάντα, όπως αποφασίζει ακόμα και για τα δίδακτρα; Ασκούσε πιέσεις για τα δίδακτρα των προπτυχιακών προγραμμάτων ! Θέλετε να είναι όλες οι εξουσίες πάνω του; Να θυμίσω, επί ΣΥΡΙΖΑ, ο Υπουργός αποφάσιζε αυθαίρετα για το πόσα χρήματα θα πάρει κάθε πανεπιστήμιο, ο ένας μοναδικός Υπουργός, όλες οι εξουσίες στον Υπουργό; Ας αποκεντρώσουμε λίγο το σύστημα. Ας ακολουθήσουμε το ευρωπαϊκό παράδειγμα. Ας αποκεντρώσουμε, ας βγάλουμε εξουσίες από την Κεντρική Κυβέρνηση και ας δώσουμε μεγαλύτερους βαθμούς ελευθερίας και αυτονομίας και στα πανεπιστήμια μας και στα σχολεία μας.

 Έρχομαι στο θέμα ασφάλειας. Άκουσα, με μεγάλο ενδιαφέρον, τον κύριο Αλεβιζάτο, στο ραδιόφωνο, καθηγητής πανεπιστημίου και εγκεκριμένος καθηγητής, που έλεγε, ότι οι καθηγητές δεν τολμούν να καλέσουν κάποιον ομιλητή στο μάθημά τους από το φόβο αντιδράσεων. Τι έχετε να πείτε για αυτό, κυρία Τζούφη, τι έχετε να πείτε;

Και έρχομαι στο θέμα της πανεπιστημιακής αστυνομίας. Το 39% των ψηφοφόρων -θα το επαναλάβω - γιατί δεν έχω ακούσει κάποια απάντηση γι’ αυτό, θεωρεί ότι αυτό είναι σωστή κατεύθυνση. Δεν με ενδιαφέρει τόσο πολύ η δημοσκόπηση, με ενδιαφέρει το εξής. Εσείς έχετε κάποια πρόταση; Τέσσερις μέρες στη Βουλή περιμένουμε να ακούσουμε μια απάντηση του ΣΥΡΙΖΑ. Φτάσαμε σε ένα σημείο να αναγνωρίζουμε που υπάρχει το πρόβλημα. Το θεωρώ πρόοδο. Ποια είναι η πρόταση; Μια έχω ακούσει, στο δημόσιο διάλογο. Ακούει στο όνομα πρώην Υπουργού σας, του κυρίου Μάρδα. Κυρία Τζούφη, το όνομα του κ. Μάρδα, θα το ξεστομίσει κανείς; Θα μας πει τι άποψη έχετε για τους «ινκόγκνιτο αστυνομικούς», που προτείνει ο κ. Μάρδας; Ποια είναι η πρόταση του ΣΥΡΙΖΑ, υπάρχει πρόταση; Τέσσερις μέρες τώρα, δεν έχουμε ακούσει λέξη.

Έρχομαι στα οικονομικά και θέλω να είμαι πάρα πολύ συγκεκριμένη, όπως πάντοτε, με συγκεκριμένα στοιχεία. Θα δώσω νούμερα. Το 2016 – και γιατί επιλέγω το 2016- γιατί ο ΣΥΡΙΖΑ ήταν ήδη ένα χρόνο κυβέρνηση. Άρα, δεν μπορεί να πει ότι παρέλαβε κάτι από τους άλλους. Προϋπολογισμός συνολικός 4,8 δις, 2021 προϋπολογισμός 5,6 δις. Να κάνουμε τη σύγκριση;

Είπε η κυρία Τζούφη, «μην κοιτάτε τα ΕΣΠΑ, μην κοιτάτε τα άλλα». Γιατί να μην τα κοιτάμε, κυρία Τζούφη, λεφτά δεν είναι; Το ότι εντάξαμε παραπάνω 90 εκατομμύρια ευρώ, με τεράστιες προσπάθειες όλων των αρμοδίων, του κυρίου Μιχαλάκη, του κυρίου Συρίγου, του κυρίου Δημητρόπουλου – έγιναν τεράστιες προσπάθειες να ενταχθούν παραπάνω κονδύλια. Αυτά να τα αγνοήσουμε; Τα πετάμε από το παράθυρο αυτά τα χρήματα; 90 εκατομμύρια ευρώ για τα πανεπιστήμιά μας είναι ! Εμείς δεν τα θεωρούμε αμελητέα.

Αρχή Προστασίας Προσωπικών Δεδομένων, λέει ο κύριος Φίλης και εσείς νομίζω κυρία Τζούφη. Δεδομένα, λέει, παίρνετε από όλες τις ηλεκτρονικές επικοινωνίες, emails. Λέω πού το λέει αυτό; Στο νόμο. Τι λέει αυτό ο νόμος; «Σε κάθε ΑΕΙ εγκαθίσταται κέντρο ελέγχου και λήψης σημάτων και εικόνων, το οποίο συνδέεται, με όλα τα τεχνολογικά συστήματα ασφαλείας και επικοινωνιών, που εγκαθίστανται και λειτουργούν εντός των ΑΕΙ». Που είναι τα emails, που είναι τα τηλέφωνα; Μιλάμε για τα συστήματα ασφαλείας, που υπάρχουν και εγκαθίστανται μέσα στα πανεπιστήμια. Γιατί τόση παραπληροφόρηση;

Μια κουβέντα, για την πανδημία. Νομίζω ότι η κυρία Υφυπουργός απάντησε με πληρέστατο τρόπο στο ερώτημα του κυρίου Φίλη, αλλά θέλω, να σταθώ σε μία φράση, που είπε ο κ. Φίλης: «Να μην έχουν πάει σχολείο τα παιδιά στην ουσία, όλο αυτό το διάστημα!» Γιατί να απαξιώνουμε, έτσι, τις τεράστιες προσπάθειες των εκπαιδευτικών, των μαθητών, των στελεχών εκπαίδευσης, που, πραγματικά, κάνουν ένα τεράστιο άλμα, όλο τον καιρό της πανδημίας, με τις δυσκολίες του εγχειρήματος, με τις δυσκολίες της τηλεκπαίδευσης; Βεβαίως πρωτόγνωρο το εγχείρημα, αλλά δεν κατέβαλαν τεράστια προσπάθεια; Κατέβαλαν. Είχε αποτέλεσμα; Είχε. Γιατί να το εκμηδενίσουμε, γιατί να λέμε ότι είναι σαν να μην έχουν πάει σχολείο, στην ουσία; Ελπίζω να το αποσύρει ο κ. Φίλης.

 Έρχομαι στο Κίνημα Αλλαγής. Κυρία Κεφαλίδου, ποιες είναι οι βασικές πτυχές του νομοσχεδίου. Ελάχιστη βάση εισαγωγής, καταλαβαίνω, ότι συμφωνείτε στη φιλοσοφία της ελάχιστης βάσης εισαγωγής. Παράλληλο μηχανογραφικό. Καταλαβαίνω, επίσης, ότι δεν έχετε αντίρρηση στη δυνατότητα υποβολής παράλληλου μηχανογραφικού για εγγραφή, σε δημόσιο ΙΕΚ. Αιώνιοι φοιτητές, εσείς η ίδια είπατε και σωστά και συμφωνούμε, ότι ένας παράγοντας, που επηρεάζει το χαμηλό ρυθμό αποφοίτησης, που έχουμε, ως χώρα, συγκριτικά με άλλες χώρες της Ε.Ε., είναι ακριβώς το μεγάλο ποσοστό αιώνιων φοιτητών. Άρα, εικάζω ότι συμφωνούμε, πρέπει να βρεθεί μια λύση σε αυτό.

Ελεγχόμενη είσοδος: Συμφωνείτε, το έχει πει η Πρόεδρος σας, αν δεν κάνω λάθος, το ίδιο και η βάση σας. Βάση εισαγωγής: 77% υπέρ ανάμεσα στους ψηφοφόρους του ΚΙΝ.ΑΛ. Ελεγχόμενη είσοδος: 80% υπέρ, ανάμεσα στους ψηφοφόρους του ΚΙΝ.ΑΛ. Άρα, πού διαφωνείτε; Μόνο στην πανεπιστημιακή αστυνομία; Τρέξατε να βγάλετε ένα μεγαλειώδες «όχι», ενώ δεν είχε προλάβει καν να βγει το νομοσχέδιο στη διαβούλευση, μάλλον για μικροκομματικούς σκοπούς. Δεν ξέρω, ίσως για να προλάβετε το ΣΥΡΙΖΑ, βγάλατε ένα μεγαλειώδες «όχι». Εγώ διερωτώμαι το «όχι» με τι έχει να κάνει, αφού συμφωνείτε με την ελάχιστη βάση, με το παράλληλο μηχανογραφικό, με τους αιώνιους φοιτητές, με την ελεγχόμενη είσοδο, όπως είπε και η κυρία Γεννηματά. Συμφωνείτε.

 Άρα, η αντίρρηση είναι η πανεπιστημιακή αστυνομία και καταθέσατε μία πρόταση νόμου και θέλω να το χαιρετήσω αυτό, το θεωρώ πάρα πολύ θετικό, θεωρώ ότι συμβάλλει πραγματικά στο διάλογο. Αυτή η πρόταση νόμου λέει να προσλάβουμε και άλλους υπαλλήλους, χωρίς αρμοδιότητες, φύλακες, να τους δώσουμε στα ΑΕΙ, ενώ έχει αποδειχθεί ότι αυτό το σύστημα δεν λειτουργεί. Όχι, τώρα. Προσέξτε, όμως κυρία Κεφαλίδου, βεβαίως να προσλάβουμε, ναι, αλλά με αρμοδιότητες, να μπορούν να καταπολεμήσουν ακριβώς, αυτές τις εστίες παραβατικότητας και ανομίας. Εσείς λέτε «άλλους φύλακες», ενώ έχει αποδειχθεί ότι με το σύστημα των φυλάκων, αυτό το πρόβλημα δεν λύνεται και λέτε «άλλοι φύλακες, χωρίς ουσιαστικές αρμοδιότητες, χωρίς να έχουν δυνατότητα καταπολέμησης της παραβατικότητας». Μία από τα ίδια, αλλά με επιβάρυνση του Έλληνα φορολογούμενου ! Μία από τα ίδια, αλλά με προσλήψεις! Έχω μία απορία. Λέτε, λοιπόν, καμία σχέση με την αστυνομία. Τότε, τι δουλειά έχει το Υπουργείο Προστασίας του Πολίτη να εκπαιδεύσει αυτούς τους ανθρώπους; Στην πρόταση, που καταθέσατε και υπογράφετε και εσείς προσωπικά, αναφέρεστε, συγκεκριμένα, στην εκπαίδευση από τους αστυνομικούς. Υπάρχει κάποια κάποιο ζήτημα.

Έρχομαι στο εξής. Λέει η κυρία Κεφαλίδου, επί λέξει, «να φτάνεις εξαρχής στο έσχατο μέτρο». Εξαρχής είναι 40 χρόνια, που δεν λειτουργεί το σύστημα, κυρία Κεφαλίδου; Θέλουμε να το δούμε στα μάτια; Θέλουμε να δούμε το πρόβλημα; Σαράντα χρόνια έχουμε αυτό το πρόβλημα. Σαράντα χρόνια, αντί να ασχολούμαστε με το πώς θα βελτιώσουμε την ποιότητα των σπουδών, ασχολούμαστε με αυτό.

Μίλησε η κυρία Κεφαλίδου για λοταρία. Δηλαδή, χώρες, όπως η Αγγλία, όπως η Αμερική, που προβλέπουν συγκεκριμένο αριθμό επιλογών, 6 επιλογές 7 επιλογές για τους υποψηφίους, είναι λοταρία; Λοταρία είναι το να προβλέπεις συνειδητές επιλογές και να σκεφτεί ο υποψήφιος τι πραγματικά θέλει να σπουδάσει; Προτιμάτε ένα σύστημα, βάσει του οποίου κανείς εισάγεται στην 250ή επιλογή του; Το θεωρείτε σωστό, να υπάρχουν 250 επιλογές; Βρείτε μου μία χώρα, στην οποία να μπορεί κανείς να εισάγει 250 επιλογές και αν αυτό προάγει εν τέλει το επίπεδο των σπουδών.

Κυρία Σακοράφα, σχετικά με την άποψη της Αρχής Προστασίας Δεδομένων, θα ήθελα να σημειώσω ότι ενσωματώθηκαν όλα τα σχόλια, που λάβαμε από την Αρχή. Με μεγάλη χαρά, να σας ενημερώσω και κατ’ ιδίαν για όλες τις ενσωματώσεις, που γίνανε.

Θα κλείσω με το εξής. Δεν σκόπευα να κάνω αναφορά στο θέμα της επίσκεψης, που δέχτηκα στο πολιτικό μου γραφείο, την Τετάρτη. Δεν θα έκανα αναφορά, αν δεν είχε εκδοθεί η ειρωνική ανακοίνωση του ΣΥΡΙΖΑ, για το περιστατικό. Ο ΣΥΡΙΖΑ θα μπορούσε να είχε καταδικάσει την επίθεση. Όπως και να έχει, πετάχτηκαν τρικάκια, με μηνύματα απειλητικού περιεχομένου. Θα μπορούσε, επίσης, να μην είχε πει τίποτα για το θέμα. Δεν επέλεξε τίποτα από δύο. Επέλεξε να βγάλει μία ανακοίνωση ειρωνική, τολμώ να πω, ίσως και επιδοκιμαστική του περιστατικού, παρομοιάζοντας τα τρικάκια με κομφετί και είπατε, λες και είστε συνήγοροι των δραστών, ότι παραποιήθηκαν τα μηνύματα. Λέει ο ΣΥΡΙΖΑ, δεν είπαν οι δράστες ν+2 είναι οι ώρες σου, αλλά ν+2 είναι οι ώρες σου στις σχολές ! Λες και έχει διαφορά. Ορίστε, όμως και η προηγούμενη επίθεση στο γραφείο μου, που αναφέρεται ν+2 είναι οι ώρες σου, το οποίο καταθέτω στα πρακτικά.

*Στο σημείο αυτό η Υπουργός, καταθέτει στα πρακτικά το σχετικό έγγραφο.*

 Η απάντηση, μάλιστα, του κυρίου Φίλη, όταν έλαβε χώρα εκείνο το περιστατικό, ήταν «Πώς κάνετε έτσι, φοβάστε τις μπογιές;» Αυτά έχουν ειπωθεί στη Βουλή των Ελλήνων!

Κυρίες και κύριοι του ΣΥΡΙΖΑ, όταν επιλέγετε την ειρωνεία, αντί για την καταδίκη τέτοιων πράξεων, όταν επικαλείστε ότι οι 35χρονοι που πετάνε τρικάκια, είναι απλά «ημι – πιτσιρικαρία», όταν στέλνετε ένα ξεκάθαρο μήνυμα ανυπακοής στους νόμους και δη από Βουλευτές του Κοινοβουλίου, όπως ο κ. Φίλης, που λέει, ότι θα κάνει ό,τι μπορεί, παρακινώντας έτσι στην ανομία, φοιτητές, πανεπιστημιακούς, όλους, ώστε να κουρελιαστεί ο νόμος, όταν υποστηρίζουν μέλη του ΣΥΡΙΖΑ, κατά συρροή δολοφόνους και ανάμεσα σε αυτούς – θλιβερό – υπάρχει και πρώην Υπουργός Παιδείας και Αντιπρόεδρος της Βουλής, όταν Βουλευτές σας επιβραβεύουν τη διάρρηξη της εισόδου του Οικονομικού Πανεπιστημίου Αθηνών, με αλυσοπρίονο – «καλά κάνανε», είχε πει Βουλευτής σας, κυρία Τζούφη – τότε, ο κατήφορος είναι ολισθηρός και η έκβαση είναι επικίνδυνη.

Ας σταθούμε όλοι στο ύψος των περιστάσεων. Διαφορετικές απόψεις, διαφορετικές θέσεις, διαφωνίες, ασφαλώς και έχουμε και είναι απολύτως θεμιτό. Αυτός είναι και ο πλούτος της δημοκρατίας. Άλλο αυτό και άλλο να εκπέμπετε ένα μήνυμα ανοχής, ενίοτε και επιβράβευσης στην παραβατικότητα και στην ανομία, εντός και εκτός πανεπιστημιακών χώρων. Σας ευχαριστώ πολύ.

**ΜΕΡΟΠΗ ΤΖΟΥΦΗ**: Η κυρία Υπουργός επιλέγει στη δευτερολογία της να μας συκοφαντεί και να μας περιγράφει, ως ηθικούς αυτουργούς. Δεν θα της το επιτρέψουμε. Αυτή είναι η μοναδική δήλωση, που έχω κάνει, για τα υπόλοιπα θα μιλήσω στην Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου. Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 - 43 γίνονται δεκτά ως έχουν, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία. Γίνεται δεκτό και στο σύνολό του. Επομένως, το σχέδιο νόμου του Υπουργείου Παιδείας και Θρησκευμάτων «Εισαγωγή στην τριτοβάθμια εκπαίδευση, προστασία της ακαδημαϊκής ελευθερίας, αναβάθμιση του ακαδημαϊκού περιβάλλοντος και άλλες διατάξεις» έγινε δεκτό επί της αρχής επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Διγαλάκης Βασίλειος, Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Παπακώστα - Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος και Σακοράφα Σοφία.

Τέλος και περί ώρα 13.45΄λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**